
PASIUNA NGA PAHAYAG 


INI ANG IKADUHA NGA EDISYON SANG PAGTULUN-AN SANG AKTIBISTA. Sa 
edisyon nga ini, may ginhimo nga pag-ayos sa daan nga balayon sang mga pagtulun-an, 
kag pila ka pagdugang sa daan. Ang pungpong sang mga pagtulun-an dapat tun-an 
santo sa pagkasunod-sunod kag bilang isa ka kurso. Apang, makatindog pa gihapon nga 
naga-isahanon ang kada pagtulun-an para sa pagbalik-tuon sa anuman nga pagtulun-an. 


Ang bag-o nga balayon ginabug-os sang mga masunod: 


Pagtulun-an I - Ang mga Sandigan nga Rebolusyonaryong Aktitud kag ang 
Lima ka Bulawanon nga Silak 


Pagtulun-an II - Rebolusyonaryong Pagtuon kag Husto nga Pamaagi sa Pag- 
analisa 


Pagtulun-an III - Linyang Masa 
Pagtulun-an IV - Ang Demokratikong Sentralismo kag Sistemang Komite 


Ginhimo nga nagapanguna nga kaundan sang Pagtulun-an I ang Lima ka 
Bulawanon nga Silak agud mangin pamilyar kag mangin malahalon bilang sandigan nga 
balasahon ang mga klasikong artikulo ni Mao Zedong bahin sa mga sandigan nga 
rebolusyonaryong aktitud. Ang daan nga Pagtulun-an I magapabilin bilang pangbulig 
kag ubay sa pagtuon sang mga artikulo sa Lima ka Bulawanon nga Silak. May ginhimo man 
nga pag-amyenda sa daan nga Pagtulun-an I agud magsanto sa Lima ka Bulawanon nga 
Silak. 


Gintingob sa isa ka pagtulun-an ang daan nga Pagtulun-an II (Rebolusyonaryo 
nga Pagtuon) kag Pagtulun-an III (Husto nga Pamaagi sa Pag-analisa kag Panghuna- 
huna), bangud hugot sila nga naga-alalangot. Subongman ang Pagtulun-an V 
(Demokratikong Sentralismo) kag Pagtulun-an VI (Sistemang Komite). Gindugang sa 
Pagtulun-an IV ang Pamaagi sa Pagtrabaho sang Komite. 


Ginpabilin ang daan nga Pagtulun-an IV (Linyang Masa) bilang Pagtulun-an III sa 
sini nga kurso. 


Ang Pagtulun-an sang Aktibista para sa tanan nga organisadong masa nga 
nakatuon na sa Pangkabilugan nga Kursong Masa. Pero prayoridad kag kinahanglanon 
ini nga ihatag sa mga aktibista nga yara sa lebel sang KP kag GP kag may inagihan na sa 
paghulag sa rebolusyonaryong kahublagan, sa kaumahan man ukon sa kasyudaran. 
Malahalon ini sa pagtukod sang mabakod nga haligi kag ubod sang pagpamuno sa mga 
rebolusyonaryong asosasyon kag kahublagan masa. 


Pambansang Kagawaran sa Edukasyon 
Pangkalahatang Kalihiman 
Enero 1999 


PAGTULUN-AN I 


ANG MGA SANDIGAN NGA REBOLUSYONARYO NGA 
AKTITUD KAG ANG LIMA KA BULAWANON NGA SILAK 


LIMA KA BULAWANON NGA SILAK 


Ang Lima ka Bulawanon nga Silak ginabug-os sang masunod nga mga malip-ot nga 
artikulo : 


Alagaran ang Pumuluyo 

Ang Tigulang nga Buang-buang nga Nagtapan sang Bukid 

Paghanduraw kay Norman Bethune 

Pamatokan ang Liberalismo 

Tuhoy sa mga Sayop nga Kaisipan sa Sulod sang Partido 

Ginsulat ang mga ini ni Kaupod Mao Zedong sa panahon nga ginlunsar sang 
pumuluyong Tsino, sa pagpamuno sang Partido Komunista sang Tsina, ang ila 
pungsodnon-demokratikong rebolusyon. 

Sa mga malip-ot nga sinulat nga ini, maathag nga nalaragway ni Kaupod Mao ang 
panindugan, panan-awan kag mga pamaagi sang panghuna-huna kag pagtrabaho nga 
dapat angkunon sang kada rebolusyonaryo para maayo nga matungdan ang iya mga 
katungdanan.. | Kadungan sini, gintumod ang nagapanguna nga mga indi- 
rebolusyonaryo nga kaisipan kag gawi, kag ang mga pamaagi sang pagpamatok kag 


pagtadlong sa mga ini. 


Bisan ginsulat ang mga ini sa lain-lain nga tinion halin sang 1929 tubtob 1945, sa 
iban nga pungsod, kag para sa mga rebolusyonaryong Tsino nga naglunsar sang ila 


pungsodnon-demokratikong rebolusyon, ang mga pagtulun-an nga makuha diri pareho 
sang bulawan nga wala nagalubad kag wala nagakadulaan sang kamalahalon sa 
pagligad sang panahon, diin man nga lugar dal-on. 


Sa bug-os nga panahon sang paghimakas sang mga pigos kag ginahimuslan nga 
pumluyo sang kalibutan batok sa imperyalismo, pyudalismo kag tanan nga reaksyon, 
nagasirbe nga gamhanan nga iwag ang Lima ka Bulawanon nga Silak para sa kay sin- 
o man nga luyag magbag-o sang kaugalingon, mapaayo ang pagpatuman sang 
katungdanan, mapabaskog ang organisasyon, kag mapasulong ang rebolusyon. 


Sa sini nga espiritu kag katuyuan, ginatun-an naton nga mga rebolusyonaryong 
Pilipino ang ini nga mga artikulo. Dapat pasulit-sulit nga basahon kag tun-an sang mga 
indibidwal kag kolektibo ang Lima ka Bulawanon nga Silak. Sa pagtuon diri, dapat 
tinguhaon nga mangin buhi ang pagtuon paagi sa hugot nga pag-angut diri sang 
kaugalingon nga mga inagihan. 


Ang daan nga Pagtulun-an I ginlakip sa punta sang Lima ka Bulawanon nga 
Silak. Gin-amyendahan ini paagi sa pagdugang sang mga paathag sa pila ka nakahanay 
nga pamangkot kag nagdugang man sang pila ka mga pamangkot para matum-ukan pa 
ang pila ka punto kag hambalanon kaangot sa mga rebolusyonaryong aktitud. Magamit 
ini nga pangbulig sa pagtuon sang mga artikulo ni Mao sa Lima ka Bulawanon nga 
Silak. 


Alagaran Ang Pumuluyo 
Setyembre 8, 1944 


Ang pamulong-pulong nga ini ginhambal ni Kaupod Mao Zedong sa isa ka pulong sa 
paghanduraw kay Kaupod Chang Szu-teh nga ginhiwat sang mga departamento nga direkta nga 
yara sa idalum sang Komite Sentral sang Partido Komunista sang Tsina. 


ANG ATON PARTIDO KOMUNISTA KAG ANG HUKBO SANG Ikawalo nga Ruta kag 
Bag-o nga Ikaapat nga Hukbo nga lunsay ginapamunoan sang aton Partido mga batalyon 
sang rebolusyon. Ang mga batalyon naton nga ini lubos nga nakatalana para sa 
paghilway sang pumuluyo kag lubos nga naga-alagad sa kaayuhan sang pumuluyo. Si 
Kaupod Chang Szu-teh! sadto yara sa kubay sang mga batalyon nga ini. 


Ang tanan nga tawo pat-od nga mapatay, apang ang kamatayon mahimo nga 
magkatuhay ang pagkamalahalon. Suno sa sinauna nga manunulat nga Tsino nga si 
Szuma Chien, "Bisan ang kamatayon maga-abot sa tanan nga tawo, ini mahimo nga sobra 
ka bug-at sang sa Bukid Tay ukon sobra pa ka mag-an sang sa balahibo. "? Ang mapatay 
para sa pumuluyo sobra pa ka bug-at sang sa Bukid Tay, apang ang mag-alagad sa mga 
pasista kag ang mapatay para sa mga mahimuslanon kag mapiguson sobra ka mag-an 
sang sa balahibo. Si Kaupod Chang Szu-teh napatay para sa pumuluyo kag ang iya 
kamatayon sobra pa ka bug-at sang sa Bukid Tay. 


Kon may mga kakulangan man kita, wala kita nagakahadlok nga matumod kag 
masaway ang mga ini tungod naga-alagad kita sa pumuluyo. Ang kada isa, sin-o man 
siya, mahimo magtumbok sang aton mga kakulangan. Kon siya husto ginatadlong naton 
ang mga ini. Kon makapaayo sa pumuluyo ang iya panugyan, aton ini ipatuman. Ang 
ideya sang “mas maayo nga hukbo kag mas simple nga pagdumala” ginplastar ni G. Li 
Ting-ming?, isa ka indi-Komunista. Nagplastar siya sang maayo nga panugyan nga 
makapaayo sa pumuluyo, gani ginsunod naton ini. Para sa kaayuhan sang pumuluyo 
ginapadayon naton ang paghimo sang husto kag pagtadlong sang sayop, segurado nga 
mag-uswag ang aton kubay. 


Kita naghalin sa lain-lain nga pamusod sang pungsod kag nagahiliusa para sa isa 
ka rebolusyonaryo nga katuyuan. Kinahanglan mapaupod naton ang malapad nga 
kadam-an sang pumuluyo sa banas padulong sa sini nga katuyuan. Sa subong 


ginapamunoan na naton ang mga base nga may kabilugan nga 91 milyon ka pumuluyo,4 
apang indi ini bastante, mas madamo pa ang kinahanglanon naton agud mahilway ang 
bug-os nga pungsod. Sa panahon sang kabudlayan, indi naton pagkalipatan ang aton 
mga kadalag-an, tulukon naton ang masanag nga palaabuton kag dugangan ang aton 
kaisog. Ang pumuluyong Tsino naga-antus, katungdanan naton nga luwason sila kag 
dapat kita magpursige sa paghimakas. Diin man may paghimakas may pagsakripisyo 
kag ang kamatayon isa ka kinaandan nga hitabo. Apang bug-os sa tagipusuon naton nga 
ginapanumdom ang kaayuhan sang pumuluyo kag ang pag-antus sang bug-os nga 
kadam-an, kag kon kita mapatay para sa pumuluyo, ina dungganon nga kamatayon. 
Bisan man, dapat naton himuon ang tanan nga masarangan naton agud malikawan ang 
mga indi kinahanglanon nga pagsakripisyo. Ang aton mga kadre dapat magkabalaka sa 
kada kaupod kag ang tanan nga pumuluyo sa kubay sang rebolusyon dapat 
magkabalaka sa isa kag isa, magpalangga-anay kag magbinuligay. 


Sumugod subong, kon sa aton kubay may mapatay nga isa ka nakahimo sang 
mapuslanon nga bagay, mangin soldado man siya ukon kusinero, dapat naton siya 
hatagan sang pasidungog paagi sa isa ka santo nga seremonya sa paglubong kag pulong 
sa paghanduraw. Ini dapat nga mangin pagsulundan. Kag ini dapat man ipahimo sa 
pumuluyo. Kon may mapatay sa kaumhan, hiwaton ang isa ka pulong sang 
paghanduraw. Sa sini nga paagi, mapabatyag naton ang pagkasubo para sa nagtaliwan 
kag maisa ang bug-os nga pumuluyo. 


Mga Paathag: 


1 Si Kaupod Chang Szu-teh nangin soldado sa rehimyento sang mga guwardiya nga 
Komite Sentral sang Partido Komunista sa Tsina. Siya katapo sang Partido Komunista 
nga bug-os nga katampad nga nag-alagad sa kaayuhan sang pumuluyo, nagpatapo sa 
rebolusyon sadtong 1933, nag-upod sa Malaba nga Martsa kag napilasan samtang 
nagaserbisyo. Sadtong ika-5 sang Setyembre 1944, samtang nagahimo sang uling sa mga 
binukid nga banwa sang Ansai sa Norte sang Shensi, siya napatay sang gulpi nga 
narumpag ang isa ka hurno. 


2 Si Szuma Chien, bantog nga estoryan sang Tsino sadtong ikaduha nga siglo antes 
nabun-ag si Kristo, ang tagsulat sang Mga Sinulat nga Pangkasaysayan. Ang kinuha nga 
dinalan nga ini naghalin sa iya "Sabat sa Sulat ni Jen Shao-ching." 


3 Si Li Ting-ming, isa ka muklat nga agalon mayduta nga taga-Norte sang Shensi, kaisa 
napilian nga Ikaduha nga Tsirman sang Gobyerno sang Dulunan nga Purok sang Shensi- 
Kansu-Ningsia. 


4 Ini ang kabug-osan nga populasyon sadto sa Dulunan nga Purok sang Shensi-Kansu- 
Ningsia kag tanan nga iban pa nga Nahilway nga Purok sa norte, sentral kag sur sang 
Tsina. 


Ang Tigulang Nga Buang-buang Nga Nagtapan Sang Mga Bukid 
Hunyo 11, 1945 


Ini ang panapos nga pamulong-pulong ni Kaupod Mao Zedong sa Ikapito nga Pungsodnon nga 
Kongreso sang Partido Komunista sa Tsina. 


MADINALAG-ON ANG ATON GINHIWAT NGA KONGRESO. Tatlo ka bagay ang 
aton nahimo. Una, gindesisyonan naton ang linya nga ini sang Partido: wala sang 
kahadlok nga pahulagon ang masa kag padakuon ang armadong kusog sang pumuluyo 
agud sa pagpamuno sang aton Partido malutos nila ang mga manogsalakay nga 
Hapones, mahilway ang bug-os nga pumuluyo kag matukod ang isa ka bag-o nga 
demokratikong Tsina. Ikaduha, ginpabakod naton ang bag-o nga Konstitusyon sang 
Partido. Ikatatlo, ginpili naton ang magpamuno nga organo sang Partido-ang Komite 
Sentral. Sumugod subong, ang katungdanan naton amo nga pamunoan ang tanan nga 
katapo sa pagpatuman sang linya sang Partido. Ang ginhimo naton isa ka kongreso sang 
kadalag-an, isa ka kongreso sang paghiliusa. Tuman ka maayo sang mga pagsaway sang 
mga tiglawas tuhoy sa tatlo ka report. Madamo nga kaupod ang nagsaway sa 
kaugalingon, paghiliusa ang ila katuyuan kag naagum ang paghiliusa paagi sa 
pagsaway-sa-kaugalingon.. Ang kongreso nga ini modelo sang paghiliusa, sang 
pagsaway-sa-kaugalingon kag sang demokrasya sa sulod sang Partido. 


Pagkatapos sang kongreso, madamo sang mga kaupod ang magpadulong sa ila 
natalana nga katungdanan kag sa lain-lain nga patag sang inaway. Mga Kaupod, diin 
man kamo magkadto, dapat ninyo ipalapnag ang linya sang kongreso kag ipaathag ini 
sa malapad nga masa paagi sa mga katapo sang Partido. 


Ang aton katuyuan sa pagpalapnag sang linya sang Partido amo nga bug-uson 
ang pagsalig sang bilog nga Partido kag sang bilog nga pumuluyo sa segurado nga 
kadalag-an sang rebolusyon. Nagakadapat anay naton nga ipataas ang kamuklatan 
pangpulitika sang mga yara sa guwardiya agud nga sa sini, mangibabaw sila sa tanan 
nga kabudlayan para maagum ang kadalag-an bangud sila mabakod kag wala mahadlok 
sa sakripisyo. Apang ini indi bastante, nagakadapat man nga ipataas ang kamuklatan 
pangpulitika sang bilog nga pumuluyo agud matawhay sa balatyagon kag bug-os sa 
tagipusuon nga mag-upod sila sa aton sa pagpakig-away para sa kadalag-an. Dapat 
naton painiton ang bug-os nga pumuluyo sa panindugan nga ang Tsina indi sa mga 
reaksyunaryo kondi sa pumuluyong Tsino. May isa ka gulang nga estorya nga Tsino nga 
gintig-uluhan "Ang Tigulang nga Buang-buang nga Nagtapan sang mga Bukid." 
Ginsaysay sini ang tuhoy sa isa ka tigulang nga nagapuyo sa Norte sang Tsina sadtong 
una nga panahon, nga nakilal-an sa bansag nga Tigulang nga Buang-buang sa Norteng 
Bukid. Ang iya balay naga-atubang sa Nabagatnan kag sa atubang sang iya pwertahan 
nagatindog ang duha ka dalagko nga bukid, ang Taihang kag Wangwu, nga nagabalabag 
sa alagyan. Puno sang determinasyon kag uyat ang sadol, ginpangunahan niya ang iya 
mga anak nga lalaki sa pagkutkot sang mga bukid nga ini. Isa pa ka tigulang nga kilala 
sa bansag nga Tigulang nga Mangin-alamon ang nakakita sa ila kag pagyaguta nga 
naghambal, "Kabuangan ang ginahimo ninyo nga ini. Imposible nga pila lang kamo 
makutkot ninyo ining duha ka dalagko nga bukid! Ang Tigulang nga Buang-buang 
nagsabat, "Pagtaliwan ko magpadayon ang akon mga anak, pagtaliwan nila yara ang 
akon mga apo, kag pagkatapos ang ila mga anak kag mga apo, kag ini magapadayon nga 
wala sang katapusan. Mataas man ini nga mga bukid, ang mga ini indi na magtaas pa, 
kag sa kada gamay nga kutkot namon amo man ang pag-gamay sang mga ini. Nga-a 
indi namon madula ang mga ini?" Pagkatapos ihimutig ang sala nga pagpati sang 
Tigulang nga Mangin-alamon, siya nagpadayon sa pagkutkot kada adlaw kag wala 
natay-og ang iya pagpati. Bangud sini, natandog ang Diyos kag ginsugo niya sa duta ang 
duha ka anghel nga amo ang nagpas-an kag nagkuha sa duha ka bukid. 


Sa subong, duha ka dalagko nga bukid ang bug-os nga kabug-at nga ginapas-an 
sang pumuluyong Tsino. Ang isa amo ang imperyalismo kag ang isa naman amo ang 
pyudalismo. Ang Partido Komunista malawig na nga nakadesisyon nga kutkoton ang 
mga ini. Dapat kita magpursige kag wala sang kataka nga maghulag, kag kita man 


magatandog sa tagipusuon sang Diyos. Ang aton Diyos wala sang iban kondi ang masa 
sang pumuluyong Tsino. Kon sila magtindog kag magkutkot upod sa aton, nga-a indi 
naton madula ang duha ka bukid nga ini? 


Kahapon, sa pagpakig-estorya ko sa duha ka Amerikano nga manuglakat 
padulong sa United States, ginsiling ko nga pilit kita nga ginawasak sang gobyerno sang 
United States kag ini indi naton mapahanugutan. 8 CGinapamatukan naton ang 
pagsulundan sang gobyerno sang United States nga maghatag sang bulig kay Chiang 
Kai-shek batok sa mga Komunista. Apang dapat naton tuhayon, una, ang pumuluyo 
sang Estados Unidos kag ang ila gobyerno, kag ikaduha, ang mga taga-balay sang 
pagsulundan sa sulod sang gobyerno sang United States kag ang ila mga tinawo. 
Ginsiling ko sa duha ka Amerikano nga ato, "Hambalon ninyo sa mga taga-balay sang 
patakaran sang inyo gobyerno nga ginadumilian namon kamo nga mga Amerikano nga 
magsulod sa mga Hilway nga Purok bangud ang patakaran ninyo amo nga buligan si 
Chiang Kai-shek batok sa mga Komunista, gani dapat kami nga maghalong. Makakadto 
kamo sa mga Hilway nga Purok kon ang katuyuan ninyo pamatokan ang Hapon apang 
dapat may kasugtanan anay. Indi namon kamo pagpahanugutan nga magpasilabot kon 
diin-diin. Subong hayagan nga ginpahayag ni Patrick J. Hurley! ang pagpamatok sa 
pagpakigbuligay sa Partido Komunista sang Tsina, nga-a luyag pa ninyo nga magkadto 
kag maglibot sa amon mga Hilway nga Purok?" 


Ang patakaran sang gobyerno sang United States nga magbulig kay Chiang Kai- 
shek batok sa mga Komunista nagpakita sang kawala-huya sang mga reaksyunaryo sa 
United States. Apang ang tanan nga padihot sang mga reaksyunaryo, Tsino man ukon 
dumuluong, nga nagatuyo nga tapnaon ang mga pumuluyong Tsino sa pag-agum sang 
kadalag-an segurado nga mapaslawan. Ang mga pwersang demokratiko amo subong 
ang nagapanguna nga ilig sa kalibutan, samtang ang reaksyon isa lamang ka pasugata 
nga ilig . Ginatinguhaan nga lutuson sang reaksyunaryong pasugata nga ilig ang 
nagapangunang ilig sang pungsodnon nga kahilwayan kag demokrasya sang pumuluyo, 
apang bisan san-o man indi ini mangin nagapanguna nga ilig. Subong may tatlo pa ka 
dalagko nga kontradiksyon sa daan nga kalibutan nga madugay na nga gintumod ni 
Stalin: una, ang kontradiksyon sa tunga sang proletaryado kag burgesya sa mga pungsod 
nga imperyalista, ikaduha, ang kontradiksyon sa tunga sang lain-lain nga pungsod nga 
imperyalista, kag ikatatlo, ang kontradiksyon sa tunga sang mga pungsod nga kolonyal 
kag malakolonyal sa isa ka bahin kag mga metropolitanong pungsod nga imperyalista sa 
pihak nga bahin.” Ang tatlo ka kontradiksyon nga ini indi lamang padayon nga 
nagaluntad kondi labi pa nga nagasingki kag nagalapnag. Bangud sa pagluntad kag 
pagdako sang mga ini, maga-abot ang panahon nga pat-od nga mapahalin ang 
reaksyunaryo, kontra-Sobyet, kontra-Komunista kag kontra-demokratikong pasugata 
nga ilig nga nagaluntad pa subong. 


Sa mga tinion nga ini duha ka kongreso ang ginahiwat sa Tsina, ang Ika-anum nga 
Pungsodnon nga Kongreso sang Kuomintang kag ang Ikapito nga Pungsodnon nga 
Kongreso sang Partido Komunista. Lubos nga magkatuhay ang katuyuan sang duha: 
ang katuyuan sang isa lutoson ang Partido Komunista kag tanan nga demokratikong 
pwersa sa Tsina kag guyuron ang Tsina sa kadudulman, ang katuyuan naman sang isa 
ibagsak ang imperyalismong Hapones kag ang mga alipuris sini nga pyudal nga mga 
pwersa sang Tsina, kag tukuron ang isa ka bag-o nga demokratikong Tsina kag sa sini 
idul-ong ang Tsina padulong sa kasanag. Ang duha ka linya nga ini magkabanggi. 
Mabakod kita nga nagapati nga sa pagpamuno sang Partido Komunista sang Tsina kag 
sa giya sang linya sang Ikapito nga Kongreso, maagum sang pumuluyong Tsino ang 
lubos nga kadalag-an, samtang ang kontra rebolusyonaryong linya sang Kuomintang 
segurado nga mapaslawan. 


Mga Paathag: 


1 Si Patrick J. Hurley, isa ka reaksyunaryong pulitiko sang Partido Republikano, napilian 
nga embahador sang United States sa Tsina sa mga ulihi nga adlaw sang 1944. Sadtong 


Nobyembre 1945, napilitan siya nga maghalin sa katungdanan bangud ang pagdampig 
niya sa kontra-Komunistang patakaran sang Kuomintang hugot nga ginpamatukan sang 
pumuluyong Tsino. Ang hayagan nga pagpamatok ni Hurley sa pagpakigbinuligay sa 
Partido Komunista sang Tsina ginpahayag sadtong Abril 2, 1945 sa isa ka 
kumperensyang pangpahayagan nga ginhimo sang Kagawaran Pang-estado sang United 
States sa Washington. Ang dugang pa nga impormasyon nakuha sa "Paslaw ang 
Duwetong Hurley-Chiang". 


2 J.V. Stalin, Ang mga Pundasyon sang Leninismo. 


PAGHANDURAW KAY NORMAN BETHUNE 
Disyembre 21, 1939 


SI KAUPOD BETHUNE ISA KA KATAPO SANG PARTIDO Komunista sang Canada, 
kapin kon kulang kalim-an ka tuig ang edad sang siya ginpadala sa Tsina sang Partido 
Komunista sang Canada kag sang Partido Komunista sang United States, ginbale-wala 
niya ang magbyahe sang linibo ka milya agud buligan kita sa Gera sa Pagpangapin Batok 
sa Hapon. Nag-abot siya sa Yenan sang Tigpamulak sang nagligad nga tuig, naghulag 
sa Bulubukiron nga Wutai, kag napatay nga isa ka martir samtang nagapatuman sang 
katungdanan, bagay nga sobra naton nga ginakasubo. Ano ining espiritu nga nagtulod 
sa isa ka dumuluong nga wala sang pangduha-duha nga kabigon nga kaugalingon niya 
nga katuyuan ang paghilway sa pumuluyong Tsino? Ini amo ang espiritu sang 
Internasyunalismo, ang espiritu sang Komunismo nga dapat matun-an sang kada 
Komunistang Tsino. Gintudlo sang Leninismo nga ang pangkalibutanon nga rebolusyon 
magmadinalag-on lamang kon suportahan sang proletaryado sang mga pungsod nga 
kapitalista ang paghimakas para sa paghilway sang mga pumuluyo sa mga kolonya kag 
mala-kolonya kag kon suportahan sang proletaryado sang mga kolonya kag mala- 
kolonya ang paghimakas sang proletaryado sa mga pungsod nga kapitalista.” 


Ginpangabuhi ni Kaupod Bethune ang amo sini nga linyang Leninista. Kita nga 
Komunistang Tsino dapat magsunod sa linya nga ini sa aton pagtrabaho. Dapat kita 
makig-isa sa proletaryado sa tanan nga pungsod nga kapitalista, sa proletaryado sang 
Japan, Britain, United States, Germany, Italy, kag tanan nga pungsod nga kapitalista, 
tungod sa sini lamang nga paagi mapabagsak ang imperyalismo, mahilway ang aton 
pungsod kag ang mga pumuluyo, kag mahilway ang mga pungsod kag mga pumuluyo 
sa kalibutan. Ini ang aton internasyunalismo, ang internasyunalismong pangbunggo 
naton sa lunsay makitid nga nasyunalismo kag makitid nga patriyotismo. 


Ang espiritu ni Kaupod Bethune, ang iya bug-os tagipusuon nga pagpalangga sa 
isigkatawo nga ginbale-wala ang kaugalingon, ginpakita sa iya lubos nga pagpakamahal 
sa iya hilikuton kag sa iya dako nga pagkabalaka sa tanan nga mga kaupod kag sa 
pumuluyo. Dapat magtuon sa iya ang kada Komunista. Indi pila lang ka tawo ang 
iresponsable sa ila hilikuton, mas nga luyag sang mamag-an kag nagalikaw sang mabug- 
at, ginapasa sa iban ang mabug-at nga hilikuton kag ginapili ang mahapos nga hilikuton 
para sa kaugalingon. Sa kada higayon ginapamensar anay ang ila kaugalingon antes ang 
iban. Kon nakahimo sang gamay nga bulig nagadako ang ila ulo kag ginapahambog ang 
nahimo sa kahadlok nga basi indi mabahibaluan sang iban. Wala sila sang pagkabalaka 
sa mga kaupod kag sa mga pumuluyo, kondi, mabugnaw, pawala kag wala sang 
kapagsik. Sa pagkamatuod, ang mga tawo nga ini indi mga Komunista, ukon indi 
makabig nga matuod nga mga Komunista. Sin-o man nga magabalik halin sa larangan 
nagapahayag sang pagdayaw kay Bethune sa kada masambit ang iya ngalan, kag wala 
sang indi matandog sang iya espiritu. Sa dulunan nga purok sang Shansi-Chahar-Hopei, 
sa mga soldado nga ginbulong ni Dr. Bethune ukon nakakita kon paano siya maghulag 
wala sang indi matandog. Dapat matun-an sang kada Komunista ang matuod nga 
espiritu nga Komunista ni Kaupod Bethune. 


Si Kaupod Bethune isa ka doktor, ang arte sang pagpamulong ang iya propesyon 
kag padayon niya nga ginapauswag ang iya ikasarang nga nangin paborito nga 
panalambiton sa serbisyo medikal sang Hukbo sang Ikawalo nga Ruta. Ang iya 
halimbawa isa ka maayo nga leksyon sa mga tawo nga luyag magbag-o sang ila hilikuton 
kon may makita sila nga bagay nga tuhay kag sa mga tawo nga natak-an sa hilikuton 
teknikal nga ginakabig nila nga wala sang kapuslanan ukon wala sang maayo nga 
palaabuton. 


Kaisa lang kami nagkita ni Kaupod Bethune. Pagkaligad sadto, masami siya 
nagasulat sa akon. Apang masako ako sadto kag kaisa ko lang siya nasulatan kag wala 
ko nahibaluan kon nabaton niya ang akon sulat. Tuman ako nga nasuboan sa iya 
pagkapatay. Subong ginapasidunggan naton siya, bagay nga nagapakita kon ano ka 
dalum ang inspirasyon nga gindulot sang iya espiritu. Dapat matun-an naton tanan halin 

sa iya ang espiritu sang lubos nga indi maki-kaugalingon. Paagi sa espiritu nga ini, ang 
kada isa mahimo nga mangin mapuslanon sa pumuluyo. Dako man ukon gamay ang 
ikasarang sang isa ka tawo, kon gina-angkon niya ang espiritu nga ini, isa na siya ka tawo 
nga dungganon kag putli ang tagipusuon, isa ka tawo nga may intergridad kag 
nakapangibabaw sa bulgar nga mga interes, isa ka tawo nga may balor sa pumuluyo. 


Mga Paathag: 


1Ang bantog nga manugbulong nga si Norman Bethune katapo sang Partido Komunista 
sang Canada. Sadtong 1936, sang salakayon sang mga bandidong pasistang Aleman kag 
Italyano ang Espanya, nagkadto siya sa larangan kag nag-alagad sa pumuluyong 
Espanyol nga namatok sa pasismo. Agud mabuligan ang pumuluyong Tsino sa ila Gyera 
sa Pagpangapin Batok sa Hapon, ginpamunoan niya ang isa ka grupo sang manugbulong 
kag nagkadto sa Tsina. Nag-abot siya sa Yenan sang tigpamulak sang 1938. Wala 
nagdugay nagkadto siya sa dulunan nga purok sang Shansi-Chahar-Hopei. Angkon ang 
mainit nga espiritu sang internasyualismo kag ang dungganon nga espiritu sang 
komunismo, gin-alagaran niya ang hukbo kag pumuluyo sang mga Nahilway nga Purok 
sang halos duha ka tuig. Nahiluan ang iya dugo samtang naga-opera siya sang pilason 
nga mga soldado kag tungod sini napatay siya sa Tangshien, Hopei sadtong ika-12 sang 
Nobyembre 1939. 


2 J.V. Stalin, Ang mga Pundasyon sang Leninismo 

PAMATOKAN ANG LIBERALISMO 
Setyembre 7, 1937 


NAGAPANINDUGAN KITA SA MAPAGSIK NGA BANGGI-ANAY pang-ideolohiya 
tungod ini ang hinganiban nga nagapaseguro sa paghiliusa sa sulod sang Partido kag sa 
mga rebolusyonaryong organisasyon para sa interes sang aton ginapakig-away. Dapat 
gamiton sang kada Komunista kag rebolusyonaryo ang hinganiban nga ini. 


Apang ginadumilian sang liberalismo ang banggi-anay pang-ideolohiya kag 
ginatindugan sini ang indi prinsipyado nga kalinong, gani ini nagabunga sang 
panghuna-huna nga garuk kag pilistino kag nangin kabangdanan sang pag-atras sa 
pulitika sang pila ka yunit kag tawo sa sulod sang Partido kag mga rebolusyonaryo nga 
organisasyon. 


Ang liberalismo makita sa lain-lain nga pamaagi. 


1. Palampason ang mga bagay-bagay para sa kalinong kag pag-inabyanay kon ang isa ka 
tawo maathag nga nagsayop kag nagalikaw sa prinsipyado nga 8 pagrason tungod 
siya isa ka madugay na nga kakilala, isa ka kababayan, isa ka klasmeyt, isa ka malapit 
nga abyan, isa ka pinalangga sa kinabuhi, isa ka madugay na nga upod ukon isa ka 
madugay nga tinawo. Ukon indi gani sambiton ang hambalanon sang pahapyaw 
imbes nga talakayon ini sang lubos agud mapabilin ang maayo nga pag-inupdanay. 
Tungod sini, ang organisasyon kag ang indibidwal pareho nga nahalitan. Ini ang isa ka 
tipo sang liberalismo. 


2.Magpakalulong sa mga iresponsable nga kaugalingon nga pagsaway imbes nga 
mapagsik nga magplastar sang mga panugyan sa organisasyon. Maghipos sa atubang 
sang tawo apang magtsismis sa ila likod, ukon maghipos sa atubang sang isa ka pulong 
kag magkumodkumod pagkatapos. Ang indi tahuron ang mga prinsipyo sang 
kolektibo nga pangabuhi sa baylo magsunod sa kaugalingon nga hilig. Ini ang ikaduha 
nga tipo. 


3.Palampason ang mga bagay-bagay kon wala naimbolbar ang kaugalingon, 
maghambal nga gamay lang tubtob mahimo samtang nakahibalo gid kon ano ang sayop, 
magpakatuso kag maneguro kag maglikaw lamang nga madakdakan sang basol. Ini ang 
ikatatlo nga tipo. 


4.Indi magsunod sa mga mando kag sa baylo ipahambog ang kaugalingon nga opinyon. 
Mangayo sang tuhay nga konsiderasyon halin sa organisasyon apang nagapangindi sa 
disiplina sini. Ini ang ikaapat nga tipo. 


5.Magpaayaw sa atakeng personal, mangita sang away, magpagwa sang personal nga 
kaugot ukon manimalos imbes nga magrason kag makigbanggi batok sa sayop nga 
opinyon para sa paghiliusa ukon pag-uswag ukon maayo nga pagpatuman sang 
hilikuton. Ini ang ikalima nga tipo. 


6.Makabati sang sayop nga opinyon nga wala ginasabat ang mga ini kag makabati pa 
sang kontra-rebolusyonaryo nga mga pahayag nga wala ginareport ang mga ini, kag sa 
baylo pamatian ang mga ini nga lubos ang kalig-on nga daw sa wala lang sang natabo. 
Ini ang ikaanum nga tipo. 


7.Magkadto sa masa kag kalipatan nga maghimo sang propaganda kag ahitasyon ukon 
indi gani maghambal sa mga pulong ukon maghimo sang pagsayasat kag 
magpamangkot sa ila, kag sa baylo ginabalewala sila kag magpakita nga wala sang 
pagkabalaka sa ila kaayuhan, kag malipatan nga ang kaugalingon isa ka Komunista kag 
nagahulag nga daw ordinaryo nga indi komunista. Ini ang ikapito nga tipo. 


8.Makakita nga ginabutang sa peligro sang isa ka tawo ang kaayuhan sang masa apang 
wala nagabatyag sang pagkaugot, ukon indi gani panugyanan ukon tapnaon siya ukon 

makig-athaganay sa iya, kag sa baylo pabay-an siya nga magpadayon. Ini ang ikawalo 
nga tipo. 


9.Maghulag nga wala sang kapagsik kag wala sang pat-ud nga plano, ukon padulungan, 
maghulag nga pawala kag pabasta-basta. "Samtang monghe ka magbagting ka na lang 
nga magbagting sang kampana”. Ini ang ika-siyam nga tipo. 


10. Magdahom nga ang kaugalingon naka-alagad na sang dako sa rebolusyon, 
magpabugal sa pagka-beterano, maugot sa gagmay nga mga hilikuton samtang indi 
naman masarangan ang dalagko nga mga katungdanan, kag mangin patarasak sa 
hilikuton kag tamaran magtuon. Ini ang ika-napulo nga tipo. 


11. Mabahibaluan ang kaugalingon nga mga kasaypanan apang wala nagahimo sang 
anuman nga tikang para tadlungon ang mga ini kag mangin liberal sa kaugalingon. Ini 
ang ika-napulo'g isa nga tipo. 


Madamo pa kita sang masambit nga tipo. Apang ang napulo'g isa nga ini ang 
nagapanguna nga mga tipo. Ang tanan nga ini nagapakita sang liberalismo. 


Ang liberalismo grabe ka makahalalit sa rebolusyonaryo nga kolektibo. Ini tuktok 
nga nagakaon sang paghiliusa, nagapahuyang sang paghugpong, nagadulot sang 
pagpawala kag nagatuga sang kagamo. Tungod sini nagakadula sa kubay sang 
rebolusyonaryo ang mabakod nga pagkabugkos kag hugot nga disiplina, indi 
mapatuman ang mga patakaran kag nahamulag ang mga organisasyon sang Partido sa 
masa nga ginapamunoan sang Partido. Ini isa ka tuman ka malain nga tendensiya. 


Ang liberalismo bunga sang petiburges nga pagka-makikaugalingon, ginauna sini 
ang kaugalingon nga kaayuhan kag pangaduha lang ang kaayuhan sang rebolusyon, kag 
ini nagahatag-dalan sa liberalismo sa ideolohiya, pulitika kag organisasyon. 


"Ginakabig sang mga tawo nga liberal nga abstrakto nga dogma ang mga 
prinsipyo sang Marxismo. Ginauyonan nila ang Marxismo, apang indi naman handa nga 
ipangabuhi ini ukon ipangabuhi ini sang lubos, indi sila handa nga buslan sang 
Marxismo ang ila nga liberalismo. Dala-dala sang mga tawo nga ini ang ila Marxismo, 
apang dala-dala man nila ang ila liberalismo -- ginasambit nila ang Marxismo apang 
ginakabuhi ang liberalismo; gina-aplikar nila ang Marxismo sa iban apang liberalismo 
naman sa kaugalingon. Ginatago nila ang duha ka sahi sang kagamitan nga ini kag 
makakita sang santo nga pagagamitan sang kada isa. Amo ini ang dalagan sang 
panghuna-huna sang pila ka tawo. 


Ang liberalismo pagpakita sang oportunismo kag pundamental nga taliw-as sa 
Marxismo. Ini negatibo, kag obhetibo nga nagabulig sa kaaway, gani ginakalipay sang 
kaaway ang pagpabilin sini sa aton kubay. Bangud amo sini ang iya kinaiya, indi dapat 
ini mag-angkon sang lugar sa kubay sang rebolusyon. 


Dapat naton gamiton ang Marxismo, nga may positibo nga espiritu, agud 
mapangibabawan naton ang liberalismo nga may negatibo nga espiritu. Ang isa ka 
Komunista dapat mag-angkon sang masangkad nga panghuna-huna, dapat man siya 
mangin malig-on kag mapisan, dapat niya nga kabigon nga pinakakabuhi niya ang 
kaayuhan sang rebolusyon kag ipaidalum ang personal nga kaayuhan sa kaayuhan sang 
rebolusyon, san-o man kag diin man dapat siya nga manindugan sa prinsipyo kag 
magduso sang wala sang kakapoy nga pagpakigbanggi sa tanan nga sayop nga 
panghuna-huna kag hulag, agud ikonsolida ang kolektibo nga pagpangabuhi sang 
Partido kag pabaskugon ang paghiliusa sang Partido kag sang masa, dapat niya nga 
kabalak-an ang Partido kag ang masa nga labaw sa kay sin-o man, kag kabalak-an ang 
iban nga labaw sa kaugalingon. Sa sini lamang siya makabig nga Komunista. 


Ang tanan nga tampad, matuod, mapisan kag tadlong nga Komunista dapat 
maghiliusa agud pamatokan ang tendensiya nga mangin liberal nga ginapakita sang pila 

ka tawo nga kaupod naton, kag agubayon sila sa husto nga banas. Isa ini sa mga 
katungdanan sang aton patag pang-ideolohiya. 

TUHOY SA PAGTADLONG SANG MGA SAYOP NGA 
KAISIPAN SA SULOD SANG PARTIDO 
Disyembre 1929 


Ini nga artikulo isa ka resolusyon nga ginsulat ni Kaupod Mao Zedong para sa Ika-siyam nga 
Kongreso sang Partido sang Ikaapat nga Hukbo sang Pulang Hukbo. Ang pagtukod sang 
armadong kusog sang mga pumuluyo sang Tsina tuman ka budlay. Ang Pulang Hukbo sang 
Tsina (nga nangin Hukbo sang Ikawalo nga Ruta kag Bag-o nga Ikaapat nga Hukbo sadtong Gera 
sa Pagpangapin Batok sa Hapon kag subong nangin Hukbong Mapagpalaya ng Bayan) natukod 
sadtong Agosto 1, 1927, sadtong Pag-alsa sang Nanchang. Sang nag-abot ang Disyembre 1929, 
masobra na ini sa duha ka tuig. Sa panahon nga ini, dako ang natun-an kag tuman ka manggaran 
nga inagihan ang nakuha sang organisasyon sang Partido Komunista sang Pulang Hukbo sa 
paghimakas sini batok sa lain-lain nga sayup nga kaisipan. Ang inagihan nga ini ginsuma sang 
sining resolusyon. Tungod sini natukod ang Pula nga Hukbo sa solo nga basehan sang 
Marxismo-Leninismo kag nadula ang tanan nga manipestasyon sang daan nga tipo sang mga 
hukbo. Magluwas sa Ikaapat nga Hukbo amo man ini ang sunod-sunod nga ginhimo sang iban 
pa nga yunit sang Pula nga Hukbo, bangud sini nangin isa ka matuod nga hukbo sang pumuluyo 
ang bug-os nga Pulang Hukbo sang Tsina sa tanan nga bagay. Sang nagligad nga masobra na sa 
30 ka tuig, ang armadong kusog sang pumuluyo sang Tsina nakaagum sang tuman ka dako nga 
pagsulong kag pagbag-o sa mga paghulag kag hilikuton pangpulitika kag pangpartido, nga subong 
tuhay na kon tulukon, bisan ang sandigan nga linya pareho pa gihapon sang linya nga nakalatag 
sa resolusyon nga ini. 


SA ORGANISASYON SANG PARTIDO KOMUNISTA SA IKAAPAT NGA Pulang 
Hukbo nagluntad ang lain-lain nga indi proletaryado nga kaisipan nga lubos nga 
nakasablag sa pagkabuhi sang husto nga linya sang Partido. Kon indi pursigido nga 
tadlungon ang mga kaisipan nga ini, indi maabaga sang Ikaapat nga Hukbo ang mga 
katungdanan nga ginmando diri sang dungganon nga rebolusyonaryong paghimakas 
sang Tsina. Ang mahitabo pa, nga-a may amo sina nga mga sayop nga kaisipan sa 
organisasyon nga ini sang Partido ina bangud ang kadam-an sang mga katapo sang mga 
sandigan nga yunit sini mga mangunguma kag iban pa nga elementong halin sa 
petiburgesya, bisan man, nagaluntad kag nagadako naman ang mga ato tungod wala 
naglunsar ang mga nagapamuno nga organo sang Partido sang magkaangot kag 
pursigido nga paghimakas batok sa sayop nga kaisipan nga ato kag wala sini gintudlo sa 
mga katapoan ang husto nga linya sang Partido. Sandig sa espiritu sang sulat sang 
Komite Sentral sadtong Setyembre, ginlahad na subong sini nga kongreso ang mga 
manipestasyon sang lain-lain nga kaisipan nga indi proletaryado sa organisasyon sang 
Partido sa Ikaapat nga Hukbo, subongman ang ginhalinan kag mga pamaagi sang 
pagtadlong sa mga ini. Ginapanawagan ang mga kaupod nga lubos nga dulaon ang mga 
ini. 


Tuhoy sa Lubos-Militar nga Panglantawan 


Tuman na ka lala ang puro militar nga panglantawan sa pila ka kaupod sa Pulang 
Hukbo. Makita ini sa mga masunod: 


1. Ginakabig sang mga kaupod nga ini nga magkabanggi ang hambalanon pangmilitar 
kag pangpulitika, kag indi nila pagbatunon nga ang hambalanon militar isa lamang ka 
pamaagi agud matuman ang mga katungdanan pangpulitika. Ginasiling pa sang pila, 
"Kon maayo ka sa militar, natural nga maayo ka sa pulitika, kon indi ka maayo sa militar, indi ka 
mangin maayo sa pulitika”-- ang amo sini tuman ka lala nga opinyon kag paghatag pa sang 
mas malahalon nga papel sa hambalanon militar sang sa pulitika. 


2. Abi nila, ang katungdanan sang Pulang Hukbo, pareho sang Puting Hukbo, pang- 
away lang. Wala nila nahangpan nga ang Pulang Hukbo sang Tsina isa ka armadong 
grupo para sa pagpatuman sang mga katungdanan sang rebolusyon. Ilabi na sa subong, 
ang Pulang Hukbo indi gid nga dapat magkuntento lang sa pag-away, magluwas sa pag- 
away agud lutoson ang kusog militar sang kaaway, dapat sini abagahon ang mga 
malahalon nga katungdanan pareho sang pagpropaganda sa masa, pag-organisa sa 


15 


masa, pag-armas sa ila, pagbulig sa ila sa pagtukod sang rebolusyonaryong gahum 
pangpulitika kag pagtukod sang mga organisasyon sang Partido. Ang Pulang Hukbo 
nagapakig-away indi agud makig-away lang kondi agud maghimo sang propaganda sa 
masa, organisahon sila, armasan sila, kag buligan sila nga makatukod sang 
rebolusyonaryong gahum pangpulitika. Kon wala ang mga katuyuan nga ini, madulaan 
sang kahulugan ang pagpakig-away kag madula ang rason para magpabilin pa ang 
Pulang Hukbo. 


3. Gani, sa patag sang organisasyon ginapaidalum sang mga kaupod nga ini ang mga 
departamento sang Pulang Hukbo nga nagatungod sa hilikuton pangpulitika sa mga 
departamento nga nagatungod sa hilikuton militar, kag ginakumpasan ang islogan nga 
"Pabay-an ang Puno nga Hedkwarter sang Hukbo ang mag-uyat sang mga hambalanon 
pangluwas." Kon pabay-an nga maglala, ang ini nga kaisipan magadangat sa peligro nga 
mahamulag sa masa, makontrol sang hukbo ang gobyerno kag malayo sa 
proletaryadong pagpamuno--- ang amo sini pag-usoy sa banas sang agalon-militar, 
pareho sang ginhimo sang hukbo nga Kuomintang. 


4. Kadungan sini, sa hilikuton propaganda ginakalimtan nila ang kamalahalon sang mga 
grupo pangpropaganda. Sa hambalanon sang organisasyon masa, ginakalipatan nila ang 
pag-organisa sang mga komite sang mga soldado sa hukbo kag ang pag- organisa sang 
mga mamumugon kag mangunguma sa lokalidad. Bunga sini napabayaan ang hilikuton 
propaganda kag hilikuton pang-organisasyon. 


5. Nagadako ang ila ulo kon magdaog sa inaway kag nagapalangluya kon mapierde. 


6. Maki-kaugalingon nga departamentalismo -- ginadumdom lamang nila ang Ikaapat 
nga Hukbo kag wala nila nahangpan nga ang isa ka malahalon nga katungdanan sang 
Pulang Hukbo amo nga maarmasan ang masa sa lugar. Ang amo sini ginpadako nga 
laragway sang paggrupo-grupo. 


7. Bangud nalansang ang panglantawan sa makitid nila nga palibot sa Ikaapat nga 
Hukbo, nagapati ang pila ka kaupod nga wala na sang iban nga rebolusyonaryong 
pwersa. Ini ang kabangdanan sang ila sobra nga pagkabuyo sa kaisipan nga pag-atipan 
sa pwersa kag paglikaw sa inaway. Ini ang salin sang oportunismo. 


8. Ang pila ka kaupod, nga wala nagakonsiderar sa mga suhetibo ukon obhetibo nga 
kahimtangan, may sakit nga rebolusyonaryong pagpadaso-daso: indi sila gusto 
magtutom sa mabudlay kag maid-id nga hilikuton upod sa masa, imbes, gusto lamang 
maghimo sang mga dalagko nga bagay, ini tungod puno sang sayop nga pagpati. Ini ang 
salin sang putsismo.! 


Ang mga masunod ang mga ginhalinan sang puro-militar nga panglantawan: 


1. Manubo nga kamuklatan pangpulitika. Diri naghalin ang indi pagkilala sang 
ginatungdan nga papel sang pagpamuno pangpulitika sa hukbo kag ang indi pagkilala 
sa pundamental nga kinatuhay sang Pulang hukbo kag Puting hukbo. 


2. Ang mentalidad sang mga mersenaryo. Madamo sa mga nabihag sang nagligad nga 
mga inaway ang napatapo sa Pulang Hukbo, kag dala sang amo sini nga mga elemento 
ang talalupangdon nga mersenaryong panglantawan, gani may yara sang basehan ang 
puro-militar nga panglantawan sa manubo nga lebel. 


3. Halin sa duha ka nauna nga kabangdanan nagatuhaw ang ikatatlo, ang sobra nga 
pagpati sa kusog militar kag indi pagpati sa kusog sang masa sang pumuluyo. 


4. Ang indi pursigido nga pag-asikaso kag pagtalakay sang Partido sa hilikuton militar 


isa man ka kabangdanan sang pagtuhaw sang puro-militar nga panglantawan sa kubay 
sang pila ka kaupod. 

Ang mga pamaagi sa pagtadlong amo ang masunod: 


1. Ipasaka ang kamuklatan pangpulitika sang Partido paagi sa edukasyon, utdon ang 
ugat sang teorya sang puro militar nga panglantawan kag athagon ang pundamental nga 
kinatuhay sang Pulang Hukbo sa Puting Hukbo. Kadungan sini dulaon ang mga salin 
sang oportunismo kag putsismo kag bungkagon ang maki-kaugalingon nga 
departamentalismo sa Ikaapat nga Hukbo. 


2. Labi pa nga paayuhon ang paghanas sa pulitika sang mga pinuno kag soldado, ilabi 
na ang edukasyon sang mga sadto nga bihag. Kadungan sini, tubtob sa masarangan 
pabay-an nga magpili ang mga lokal nga gobyerno sang mga mamumugon kag 
mangunguma nga may inagihan sa paghimakas nga ipatapo sa Pulang Hukbo agud 
mapahuyang ukon indi gani madula ang puro-militar nga panglantawan sa patag sang 
organisasyon. 


3. Pahulagon ang mga lokal nga organisasyon sang Partido agud sawayon ang mga 
organisasyon sang Partido sa Pulang Hukbo kag pahulagon man ang mga organo sang 
gahum pangpulitika sang masa agud sawayon ang Pulang Hukbo mismo, para 
maimpluwensyahan ang mga organisasyon sang Partido kag mga lider kag soldado sang 
Pulang Hukbo. 


4. Dapat aktibo nga asikasuhon kag talakayon sang Partido ang hilikuton militar. Ang 
tanan nga hilikuton dapat anay talakayon kag desisyonan sang Partido antes ipatuman 
sang ordinaryo nga mga katapo. 


5. Maghimo sang mga pagsulundan para sa Pulang Hukbo nga athag nga nagatalana 
sang mga katungdanan sini, sa relasyon sang aparato militar sa aparato pangpulitika, sa 
relasyon sang Pulang Hukbo sa masa sang pumuluyo, kag sa mga gahum kag 
katungdanan sang mga komite sang soldado, kag sa relasyon sang mga ini sa mga 
organisasyon militar kag pangpulitika. 


Tuhoy sa Ultrademokrasya 


Sumugod sang batunon sang Ikaapat nga Hukbo sang Pulang Hukbo ang mga direktiba 
sang Komite Sentral, nabuhinan sang dako ang mga manipestasyon sang 
ultrademokrasya. Halimbawa, maayo-ayo na subong nga ginapatuman ang mga 
desisyon sang Partido, kag wala na subong sang nagaplastar sang sayop nga demanda, 
pareho sang demanda nga dapat ipatuman sang Pulang Hukbo “ang demokratikong 
sentralismo halin sa ubos paibabaw” ukon indi gani dapat sini “ipatalakay anay sa mga 
yara sa ubos nga lebel ang tanan nga hambalanon antes desisyonan sang mga yara sa 
mataas nga lebel”. Apang sa pagkamatuod, ang pagbuhin nga ini temporaryo kag 
manabaw lamang kag wala nagakahulugan nga nadula na ang mga ideyang 
ultrademokratiko. Sa madali nga pagkahambal, madalum pa ang pagkaugat sang 
ultrademokrasya sa panghuna-huna sang madamo nga kaupod. Tuluka ang lain-lain 
nga ekspresyon sang pilit nga pagpatuman sa mga desisyon sang Partido. 


Ang mga pamaagi sang pagtadlong amo ang mga masunod: 


1. Sa larangan sang teorya, utdon ang ugat sang ultra-demokrasya. Una, dapat ipakita 
nga ang ultra-demokrasya peligro bangud ginahalitan ukon lubos nga ginawasak pa sini 
ang organisasyon sang Partido kag ginapahuyang ukon lubos nga ginaguba pa sini ang 
ikasarang sang Partido sa paghimakas, gani indi masarangan nga ipatuman sang Partido 
ang mga katungdanan sini sa paghimakas, bagay nga nangin kabangdanan sang 
pagkalutos sang rebolusyon. Ikaduha, dapat ipakita nga ang ginhalinan sang sobra nga 
demokrasya amo ang indibidwalistang pagkaugot sang petiburgesya sa disiplina. Kon 
ginadala ang amo sini nga gawi sa Partido, ini mangin ultrademokratikong mga ideya sa 
patag sang pulitika kag organisasyon. Ang mga ideya nga ini indi gid magsanto sa mga 
katungdanan sa paghimakas sang proletaryado. 

2. Sa patag sang organisasyon, seguruhon nga may demokrasya sa idalum sang 
sentralisadong pagpamuno. Dapat ini himuon sa mga masunod nga pamaagi: 


a) Dapat maghatag ang mga nagapamuno nga organo sang Partido sang husto nga linya 
sang pag-ubay kag mangita sang kasolbaran kon may magtuhaw nga problema agud 
italana ang basehan sang husto nga pag-ubay. 


b) Dapat nga mahibaluan sang maayo sang mga mataas nga organo ang pangabuhi sang 
masa kag ang kahimtangan sang mga manubo nga organo agud mag-angkon sang 
obhetibong basehan para sa husto nga pag-ubay. 


k) Wala sang organisasyon sang Partido sa anuman nga lebel ang dapat maghimo sang 
bisan ano na lang nga mga desisyon sa pagsolbar sang mga problema. Kon nahisugtan 
na ang isa ka desisyon, dapat ini hugot nga ipatuman. 


d) Ang tanan nga desisyon, anuman ang pagkamalahalon sini, sa mga mataas nga organo 
sang Partido dapat nga ipahibalo gilayon sa mga manubo nga organo kag sa ordinaryo 
nga mga katapo sang Partido. Ini mahimo paagi sa pagpatawag sang mga pulong sang 
mga aktibista ukon sang mga pangkabilugan nga pulong sang mga katapo sang mga 
sanga sang Partido kag bisan sa mga kolum? (kon ginapahanugutan sang kahimtangan) 
kag paagi sa pagtalana kon sin-o ang mag-report sa mga pulong. 


e) Dapat maid-id nga talakayon sang mga manubo nga organo sang Partido kag sang 
ordinaryo nga mga katapo sang Partido ang mga direktiba sang mga mataas nga organo 
agud mahangpan sang lubos ang kahulugan sang mga ini kag madesisyonan kon paano 
ini ipatuman. 


Tuhoy sa Paglapas sa Disiplina Pang-organisasyon 


Ang paglapas sa disiplina pang-organisasyon sa organisasyon sang Partido sa Ikaapat 
nga Hukbo makita sa mga masunod nga pamaagi. 


A. Ang indi pagsunod sang minoriya sa mayoriya. Halimbawa, kon ang suhestyon sang 
minoriya napierde sa botohay, wala sini tampad nga ginapatuman ang mga desisyon 
sang Partido. 


Ang mga pamaagi sang pagtadlong amo ang mga masunod : 


1. Sa mga pulong, ang tanan nga tumalambong dapat pahanugutan nga magpahayag 
sang bug-os, tubtob mahimo, sang ila mga opinyon. Ang husto kag sayop sa anuman 
nga ginabaisan dapat athagon nga wala nagapakigkumpromiso ukon nagahatag sang 
pahapyaw nga pagpaathag. Agud makadangat sa maathag nga desisyon, ang anuman 
nga indi masolbar sa isa ka pulong dapat talakayon sa isa pa ka pulong, kon indi 
makadelatar sa hilikuton. 


2. Ang isa ka kinahanglanon sa disiplina sang Partido amo ang pagsunod sang minoriya 
sa mayoriya. Kon ang opinyon sang minorya ginbalibaran, dapat sini suportahan ang 
desisyon nga ginpabakod sang mayoriya. Kon kinahanglanon, mahimo sini iplastar sa 
masunod nga pulong ang hambalanon para sa rekonsiderasyon, apang magluwas diri, 
indi dapat maghulag ini nga lapas sa desisyon sa anuman nga pamaagi. 


B. Pagsaway nga wala ginakonsiderar ang disiplina sang organisasyon: 
1. Ang pagsinawayay sa sulod sang Partido isa ka armas para mapabaskog ang 
organisasyon sang Partido kag mapauswag ang ikasarang sini nga maghimakas. Bisan 


man, sa organisasyon sang Pulang Hukbo, indi sa masami amo sini ang kinaiya sang 
pagsinawayay, kag kon kaisa pa nangin pagpang-atake personal. Bunga sini, 

nagakahalitan ang organisasyon sang Partido kag subongman ang mga katapoan. Isa ini 
ka manipestasyon sang indibidwalismong petiburges. Matadlong ini paagi sa pagbulig 
sa mga katapo sang Partido agud mahangpan nila nga ang katuyuan sang pagsinawayay 
amo ang pagpauswag sang ikasarang sang Partido sa paghimakas padulong sa pagkab- 
ot sang kadalag-an sa banggi-anay sang mga sahi, indi ini dapat gamiton para sa 
pagpang-atake personal. 


2. Madamo nga katapo sang Partido ang nagasaway indi sa sulod kondi sa gwa sang 
Partido. Ini bangud wala pa nahangpan sang mga ordinaryo nga katapo ang 
kamahalahalon sang organisasyon sang Partido (ang mga pulong sini kag iban pa), kag 
wala nila makita ang kinatuhay sang pagsaway sa sulod kag pagsaway sa gwa sang 
organisasyon. Ang pamaagi sang pagtadlong amo ang edukasyon sa mga katapo sang 
Partido agud mahangpan nila ang kamalahalon sang organisasyon sang Partido kag 
agud sawayon nila ang mga Komite sang Partido ukon ang mga kaupod sa mga pulong 
sang Partido. 


Tuhoy sa kaisipan nga Absoluto nga Pag- alalangay 


Ang kaisipan sang absoluto nga pag-alalangay nangin tuman ka lala sa Pulang Hukbo. 
Yari ang pila ka halimbawa. Kaangut sa alawans sang pilason nga mga soldado, may 
mga nagapamatok sa pagtuhay sang mga malubha nga kaso kag sa indi naman masyado 
kalubha kag nagapangayo nga parehuon ang alawans para sa tanan. Kon nagasakay sa 
kabayo ang mga lider, ang tan-aw sini indi bilang bagay nga kinahanglanon sa 
pagpatuman sang katungdanan kondi bilang palatandaan sang indi pag-alalangay. May 
nagahangyo nga palarehuon ang pagpanghatag sang panggastos, kag may nagapamatok 
sa paghatag sang dako-dako nga bahin para sa espesyal nga mga kaso. Sa paghakot sang 
bugas, may nagahangyo nga ang dapat pas-anon sang tanan, anuman ang edad ukon 
ikasarang sang lawas, palareho ang kabug-aton. May nagahangyo sang pag-alalangay sa 
pagpanagtag sang puluy-an, kag gina-atake ang Puno nga Hedkwarter bangud mas 
dalagko nga kwarto ang ginagamit sini. May nagahangyo nga palarehuon ang pagtalana 
sang mabug-at nga katungdanan, kag may yara pa nga indi magtrabaho kon indi pareho 
ka bug-at sang sa iban nga tawo. Nagdangat pa ini sa higayon nga kon may duha ka 
pilason nga soldado kag isa lamang ang istretser, wala sang makarga bangud indi 
magpaumod ang sin-o man sa duha. Pareho sang ginapakita sang mga halimbawa nga 
ini, ang kaisipan nga absolutong pag-alalangay tuman pa ka lubha sa kubay sang mga 
nagapamuno kag mga soldado sang Pulang Hukbo. 


Ang kaisipan nga absolutong pag-alalangay, pareho sang ultrademokrasya sa 
mga problema pangpulitika, bunga sang isa ka ekonomiyang human-sa-kamot kag 
gamay nga mangunguma--ang kinatuhay lamang makita ang isa (absolutong pag- 
alalangay) sa mga hambalanon nga materyal samtang ang isa naman (ultrademokrasya) 
makita sa mga hambalanon pangpulitika. 


Ang pamaagi sang pagtadlong: Dapat naton ipakita nga antes madula ang 
kapitalismo, ang kaisipan nga absoluto nga pag-alalangay isa lamang ka sayop nga 
pagpati sang mga mangunguma kag magagmay nga tag-iya, kag bisan sa sosyalismo indi 
mahimo nga may absoluto nga pag-alalangay, tungod ang mga butang ginapanagtag 
sandig sa prinsipyo "halin sa kada isa santo sa iya ikasarang, para sa kada isa santo sa iya 
natrabahoan." kag sandig man sa pagsabat sa mga ginapangayo sang hilikuton. Ang 
pagpanagtag sang mga materyal nga kinahanglanon sang Pulang Hukbo, kapin kon 
kulang, dapat mangin alalangay, pareho sang alalangay nga sweldo sang mga lider kag 
soldado, tungod ginapangayo ini sang subong nga kahimtangan sang paghimakas. 
Apang ang kaisipan nga absoluto nga pag-alalangay nga indi makatarungan dapat 
pamatukan tungod ini wala ginapangayo sang pagpakig-away, kondi nangin sablag pa 
sa pagpakig-away. 

Tuhoy sa Suhetibismo 


Sa kubay sang pila ka katapo sang Partido nagaluntad man sang may kalalaon ang 
suhetibismo. Dalagko nga kahalitan ang gindulot sini sa pag-analisa sang kahimtangan 
pangpulitika kag sa pag-ubay sa hilikuton. Ini tungod ang suhetibong pag-analisa sa isa 
ka kahimtangan pangpulitika kag ang suhetibong pag-ubay sa hilikuton segurado nga 
magdangat sa oportunismo ukon sa putsismo. Kaangot sa suhetibong pagsaway, wala 
sang pagpugong kag wala sang basehan nga estorya ukon pangduha-duha, ang mga 
gawi nga ini sa sulod sang Partido masami ginahalinan sang indi prinsipyado nga pag- 
ilinaway kag nagapahuyang sa organisasyon sang Partido. 


Isa pa ka punto nga dapat sambiton kaangot sa pagsaway sa sulod sang Partido 
amo ini: ginakalipatan sang pila ka kaupod ang mga importante nga isyu kag gina- 
konsentrar ang igtalupangod sa magagmay nga mga butang kon sila nagasaway. Wala 
nila mahangpan nga ang nagapanguna nga katungdanan sang pagsaway amo ang ihayag 
ang mga kasaypanan sa pulitika kag organisasyon. Kaangot sa personal nga mga 
kakulangan, kon ang mga ini indi kaangot sa mga kasaypanan sa pulitika kag 
organisasyon, indi na kinahanglan magsobra sa pagsaway ukon pakahuy-an ang mga 
kaupod nga natungdan. Magluwas diri, kon maglala ang amo sini nga pagsaway, may 
peligro nga i-konsentrar sang mga katapo sang Partido ang ila igtalupangod sa ginagmay 
nga kasaypanan lang, kag mangin kimi kag sobra ka mahalong ang tanan kag malipat 
sa mga katungdanan pangpulitika sang Partido. 


Ang nagapanguna nga pamaagi sa pagtadlong amo nga tudloan ang mga katapo 
sang Partido nga magpabilin sa ila kaisipan kag kabuhi-Pangpartido ang espiritu nga 
pangpulitika kag siyentipiko. Agud maagum ini, dapat naton: 


1. Itudlo sa mga katapo sang Partido ang paggamit sang Marxista-Leninista nga pamaagi 
sang pag-analisa sang kahimtangan pangpulitika kag pagtasa sang mga pwersa nga 
makasahi imbes nga maghimo sang suhetibo nga pag-analisa kag pagtasa, 


2. I-konsentrar ang igtalupangod sang mga katapo sang Partido sa pagpanayasat kag 
pagtuon sang katilingban kag ekonomiya agud mahibaluan ang mga taktika sang 
paghimakas kag pamaagi sang pagtrabaho kag agud mabuligan ang mga kaupod nga 
mahangpan nga kon wala sang pagpanayasat sa mga matuod nga kahimtangan mahulog 
sila sa buho sang desparatis kag putsismo, kag 


3. Sa pagsaway sa sulod sang Partido, magbantay batok sa pagkasuhetibo, pagka indi 
makatarungan kag bulgarisasyon sang pagsaway, dapat ibase ang mga ginaplastar sa 
kamatuoran kag dapat itumod ang pagsaway sa pulitika. 


Tuhoy sa Indibidwalismo 


Ang tendensya sang indibidwalismo sa organisasyon sang Pulang Hukbo makita sa mga 
masunod nga pamaagi: 


1. Pagtimalos. Pagkatapos masaway sang isa ka kaupod nga soldado sa sulod sang 
Partido, ang pila ka kaupod nagapangita sang kahigayonan nga makabalos sa gwa sang 
Partido kag isa ka pamaagi ang pagpangastigo ukon pag-insulto sa kaupod nga 
nasambit. Ginahandum man nila nga magbalos sa sulod sang Partido. “Ginsaway mo 
ako sa pulong nga ini, gani sa masunod nga pulong mangita ako sang pamaagi agud 
makabalos sa imo." Sa sini nga pagbalos personal lamang ang mga kabangdanan, bagay 
nga magabunga sang pagkalipat sa kaayuhan sang sahi kag sang Partido sa kabilugan. 
Ang target sa pagbalos nga ini indi ang kaaway sa sahi, kondi ang mga tawo sa 
kaugalingon naton nga kubay. Ini tuktok nga nagaguba sa organisasyon kag 
nagapahuyang sa ikasarang sini nga maghimakas. 


2. Mentalidad sang "gamay nga grupo". Ginakabalak-an sang pila ka kaupod ang 

kaayuhan sang kaugalingon nila nga gamay nga grupo lamang kag ginakalipatan ang 
pangkabilugan nga kaayuhan. Bisan kon tulukon daw indi ini paglagas sa personal nga 
kaayuhan, sa pagkamatuod halimbawa ini sang pinakamakitid nga indibidwalismo kag 
nangin kabangdanan sang pagkaguba kag pagkabungkag sang organisasyon. Kon kaisa 
nangin lapnagon ang kaisipan nga “gamay nga grupo”, kag bisan may gamay nga 
pagbag-o bunga sang pagsawayanay, may yara pa gihapon mga salin kag kinahanglan 
pa ang dugang pa nga pagtinguha agud madula ini. 


3. Ang mentalidad nga "empleyado". Wala nahangpan sang pila ka kaupod nga ang 
Partido kag ang Pulang Hukbo nga ginapatapuan nila lunsay mga kasangkapan sa 
pagtuman sang mga katungdanan sang rebolusyon. Wala nila nahibaluan nga sila 
mismo ang tigtuga sang rebolusyon kag abi nila ang salabton nila sa mga tawo lang nga 
mataas sa ila kag indi sa rebolusyon. Ang pasibo nga kasipan nga ini iya sang pagka 
"empleyado" sang rebolusyon nagapakita man sang indibidwalismo. Ginapaathag sini 
kon nga-a gamay ang mga aktibista nga naga-alagad nga wala sang pagpangduha-duha 
sa rebolusyon. Kon ini indi pagdulaon, indi magdamo ang mga aktibista kag ang bug-at 
sang rebolusyon magpabilin nga ginapas-an sang pila lang, bagay nga makahalit sa 
paghimakas. 


4. Ang pagpangita sang kalipayan. Sa Pulang Hukbo madamo-damo man ang 
manipestasyon sang indibidwalismo sa pagpangita sang kalipayan. Permi nila 
ginapamensar nga tani magsulod ang ila yunit sa mga dalagko nga syudad. Gusto nila 
magkadto didto indi agud maghulag kundi agud magpanamit. Indi gid nila gusto ang 
maghulag sa mga Pulang Purok bangud didto mabudlay ang pangabuhi. 


5. Pasibidad. May pila ka kaupod nga nadulaan sang kapagsik kag naga-untat sa 
paghulag kada indi matuman ang ila gusto. Ang nagapanguna nga kabangdanan sini 
amo ang kakulangan sang edukasyon, bisan kon kaisa naman, bangud ini sa indi maayo 
nga pagdumala, pagtalana sang hilikuton ukon pagpatuman sang disiplina sang 
pamunuan. 


6. Ang paghandum nga maghalin sa hukbo. Nagadamo ang mga tawo nga nagahangyo 
nga magsaylo halin sa Pulang Hukbo padulong sa hilikuton lokal. Ang kabangdanan 
sini wala nasandig lang sa mga tawo nga ini kondi subongman sa (1) kabudlayan nga 
materyal sa pangabuhi sang Pulang Hukbo, (2) tuman nga kakapoy pagkatapos sang 
malawig nga inaway, kag (3) indi maayo nga pagdumala sang pamunuan, sa pagtalana 
sang hilikuton ukon sa pagpatuman sang disiplina. 


Ang pamaagi sang pagtadlong nagapanguna amo ang pagpauswag sang 
edukasyon agud matadlong ang indibidwalismo sa patag sang ideolohiya. Ang ikaduha 
ang pagdumala, pagtalana sang mga hilikuton kag pagpatuman sang disiplina sa maayo 
nga pamaagi. Magluwas diri dapat man mangita sang pamaagi nga mapaayo ang 
materyal nga pangabuhi sang Pulang Hukbo, kag kada higayon nga mahimo dapat 
gamiton sa pagpahuway kag pagpabalik sang kusog kag ikaayong lawas agud mapaayo 
ang materyal nga kahimtangan. Sa aton mga hilikuton pang-edukasyon, dapat naton 
ipaathag nga ang indibidwalismo, sa ginhalinan sini sa sosyedad, repleksyon sa sulod 
sang Partido sang mga kaisipan nga petiburges kag burges. 


Tuhoy sa Ideolohiya sang mga Grupong Rebeldeng Lagawan 


Ang ideolohiyang pangpulitika sang mga grupo sang rebeldeng lagawan nagtuhaw sa 
Pulang Hukbo bangud madamo sang mga bugoy sa Pulang Hukbo kag bangud dako ang 
masa sang mga bugoy sa Tsina, ilabina sa mga probinsya sa nabagatnan. Ang ideolohiya 
nga ini makita sa mga masunod nga pamaagi: 


(1) Luyag sang pila nga palaparon ang aton impluwensya pangpulitika paagi sa mga 


aksyon gerilyang lagawan, apang indi naman nila gusto nga pabaskugon ang 
impluwensya nga ini paagi sa pagtukod sang mga baseng purok kag pagtukod sang 

gahum pangpulitika sang mga pumuluyo, bangud ang amo sini mabudlay himuon. 


(2) Sa pagpalapad sang Pulang Hukbo, ang pila naga-usoy sa linyang "mag-arkila sang 
tawo kag magbakal sang kabayo" kag "ipatapo ang mga naglayas nga soldado kag 
batunon ang mga nag-alsa" 3 imbes nga sa linya sang pagpalapad sang lokal nga Pulang 
Bag-as kag mga lokal nga tropa agud sa sini mapauswag ang nagapanguna nga mga 
pwersa sang Pulang Hukbo. 


(3) Ang pila wala sang katutom nga ipadayon ang mabudlay nga paghimakas nga upod 
ang masa, kag luyag lamang nga magkadto sa mga dalagko nga syudad agud magpagusa 
sa pagkaon kag makahulubog nga ilimnon. Ang tanan nga manipestasyon nga ini sang 
ideolohiya sang mga rebeldeng lagawan dako nga sablag sa pagtuman sang Pulang 
Hukbo sa natungdan nga mga katungdanan sini, gani ang pagdula sini isa ka importante 
nga katuyuan sa banggi-anay pang-ideolohiya sa sulod sang organisasyon sang Partido 
sa Pulang Hukbo. Dapat hangpon nga ang mga gawi sang mga rebeldeng lagawan nga 
katipo nanday Huang Chao “ o Li Cuang Pindi mapahanugutan sa subong nga sitwasyon. 


Ang mga pamaagi sang pagtadlong amo ang mga masunod: 


1. Pauswagon ang pagtuon, sawayon ang sayop nga mga kaisipan, kag dulaon ang 
ideolohiya sang mga grupo sang rebeldeng lagawan. 


2. Pauswagon ang pagtuon sang mga sandigan nga seksyon sang Pulang Hukbo kag sa 
kubay sang bag-o nga napatapo nga bihag agud pamatokan ang panglantawan nga 
bugoy. 


3. Ipatapo sa kubay sang Pulang Hukbo ang aktibong mga mamumugon kag 
mangunguma nga may inagihan na sa paghimakas agud mabag-o ang kabilugan sini. 


4. Magtukod sang bag-o nga mga yunit sang Pulang Hukbo halin sa masa sang militante 
nga mga mamumugon kag mangunguma. 


Tuhoy sa Salin sang Putsismo 


Ang organisasyon sang Partido sa Pulang Hukbo nagalunsar na sang paghimakas batok 
sa putsismo, bisan indi pa bastante. Gani, nagaluntad pa ang salin sang ideolohiya nga 
ini sa Pulang Hukbo. Makita ini sa mga masunod: 


(1) bulag nga paghulag nga wala ginkonsiderar ang mga kahimtangan nga suhetibo kag 
obhetibo, (2) indi bastante kag indi mabakod nga pag-aplikar sang mga patakaran sang 
Partido para sa mga syudad, (3) halog nga disiplina militar, ilabi na kon mapierde, (4) 
pagpangsunog sang pila ka yunit sa mga balay, kag (5) pagtiro sa mga naglayas halin sa 
hukbo kag pagsilot nga pisikal, nga lunsay nagapakita sang putsismo. Sa ginhalinan sini 
sa katilingban, ang putsismo gintingob nga ideolohiya sang lumpen proletaryado kag 
petiburges. 


Ang mga pamaagi sang pagtadlong amo ang mga masunod: 

1. Dulaon ang putsismo sa ideolohiya 

2. Tadlungon ang putsistang mga gawi paagi sa mga pagsulundan kag patakaran. 

Mga Paathag: 

1 Sa malip-ot nga panahon pagkatapos nga malutos ang rebolusyon sadtong 1927, 
nagtuhaw sa Partido Komunista ang isa ka tendensya sang wala nga putsismo. 


Ginakabig sang mga kaupod nga putsista nga ang rebolusyon Tsino isa ka “permanente 
nga rebolusyon” kag ang rebolusyonaryo nga kahimtangan “permanente nga bugso”, 

gani indi nila gusto nga mag-atras sang maayo, ginagamit nila ang mga pamaagi sang 
komandismo kag nagasalig sa gamay nga katapoan sang Partido kag sa gamay nga bahin 
sang masa, kag sayop nga gintilawan nga maglunsar sang sunod-sunod nga pag-alsa sa 
lain-lain nga lugar sa bug-os nga pungsod, nga wala naman sang paglaum nga 
magmadinalag-on. Nangin lapnagon ang amo sini nga putsista nga paghulag sa ulihi 
nga bahin sang 1927 apang amat-amat nga nagkanay sa panugod sang 1928, bisan 
nagpabilin pa sa pila ka kaupod ang balatyagon nga maka-putsismo. 


2 Sa sistemang gerilya sang organisasyon, ang isa ka kolum katumbas sang isa ka 
dibisyon sa hukbo nga regular, ini may pangbulig nga pwersa nga mas pleksible kag 
masami mas gamay sang sa pangbulig nga pwersa sang regular nga dibisyon. 


3 Ang ginatumod sang duha ka hurubaton nga Tsino nga ini amo ang pamaagi nga 
gingamit sang pila ka rebelde sa kasaysayan sang Tsina agud mapadako ang ila pwersa. 
Sa paggamit sang mga pamaagi nga ini labi nila nga ginhatagan-igtalupangod ang isip 
sang sa kinaiya, kag tanan nga klase sang tawo wala sang pagpili nga ginkuha nila agud 
mapalapad ang ila kubay. 


4Si Huang Chao ang lider sang mga pag-alsa sang mga mangunguma sa ulihi nga bahin 
sang Dinastiyang Tang. Sadtong 875 AD, halin sa iya gindak-an nga banwa sang 
Tsaochow (subong banwa sang Hotse sa probinsya sang Shantung), ginpamunuan ni 
Huang ang mga mangunguma sa mga madinalag-on nga pagpakig-away sa pwersa sang 
emperyo kag gintawag niya ang kaugalingon nga "Heneral nga Nagasalakay sa Langit". 
Sa sulod sang napulo ka tuig ginsulod niya ang kadam-an sang mga probinsya sa patag 
sang mga Suba Yellow, Yangtse, Huai kag Pearl tubtob sa Kwangsi. Sa katapusan 
naglusot siya sa pasong Tungkuan kag ginkuha ang Changan, kapital sang emperyo 
(subong Sian sa probinsya sang Shensi), kag nangin Emperador sang Chi. Tungod sang 
mga kinagamo pangsulod kag tungod man sa pagpanalakay sang mga tribo nga indi 
kabahin sa grupong Han kag kaalyado sang Dinastiyang Tang, si Huang napilitan nga 
maghalin sa Changan kag mag-atras sa iya banwa nga gindak-an kag didto naghikog 
siya. Ang napulo ka tuig nga inaway nga iya ginpamunuan isa ka pinakabantog nga 
inaway sang mangunguma sa kasaysayan sang Tsina. Suno sa rekord sang mga historyan 
sang mga dinastiya, "ang tanan nga tawo nga ginpabudlayan sang mataas nga buhis kag 
imposisyon nag-upod sa iya”. Apang tungod sa pagpakig-away nga lagawan lamang 
ang iya ginhimo kag wala siya nagtukod sang mga mabakod-bakod nga baseng purok, 
ang iya mga pwersa ginbansagan nga “grupo nga mga rebeldeng lagawan." 


5Si Li Chuang, hayo ni Li Tzu-cheng ang Hari sang Chuang (Ang Hari nga Naghangkat 
sa Tanan), nagdako sa Michih sa Norte sang Shensi, amo ang lider sang isa ka rebolusyon 
sang mga mangunguma nga nagpabagsak sa Dinastiyang Ming. Nagsugod ang 
rebolusyon sa Norte sang Shensi sadtong 1628. Nag-upod si Li sa pwersa nga 
ginpamunuan ni Kao Ying-hsiang kag naghulag sa Honan kag Anhwei, kag nagbalik sa 
Shensi. Pagkapatay ni Kao sadtong 1636, si Li ang nagbulos sa iya kag nangin Hari sang 
Chuang. Naghulag si Li sa sulod kag gwa sang mga probinsya sang Shensi, Szechuan, 
Honan kag Hupeh. Sa katapusan nakuha niya ang Beijing nga kapital sang emperyo 
sadtong 1644, kag sang ulihi nagpakamatay ang pinakaulihi nga emperador sang 
dinastiyang Ming. Ang nagapanguna nga islogan nga ginpalapnag niya sa masa amo 
"Suportahan ang Hari sang Chuang kag indi na magbayad sang buhis nga ani." Suno 
naman sa isa pa ka islogan nga gingamit niya agud ipatuman ang disiplina sa iya mga 
tinawo: "Anuman nga pagpangpatay pagpatay sa akon amay kag anuman nga 
pagpanglugos paglugos sa akon iloy." Sa sini gin-updan niya ang masa kag ang iya 
kahublagan nangin nagapanguna nga ilig sang mga pagbangon sang mga mangunguma 
nga nagdaba-daba sa bug-os nga pungsod. Bangud naglagawan man siya kag wala man 
lamang nagtukod sang mga mabakod-bakod nga base, siya nadayonan nga napierde ni 
Wu San-kuei, isa ka traidor nga heneral sang Dinastiyang Ming nga nakigkunsabo sa 
mga tropa sang Dinastiyang Ching agud ululupod nga salakayon si Li. 

ANG MGA SANDIGAN NGA REBOLUSYONARYO 
NGA AKTITUD 


1. Nga-a tuman ka malahalon kag yabe nga hambalanon para sa kada rebolusyonaryo 
ang pamangkot nga "Para kay sin-o "? 


Kita naghalin sa lain-lain nga pamusod sang pungsod kag naghiliusa para sa isa ka 
katuyuan nga rebolusyonaryo. Ano ini nga katuyuan? Wala sang iban kondi ang 
hilwayon ang pumuluyo halin sa imperyalismo, pyudalismo kag burukrata kapitalismo. 
Muklat ang kada isa sa aton sa matuod nga kahimtangan sang pumuluyong Pilipino. 
Nagpasakop kita sa rebolusyonaryong organisasyon kag mnagpakigbahin sa 
rebolusyonaryong kahublagan para mag-amot nga malab-ot sang pumuluyo ang matuod 
nga pungsodnon nga kahilwayan kag demokrasya. 


Ang pamangkot nga "Para kay sin-o ?" hambalanon sang sandigan nga 
rebolusyonaryo nga panindugan. Kita bala para sa malapad nga masa, ang masobra 
setenta ka milyon nga Pilipino nga naga-antus kag ginapigos? Ukon para sa pila ka 
dumuluong nga imperyalista, lokal nga komprador burges kag agalon mayduta nga 
nagapanghimulos kag nagapamigos? Kon maathag na nga nasabat ang pamangkot nga 
"Para kay sin-o?", ang tanan nga mga pagtinguha, panghuna-huna kag pagtrabaho ma- 
konsentrar na para sa pag-alagad sa pumuluyo kag kabilugan nga pagtinguha para 
mapahuyang kag mabagsak ang mga kaaway. 


Bilang mga rebolusyonaryo, ang aton panghuna-huna, balatyagon kag 
pagtrabaho lubos naton nga ginapatungod sa paglab-ot sang matuod nga kahilwayan 
sang pungsod kag demokrasya para sa malapad nga masa sang pumuluyong Pilipino. 
Sa kada higayon, sa kada hulag, ang sabat sang rebolusyonaryo sa pamangkot nga "Para 
kay sin-o?" isa lang: para sa masang pigos kag ginahimuslan. Ini ang pinakaubod sang 
rebolusyonaryo nga panindugan. 


2. Nga-a ang pirme nga pagkonsiderar sa interes kag kaayuhan sang pumuluyo ang 
bug-os-tagipusuon nga pag-alagad sa ila? 


Bug-os tagipusuon naton nga maalagaran ang pumuluyo kon pirme naton 
ginakonsiderar ang kaayuhan sang pumuluyo kag ang lubos nga pag-antus sang kadam- 
an kag ginatanum sa tagipusuon ang madalum nga pagkaugot sa mga kaaway. Dapat 
tinguhaan nga ang panindugan sa mga sandigan nga hambalanon kag mga paghulag 
pirme nagasulong sa interes sang pumuluyo kag nagapahuyang sa kaaway sa tanan nga 
tinion. Dapat mangin mapisan sa paghibalo sa mga problema kag kahimtangan sang 
masa kag hugot nga makig-upod kag magpakig-isa sa ila para mapataas ang ila 
kamuklatan kag mapasulong ang pagtukod sang ila kusog kag organisasyon kag 
mapadaog ang ila paghimakas. 


Ang bug-os-tagipusuon nga pag-alagad sa pumuluyo nagakahulugan man sang 
pagsikway sang pagka-makikaugalingon, sa pagsikway sang pagpapangibabaw sang 
makitid nga pangkaugalingon nga interes imbes nga pangkabilugan nga interes ukon 
interes sang kadam-an. Kon nagapangibabaw ang pagka-makikaugalingon, ginauna 
sang isa ka tawo ang benepisyo, kagustuhan kag interes sang kaugalingon ukon 
magamay nga grupo kag ginapahigad ukon ginapaidalum diri ang interes sang kadam- 
an. “(Gani kon sumahon, nagasirbe ang pagka-makikaugalingon indi lamang sa 
kaugalingon nga makitid nga interes kondi sa interes sang mga reaksyunaryo nga 
nagapreserba kag nagapagusa sa mahimuslanon kag mapiguson nga sistema. 


3. Nga-a dapat kultibahon sang kada rebolusyonaryo ang aktitud sang wala-untat kag 
ubos-kusog nga pagtinguha sa husto nga linya sang demokratikong rebolusyon sang 


banwa? 


Mga bukid nga ginapas-an sang masa ang imperyalismo, pyudalismo kag burukrata 

kapitalismo. Ginagamit sang mga nagahari nga sahi ang tanan nila nga gahum agud 
magpabilin sa poder kag labi nga mapalala ang pagpanghimulos kag pagpamigos nila sa 
pumuluyo. Solo sa isa ka rebolusyon mahilway sang malapad nga masa sang pumuluyo 
ang ila kaugalingon sa tatlo ka sarot sang sosyedad. 


Ginapakita sang kasaysayan nga ang masa amo ang matuod nga baganihan. Ang 
rebolusyon wala sang iban kondi isa ka mapintas nga higante nga paghulag sang masa 
nga sa diin sila naga-alsa agud ibagsak ang paghari sang mga sahing mapiguson kag 
mahimuslanon, kag agud tukuron ang ila gahum. Wala pa sang natabo nga rebolusyon 
sa sosyedad nga indi ang masa ang nagapanguna nga pwersa nga nagahulag para 
ibagsak ang mga nagahari nga sahi. Kag sa ila kusog kag kaalam matukod ang bag-o 
nga sosyedad. Sila amo ang matuod nga tagtuga sang kasaysayan. 


Kinahanglan nga pukawon ang masa kag ipataas ang ila pangpulitika nga 
kamuklatan. Kinahanglan mapaathag sa masa nga ang tatlo ka sarot ang matuod nga 
ugat sang ila pag-antus, kag yara sa ila nagahiliusa nga paghulag ang ila kahilwayan. 
Kinahanglan matutom nga mapahangop sa ila ang linya sang demokratikong rebolusyon 
sang banwa kag organisahon ang ila hanay. Kon indi mapukaw ang masa nga maghulag 
para sa rebolusyon, wala ini sang makuhaan sang kusog, mahapos ini nga madugmok 
kag malutos sang reaksyon. 


Paagi sa pagpalapnag kag pagpaninguha sa linya nga ini, matukod ang pagsalig 
sang pumuluyo sa kahustuhon kag sa pat-ud nga kadalag-an sang rebolusyon. Sa sina 
mapukaw sila nga mag-upod kag magpasakop diri, kag ihatag ang tanan nila nga 
masarangan agud mag-amot sa paghilway sang pumuluyo halin sa tatlo ka sarot. 


Bisan ano pa kadaku kag kabaskog sang mga kaaway sa subong, pat-ud nga 
malutos sang labi nga makagagahum nga nagahiliusa nga pumuluyo. Dapat wala sang 
untat ang mga rebolusyonaryo sa pagpursige sa demokratikong rebolusyon sang banwa 
tubtob sa kadalag-an. Amo ini ang yabe nga mensahe sa artikulo nga “Ang Tigulang nga 
Buang-buang nga Nagtapan sang mga Bukid”. 


4. Nga-a kinahanglanon naton nga magbag-o sang kaugalingon bilang mga 
rebolusyonaryo? 


Bilang mga rebolusyonaryo, katungdanan naton nga isanto ang aton nga kaisipan, 
balatyagon kag gawi sa matuod nga sandigan nga interes sang pumuluyong Pilipino. 
Apang dala-dala pa sang kada isa sa aton ang mga kaisipan, batasan kag gawi nga 
lapnagon sa subong nga nagaluntad nga garuk nga sosyedad. Nagdaku kita sa sosyedad 
nga ini nga ginaharian sang mga sahing mapiguson kag mahimuslanon. Tubtob subong, 
padayon kita nga gina-impluwensyahan sang dunot nga mga kaisipan sang subong nga 
nagaluntad nga sosyedad. Amo nga importante nga katungdanan sang kada 
rebolusyunaryo ang pagbag-o sang kaugalingon. 


Ginabag-o naton ang aton mga kaugalingun paagi sa aktibo nga rebolusyonaryo 
nga paghulag kag muklat nga pagsikway sa sala nga mga pamensaron, batasan kag 
gawi. Kon padayon kita nga nagatungod sa mga hilikuton sa rebolusyon kag 
mabinantayon sa mga kahuyangan kag kasaypanan, ginapanday naton ang aton 
kaugalingon sa tunga sang unos sang paghimakas batok sa mga kaaway sang 
pumuluyong Pilipino. Mas labi kita nga magabakod kag magmangin maayo sa 
pagrebolusyon. 


Ang pagbag-o naton sa kaugalingon indi matapos sa sulod lamang sang pila ka 
oras ukon pila ka adlaw. Ini malawig kag masalimuot nga paghimakas. Gani 
kinahanglan ang padayon nga pagpangibabaw kag pagsikway sa mga nabilin nga 
impluwensya sang garuk nga sosyedad. Sa sini, mapaayo ang rebolusyonaryong 
pagtrabaho kag mapalig-on ang aton determinasyon nga magpursige sa pagpasulong 
sang demokratikong rebolusyon sang banwa tubtob sa kadalag-an. 


25 


Ginabag-o naton ang aton mga kaugalingon para makultibar ang mga sandigan nga 
rebolusyonaryo nga aktitud agud maayo nga maka-alagad sa masa kag mabungahon nga 
maka-amot sang ubos-kusog sa rebolusyon. Ang kada rebolusyonaryo dapat mangin 

5. Paano ginapakamahal sang rebolusyonaryo ang mga hilikuton kag 
katungdanan sa rebolusyon? 


Lubos nga ginapakamahal sang rebolusyonaryo ang iya mga hilikuton kag katungdanan 
sa rebolusyon. Nakahibalo siya nga ang mga rebolusyonaryo nga hilikuton kag 
katungdanan kabahin sang dungganon nga misyon para mahilway ang pumuluyo halin 
sa mga kuko sang pagpanghimulos kag pagpigos. Ang lubos nga pagpakamahal sa mga 
hilikuton kag katungdanan pagtib-ong sang rebolusyonaryo sa interes sang pumuluyong 
Pilipino. 


Ano ang palatandaan sang lubos nga pagpakamahal sang rebolusyonaryo sa iya 
mga hilikuton kag katungdanan? Siya seryoso kag maukod sa pagtungod sa iya mga 
hilikuton. Angkon niya ang labi nga kapagsik kag determinasyon sa paghulag. Pirme 
siya handa nga magbaton sang ano man nga hilikuton nga kinahanglanon para isulong 
ang rebolusyon. 


Ang rebolusyonaryo seryoso sa iya hilikuton. Para sa iya, pirme yara sa unahan 
kag nagapanguna ang pagtungod sang mga rebolusyonaryong hilikuton kag 
katungdanan. Ang lagas niya amo ang maukod kag maayo nga trabaho, indi inang 
pabaya kag pabugso-bugso nga paghulag. Pirme siya nagatuon kag nagapangita sang 
pamaagi para solbaron ang mga problema kag tungdan ang iya mga hilikuton sa 
pinakamaayo nga pamaagi. 


Ang rebolusyonaryo mapagsik kag determinado kon maghulag. Pirme pasulong 
ang pamensaron kag hulag sang rebolusyonaryo bangud ang kada hulag kag tikang amot 
sa aton matawhay nga buasdamlag. BB Wala siya nagapangluya, nalusno ukon 
nagakadulaan sang paglaum sa atubang sang mga problema kag kabudlayan sa 
paghulag. Pirme mataas ang espiritu nga militante kag pasulong, ginahingalitan niya ang 
tanan nga panahon kag kahigayonan sa paghulag. Gani ang inisyatiba marka sang 
rebolusyonaryo. Naga boluntaryo sang kaugalingon, indi lamang sa pagpatuman sang 
iya nga hilikuton kag katungdanan, kondi bisan sa iban pa nga hilikuton nga makita niya 
nga kinahanglan ang dinalian nga pagtungod. 


Ang rebolusyonaryo pirme handa magtungod sang mga hilikuton kag 
katungdanan. Ginabaton niya ang kada hilikuton nga ginamando sa iya nga wala 
ginakwenta ang balor kag kabug-aton sini, ukon ang kabudlayan kag sakripisyo nga 
kinahanglanon. Wala siya nagapili sang hilikuton tungod wala siya nagalagas sang 
kabantog ukon kasulhayan para sa kaugalingon. 


6. Ano ang husto nga pagtulok sa kabudlayan, sakripisyo kag kamatayon? 


Ginakilala sang rebolusyonaryo nga ang kabudlayan, sakripisyo kag kamatayon indi 
malikawan nga bahin sa paghilway sang pumuluyo. Natural ini sa mapintas nga inaway 
sang mga pumuluyo kag mga nagahari nga sahi. Natural ini sa isa ka rebolusyon para 
ibagsak ang gahum sang imperyalismong US, pyudalismo kag burukrata kapitalismo. 
Kag indi lamang natural, ang mga ini kinahanglan para ipakig-away kag pangapinan ang 

interes sang pumuluyo kag sang rebolusyon. Kapital ini nga kinahanglan para dulaon 
ang pagpamigos kag pagpanghimulos, kag tukuron ang sosyedad nga matuod nga 
demokratiko kag hilway. 


Ang rebolusyonaryo handa sa kabudlayan, mga sakripisyo kag bisan kamatayon 
para sa paghimakas. Malahalon ang pagsakripisyo sang rebolusyonaryo bangud ini para 
sa kadalag-an sang rebolusyon. Nakahibalo siya nga sa ulihi magasilak ang kahilwayan 
nga malawig na naton nga ginahandum. Sa atubang sang peligro kag ipit-ipit, ang 
kahandaan sa sakripisyo kag kamatayon magahatag sang kabakod kag kaisog sa 
rebolusyonaryo nga pangapinan kag ipakig-away ang interes sang pumuluyo kag sang 
rebolusyon. 


Sa panahon sang mga kabudlayan kag ipit-ipit wala ginakalipatan sang mga 
rebolusyonaryo ang masulhay nga buasdamlag nga ginapatuhuyan niya sang mga 
kabudlayan kag sakripisyo. Indi dapat magpadulom sang panglantawan kag madulaan 
sang paglaum sa mga kabudlayan kag ipit-ipit bangud ang mga ini alagyan padulong sa 
matuod nga kahilwayan kag demokrasya para sa pumuluyo. 


Muklat ang kaisog sang rebolusyonaryo. Ginalikawan niya ang indi 
kinahanglanon nga sakripisyo kag kamatayon. Wala siya basta na lang nagalusob sa 
peligro sa simple nga rason nga handa na siya mapatay. Ginahalungan niya ang kabuhi 
kag seguridad sang masa, sang pareho nga rebolusyonaryo kag sang kaugalingon. 


ANG REBOLUSYONARYO HANDA SA KABUDLAYAN, MGA SAKRIPISYO, 
BISAN KAMATAYON PARA SA PAGHIMAKAS 


7. Nga-a ang mapatay nga naga-alagad sa pumuluyo mas mabug-at pa sa isa ka bukid 
kag ang mapatay nga naga-alagad sa mga kaaway mas mamag-an pa saisa ka balahibo? 


Ang kamatayon sang isa ka rebolusyonaryo isa ka dungganon nga kamatayon. Mahimo 
nga mapatay ang isa ka rebolusyonaryo sa lain-lain nga pamaagi-- sa inaway, sa balatian, 
sa aksidente, sa katigulangon. 


Apang indi ang pamaagi sang kamatayon ang desaysibo sa kinaiya sang iya 
kamatayon. Labaw sa ano pa man, ang kabug-aton sang iya kamatayon ginatakus sa iya 
bug-os sa tagipusuon nga paghalad sang kaugalingon para sa pumuluyo, sa iya wala 
kakapoy nga pag-alagad sa masa kag pagpasulong sang rebolusyon. 


Sa pihak nga bahin, ang kamatayon sang isa ka naga-alagad sa mga kaaway indi 
dungganon. Ini mas mamag-an pa sa isa ka balahibo. Tungod ang iya kabuhi ginhalad 
para sa mga mahimuslanon kag mapiguson ginpatay man niya ang iya pagkatawo kag 
ginhaboy ang iya dungog. Para sa masang ginahimuslan kag ginapigos ang amo sini nga 
klase sang kamatayon ginakalipay kag ginatamay. 

8. Ano ang husto nga aktitud sa atubang sang mga kadalag-an? 


Sa atubang sang mga kadalag-an, dapat magbantay sa kahambugan kag arogansya. 
Dapat mangin mapainubuson kag indi magpakahubog sa kadalag-an. Dapat pirme 
dumdomon ang malawig nga banas nga lalakton kag likawan ang pagkakampante, 
pagdali ukon paghalug. 


9. Ano ang husto nga pagtulok sa masa? 


Ang masa amo ang salandigan para makab-ot ang anuman nga katuyuan nga 
rebolusyonaryo. Sa ila angkon nga kinaalam kag kusog nagasulong kag naga-uswag ang 
sosyedad. Ang masa amo ang bubon sang gahum nga indi malutos sang ano man nga 
pwersa nga naga-upang sa pagbag-o. Para malab-ot ang kahilwayan, demokrasya kag 
kauswagan, kinahanglan magsandig kag magsalig sa masa. 


Ang rebolusyonaryo nagakilala kag nagapas-an sang dalagko nga salabton sa 
masa. Katungdanan niya nga itib-ong ang interes sang masa, bug-uson ang hugot nga 
paghiliusa sang masa kag buyukon sila sa banas sang rebolusyon para mapakita ang ila 
kaalam, kusog kag gahum sa rebolusyonaryo nga pagbag-o sang pungsod. 


Ang pagtib-ong sang rebolusyonaryo sa pungsodnon-demokratikong interes sang 
masa makita sa iya determinado kag responsable nga paghulag sa kubay sang masa. 
Wala siya sang kataka sa pagpahangup kag pagpamuklat sa masa. Wala siya sang 
kakapoy sa pagbulig sa masa nga mag-organisa kag maghulag para solbaron ang ila mga 
problema kag awayon ang ila mga kaaway. Ang rebolusyonaryo kilala nga matuod nga 
alagad kag nagapakig-isa sa masa. Bisan ang gagmay nga pang-adlaw-adlaw nga 
kinahanglanon kag problema sang masa ginahatagan man niya sang importansya. 


Ang pagtib-ong sang rebolusyonaryo sa pungsodnon-demokratikong interes sang 
masa malig-on nga basehan para matukod ang hugot nga paghiliusa sang 
rebolusyonaryo nga naga-alagad kag sang masa nga gina-alagaran. Ginahatagan 
importansya kag ginapasulabi sang rebolusyonaryo ang paghiliusa nga ini. Nagahiliusa 
kag malapit siya sa masa. Ginagamit niya ang tanan nga tinion para magkadto sa kubay 
sang masa, maghulag kag magtuon halin sa ila. Hugot niya nga ginalikawan ang ano 
man nga bagay nga bunggo sa interes sang masa ukon ano man nga pag-abuso sa ila 
ikaayo. Nakaguba ini sa paghiliusa kag nagahamulag sa rebolusyon sa masa. 


10. Paano ginakabig sang rebolusyonaryo ang pareho nga rebolusyonaryo? 


Ang rebolusyonaryo nagahiliusa sa iya pareho nga rebolusyonaryo. Ginapalangga kag 
ginakabalak-an niya ang mga kaupod. Ang nagapakig-isa kag mapinalanggaon nga 
pakig-relasyon sang mga rebolusyonaryo malahalon sa pagtukod kag pagpabakod sang 
paghiliusa kag kusog sang rebolusyonaryo nga hanay. 


Pinasahi ang nagapakig-isa nga pakig-relasyon sang mga rebolusyonaryo. 
Nagapakig-isa ang rebolusyonaryo sa iya mga kaupod, bisan yadtong indi pa niya 
masyado nga kilala, atong indi pa niya malapit ukon ka-opinyon, ukon yadtong 
nakahimo sang kasaypanan kag gusto naman nga magbag-o. Madasig mapahigad ukon 
mapangibabawan ang gagmay nga indi paghangpanay tungod ginahatagan importansya 
sang rebolusyonaryo ang paghiliusa. Ang paghangup sa kahimtangan sang iya kaupod 
kag pagtinguha sini nga maghulag kag mangin maayo nga rebolusyonaryo ang ginauna 
niya. 


Madinumdumon kag mapinalanggaon ang rebolusyonaryo sa iya mga kaupod. 
Ginabuligan niya ang kada kaupod sa pagtungod sang katungdanan kag hilikuton, kag 
sa pagsolbar sang ila mga problema sa paghulag ukon sa personal man nga kabuhi. 
Ginabuligan kag ginahatagan niya sang suporta ang iya kaupod nga magpanday sang 
kaugalingon sa tunga sang paghimakas. Ang kalipayan kag kabudlayan sang iya kaupod 
kalipayan kag kabudlayan man sang isa ka rebolusyonaryo. 

ANG Bs MAKIGHIUSA KAG  MAPINALANGGAON NGA PAGTINAMDANAY SANG MGA 
REBOLUSYONARYO MALAHALON SA PAGBUG-OS KAG PAGPABAKUD SANG PAGHILIUSA 
KAG KUSOG SA KUBAY SANG REBOLUSYONARYO 


11. Ano ang husto nga pagtulok sa pagsinawayanay kag pagsaway-sa-kaugalingon? 


Ang mga kahuyangan kag kasaypanan kinaandan nga hitabo sa dalagan sang paghulag 
sang rebolusyonaryo. Sa masami resulta pa ini sa kakulangan sang inagihan ukon 
produkto sang sayop nga kaisipan kag indi maayo nga batasan nga nabilin pa sa aton. 
Apang handa pirme ang rebolusyonaryo nga pangibabawan ang mga ini para mas 
mabakod pa niya nga matib-ong ang pungsodnon-demokratikong interes sang 
pumuluyo. 


Ang rebolusyonaryo pirme handa nga sawayon ang iya mga kahuyangan kag 
kasaypanan. Bukas siya sa mga pagsaway kag pirme niya nga ginatib-ong ang husto kag 
maayo para sa pumuluyo. Wala siya nagabalibad ukon nagapangduha-duha nga 
magtadlong sang mga kahuyangan kag kasaypanan. Pirme siya handa nga bag-uhon 
ang kaugalingon para padayon nga maalagaran ang pumuluyo. 


Ang pagsinawayay kag pagsaway-sa-kaugalingon isa ka epektibo nga pamaagi 
nga kinahanglanon para matadlong ang mga kasaypanan kag pangibabawan ang mga 
kahuyangan. B Kinahanglanon ini para pabakuron ang paghiliusa sa sulod sang 
rebolusyonaryo nga kubay kag sa tunga sang mga rebolusyonaryo kag sang masa. Sa 
pagsinawayay matumod kag maugat ang mga kahuyangan kag kasaypanan. Sa sini, 
makatuon kita halin sa aton mga kasaypanan para malikawan ang mga ini sa palaabuton. 


Dapat mangin kinaupod ang pagsinawayay kag nagasunod sa espiritu nga 
“bulngon ang pasyente para maluwas ang balatianon”. Indi dapat himuon nga okasyon 
ang pagsinawayay para sa personal nga pag-atake ukon pagtimalos. Dapat itumod ang 
pagsinawayay sa mga pinaka-importante nga hambalanon sa ideolohiya, pulitika kag 
organisasyon. 


Kinahanglan ang regular kag pirme nga paghiwat sang pagsinawayay kag 
pagsaway-sa-kaugalingon. (Ginaseguro sini nga pirme nausisa ang aton paghulag, 
padayon nga mapaayo ang pagtrabaho, mapabilin kag mapahugot pa ang aton 
paghiliusa, kag pirme kita naga-isa kag malapit sa masa. 

ANG REBOLUSYONARYO PERMI HANDA NGA SAWAYON ANG IYA MGA KAHUYANGAN KAG 
KASAYPANAN 


12. Ano anginternasyunalismo ? 


Sa subong nga panahon sang imperyalismo, nagasumalang sang indi maagwanta nga 
pagpamigos kag pagpanghimulos ang pumuluyo sa lain-lain nga pungsod sa bug-os nga 
kalibutan sa kamot sang imperyalismo. Malahalon, kon amo, ang paghiliusa kag 
pagbinuligay sang mga pumuluyo sang lain-lain nga pungsod sa paghimakas batok sa 
imperyalismo kag tanan nga reaksyon. Ini ang internasyunalismo. 


Katungdanan naton nga mga rebolusyonaryong Pilipino ang hilwayon ang 
pungsod halin sa imperyalismong US, pyudalismo kag burukrata kapitalismo. Sa 
pagpasulong sang rebolusyon Pilipino, kag labina sa pagdaog sini, kadungan nga 
mapahuyang ang imperyalismo sa bilog nga kalibutan, gani maka-amot ini sa pagsulong 
sang paghimakas sang pumuluyo sa iban nga pungsod. Subongman, mabuligan kita 
sang pumuluyo sang iban nga pungsod nga nagahimakas man batok sa imperyalismo 
kag iban pa nga reaksyunaryo. 


Pirme ginapamensar sang isa ka rebolusyonaryo nga ang pagpatuman niya sang 
mga hilikuton sa rebolusyon indi lamang para sa kaugalingon nga pungsod kondi para 
man sa bilyun-bilyon nga masang ginahimuslan kag ginapigos sa bilog nga kalibutan. 
Sa sini nga pagtulok, ang patriyotismo kag mnasyunalismo--ang magpalangga sa 
kaugalingon nga pungsod kag nasyon--husto nga naangkla sa internasyunalismo. Tuhay 
ini sa makitid nga patriyotismo ukon makitid nga nasyunalismo, nga nagahatag lang 
sang importansya sa interes sang kaugalingon nga pungsod ukon nasyon, kag nagatulok 
sa iban nga pungsod kag iban nga pumuluyo sa punto de bista lamang sang kaugalingon 
nga benepisyo kag bentaha. 

ANG PAGWASAK SANG GAHUM SANG IMPERYALISMONG US KAG LOKAL 
NGA MGA NAGAHARI NGA SAHI SA PILIPINAS PINAKAMALAHANON NGA 
MAAMOT NATON SA PAGPABAGSAK SANG PAGHARI SANG IMPERYALISMO 
KAG IBAN PA NGA MAPIGUSON KAG MAHIMUSLANON NGA SAHI SA BUG- 
OS NGA KALIBUTAN. 


Internasyunalista nga katungdanan naton ang pagpasulong sang duha-ka- 
halintang nga rebolusyon Pilipino. Ang pagwasak sa gahum sang imperyalismong US 
kag lokal nga mga nagaharing sahi sa Pilipinas ang pinakamalahalon nga maamot naton 
sa pagpabagsak sa paghari sang imperyalismo kag iban pa nga mahimuslanon kag 
mapiguson nga sahi sa bilog nga kalibutan. 


Wala natapos ang internasyunalista nga katungdanan naton pagdaog sang 
demokratikong rebolusyon. Pagkaagaw sang gahum pangpulitika, internasyunalistang 
katungdanan naton ang pagkonsolida sini, pagtukod sang demokratikong estado sang 
pumuluyo, kag paglunsar sang sosyalistang rebolusyon. Kinahanglan man nga 
pahugton ang paghiliusa sang pumuluyo sa iban nga pungsod kag padayon nga 
makigbuligay sa rebolusyonaryo kag kontra-imperyalista nga mga kahublagan kag 
organisasyon sa iban nga pungsod. 


13. Anano ang mga sayop nga kaisipan kag gawi nga makahalit sa interes sang 
rebolusyon kag masa? Paano bag-uhon ang mga ini? 


Sa bahin nga ini, basahon kag talakayon ang kada bahin sang artikulo "Pamatukan ang 
Liberalismo" kag "Tadlungon ang Sayop nga mga Kaisipan sa Sulod sang Partido". 


a. Ano ang Liberalismo kag nga-a kinahanglan pamatukan ini ? 


Liberalismo ang pagpangindi ukon paglikaw sa aktibo nga banggi-anay sa ideolohiya. 
Pagpangindi ukon paglikaw ini sa maathag nga pagtumod kon diin ang husto kag 
rebolusyonaryong mga ideya, patakaran kag paghulag, kag diin naman ang sayop kag 
indi rebolusyonaryo. Pagpangindi ukon paglikaw ini nga itib-ong ang husto kag 
sikwayon ang sayop. Dapat pamatukan ang liberalismo tungod bunggo ini kag ginaot- 
ot ang prinsipyado nga paghiliusa sa kubay sang mga rebolusyonaryo. Imbes, ginatib- 
ong sini ang indi prinsipyado nga kalinong, ang pagluntad kag paglapnag sang sayop 
kag indi rebolusyonaryo nga mga ideya, patakaran kag hulag. 


Sa kabilugan, malig-on ang paghiliusa sa kubay sang mga rebolusyonaryong 
pwersa sa mga sandigan nga prinsipyo sang rebolusyon. Bisan man, sa lain-lain nga 
higayon kag ilabina kaangot sa partikular nga mga patakaran kag sa pang-adlaw-adlaw 
nga paghulag, nagatuhaw ang sayop nga mga kaisipan kag hulag. Repleksyon lamang 
ini sang pagluntad sang banggi-anay sang linya, sang husto kag sayop, kag sang 
pagluntad sang mga limitasyon kag kahuyangan sa kubay sang mga rebolusyonaryo. 


Dapat mangin mabinantayon ang kada rebolusyonaryo sa mga kahuyangan kag 


kasaypanan nga ini. Katungdanan sang kada rebolusyonaryo nga pirme itib-ong kag 
magpursige sa husto, makigbanggi sa sayop nga mga ideya kag sawayon para matadlong 

ang sayop nga mga hulag. Ini ang ginatawag naton nga "aktibong banggi-anay sa 
ideolohiya". Sa sini nga pamaagi lamang mapataas kag mapabakod ang prinsipyado nga 
paghiliusa sa aton hanay. 


b. Anano ang mga dagway sang Liberalismo ? 
Ang liberalismo makita sa masunod nga mga nagapanguna nga mga kaisipan kag gawi: 


i. Palampason ang mga kasaypanan, paglikaw sa prinsipyado nga pagrason tungod 
malapit sa kaupod nga nagsayop, ukon pagsambit sa hambalanon nga pahapyaw lang 
imbes nga talakayon ini sang lubos, para sa kalinong ukon para magpabilin ang maayo 
nga pag-inupdanay, 


ti. Pagpakalulong sa iresponsable nga indibidwal nga pagsaway imbes nga mapagsik nga 
iplastar ang mga suhestyon sa organisasyon, maghipos sa atubang sang tawo pero 
magtsismis sa iya likod, maghipos sa pulong pero magyawyaw pagkatapos, sundon ang 
kaugalingon nga kagustuhan imbes nga tahuron ang prinsipyo sang kolektibo nga 
pagpangabuhi, 


iii. Palampason ang mga bagay-bagay kon wala naimbolbar ang kaugalingon, 
maghambal sang gamay lang tubtob sa mahimo samtang nahibaluan gid man kon ano 
ang kasaypanan, magpakatuso kag maneguro kag maglikaw lamang nga madakdakan 
sang basol: 


iv. Indi magtuman sa mga mando kag sa baylo ipabugal ang kaugalingon nga opinyon, 
mangayo sang espesyal nga konsiderasyon sang organisasyon apang nagapangindi sa 
disiplina sini, 


v. Magpaayaw sa atakeng personal, mangita sang away, magtudo pautwas sang 
kaugalingon nga kaakig ukon magtimalos imbes nga magrason kag makig-banggi batok 
sa sayop nga mga opinyon para sa paghiliusa ukon pagpauswag ukon maayo nga 
pagpatuman sang hilikuton, 


vi. Makabati sang sayop nga opinyon nga wala ginasabat ang mga ini kag makabati pa 
sang mga kontra-rebolusyonaryo nga pahayag nga wala gina-report ang mga ini, kag sa 
baylo pamatian ang mga ini nga indi malingkang nga daw wala lang sang natabo, 


vii. Malipatan nga maghimo sang propaganda kag ahitasyon sa masa ukon indi gani 
maghambal sa mga pulong ukon maghimo sang pagsayasat kag pagpamangkot sa ila, 
kag sa baylo ibale-wala sila kag magpakita nga wala sang pagkabalaka sa ila kaayuhan, 
kag malipat nga ang kaugalingon isa ka Komunista kag maghulag nga daw ordinaryo 
nga indi Komunista, 


viii. Nakita nga ginabutang sang isa ka tawo sa peligro ang kaayuhan sang masa kag 
wala nagabatyag sang pagka-ugot, ukon indi gani panugyanan ukon tapnaon siya ukon 
makig-athaganay sa iya, kag sa baylo pabay-an siya nga magpadayon, 


ix. Maghimo sang maluya kag wala sang kaseguruhan nga plano, ukon direksyon, 
maghikot nga pawala kag pabasta-basta "tubtob monghe ka magbagting ka na lang nga 
magbagting sang lingganay": 


x. Kabigon nga ang kaugalingon naka-alagad na sang dako sa rebolusyon, magpabugal 
sa pagka-beterano, nagaka-ugot sa mga gagmay nga hilikuton samtang indi naman 
masarangan ang mga dalagku nga katungdanan, kag mangin pabugso-bugso sa 
hilikuton kag tamaran magtuon, 


xi. Mahibaluan ang kaugalingon nga kasaypanan apang indi magpursige nga tadlungon 
ang mga ini kag mangin liberal sa kaugalingon. 

k. Paano mapamatokan ang Liberalismo ? 


Pareho sang tuktok, kinahanglan nga kutkuton ang liberalismo halin sa pinaka-idalum 
sini. Ukon pareho sang sagbot nga hilamon, mapamatokan lamang ang liberalismo paagi 
sa pag-gabot sang mga gamot sini. 


Nakaugat ang liberalismo sa pagka-makikaugalingon, sa pagbutang sang 
kaugalingon sa ibabaw sang kaayuhan sang rebolusyon kag sang interes sang kadam-an. 
Ini ang ugat sang pagpangindi sa banggi-anay pang-ideolohiya. Pareho sang ginapakita 
sa mga halimbawa sang liberalismo, ang pagpangindi sa banggi-anay bunga sang 
paghandum nga magpabilin ang "kalinong" bisan indi ini prinsipyado. Masami, ang 
handum nga ini indi lamang bangud sa indi gusto nga masakitan ang iban. Kondi, 
paglikaw ini nga maigo ang kaugalingon nga interes: "Indi kita pag-sawayon, indi mo 
man ako pag-hilabtan." 


Para pursigido nga mapamatokan ang liberalismo, kinahanglan sikwayon ang 
pagka-makikaugalingon kag itib-ong ang interes sang rebolusyon ukon sang kadam-an 
nga masang ginahimuslan kag ginapigos. Kinahanglan manindugan para sa mga 
prinsipyo sang rebolusyon kag aktibo nga pamatokan ang tanan nga sayop nga kaisipan, 
hulag kag tendensiya. Kinahanglan kultibahon kag itib-ong ang espiritu sang pagka indi 
maki-kaugalingon sang kada rebolusyonaryo.  Kinahanglan pasangkaron ang 
pamensaron para makita kag mahakus ang mas malapad nga interes sang pumuluyo, 
kag indi lamang ang kaugalingon nga interes. Sa sini wala sang pangalag-ag kag 
pagpangduha-duha nga matib-ong ang mga banggi-anay pang-ideolohiya kag mabug- 
os ang pinakamabakod nga prinsipyado nga paghiliusa sa aton hanay. 


d. Ano ang Panglantawan nga Puro-militar, diin naghalin ini, kag paano ini matadlong 


Puro militar ang panglantawan nga hamulag kag magkabangga ang pulitika kag militar, 
kag nagapamalibad nga ipaidalum kag pasirbihon sa pulitika ang mga hambalanon kag 
hilikuton militar. Ginakabig sini nga ang solo nga katungdanan sang hukbo sang banwa 
ang pag-away, kag ginahimutig nga katungdanan sini ang paghimo sang propaganda sa 
masa kag produksyon para sa rebolusyon. Nalipatan sini nga sa pagkamatuod, ang 
hukbo sang banwa ang nagapanguna nga kasangkapan sa paglab-ot sang pangpulitika 
nga katuyuan sang rebolusyon. 


Naghalin ang puro-militar nga panglantawan sa kakulangan nga mahangpan ang 
importansya sang pangpulitika nga pagpamuno sa hukbo sang banwa, kag sa 
kakulangan sang paghangup nga sa esensya, ang kinatuhay sang hukbo sang banwa sa 
reaksyunaryo nga hukbo amo ang magkatuhay ang ginasirbehan nga pulitika sang mga 
ini. 


Kon amo, matadlong ang puro-militar nga panglantawan paagi sa pagpataas sang 
kamuklatan sa ideolohiya kag pulitika sang rebolusyonaryong pwersa. Mahimo ini sa 
mga edukasyon sa teorya kag pulitika, mga pagsaway kag pagsaway sa kaugalingon, 
kag mga talakayan tuhoy sa mga hambalanon militar kon diin mapakita ang husto nga 
kaangtanan sini sa pulitika. 


e. Ano ang Ultrademokrasya kag Pagpangindi sa Disiplina sa Organisasyon, kag paano 
matadlong ang mga ini ? 


Ultrademokrasya ang sobra nga paghatag importansya ukon pag-giit sang demokrasya 
sang nagaguwa ukon wala naubayan sang mga prinsipyo sang organisasyon. Buot 
silingon, wala ginakonsiderar, nagapang-alang-alang sa pagpatuman, kon indi man 
direkta nga ginalapas, ang mga prinsipyo, patakaran, pagsulundan ukon desisyon sang 
organisasyon. Mga halimbawa sang kaisipan nga ultrademokratiko ang "demokratikong 
sentralismo halin sa ubos pataas" kag "talakayon anay sa manubo nga lebel ang tanan 
nga hambalanon antes desisyonan sang mataas nga lebel". 

Makita naman ang paglapas sa disiplina sa organisasyon sa mga masunod: 


i. Pagpangindi sang minoriya nga magsunod sa mayoriya. Ang indi pagsunod sa 
mayoriya mahimo nga yara sa dagway sang indi seryoso ukon indi lubos nga 
pagpatuman sa desisyon sang kolektibo ukon organisasyon, ukon indi gani direkta nga 
pagpamalibad nga ipatuman ini. 


ii. Pagsaway nga wala sang pagkonsidera sa disiplina sang organisasyon. Mahimo 
magadagway ini sa mga personal ukon indi prinsipyado nga pagsaway ukon atake. 
Ukon indi gani, ginahimo ang pagsaway sa guwa sang pulong ukon sa guwa sang 
organisasyon. 


Makaguba sa paghiliusa kag 'makapahuyang sa organisasyon ang 
ultrademokrasya kag paglapas sa disiplina sang organisasyon. Lunsay nakaugat ang 
mga ini sa petiburges nga pagka-makikaugalingon ukon indibidwalismo kag 
pagpangindi sa disiplina. Magluwas diri, kon mahuyang ang pagpamuno kag halug ang 
disiplina sang organisasyon, maga-angkon sang mga kundisyon para magtuhaw ang 
ultrademokrasya kag paglapas sa disiplina. 


Agud matadlong, kinahanglan magabot ang gamot nga petiburges nga pagka- 
makikaugalingon ukon indibidwalismo kag ang pagpangindi sa disiplina sa 
organisasyon. Mahimo ini paagi sa edukasyon kag banggi-anay pang-ideolohiya. 
Kinahanglan paluntaron ang espiritu sang pagka indi maki-kaugalingon kag 
pagpaidalum sang kaugalingon nga interes sa interes sang kabilugan. Dapat maathag sa 
katapoan ang importansya sang organisasyon kag sang disiplina sa sulod sini. 
Malahalon man nga maathag kon paano gina-ubayan sang sentralismo ang demokrasya 
sa organisasyon, kag paano nakabase ang sentralismo sa demokrasya. 


Sa patag sang organisasyon, kinahanglan himuon nga mas epektibo ang 
pagpamuno kag pabaskugon ang demokratikong sentralismo. Dapat seguruhon sang 
pamunoan nga hugot ang angot sini sa mga manubo nga lebel kag sa katapoan sang 
organisasyon, makonsiderar ang kahimtangan kag mga ideya nila, kag maayo ang ilig 
sang komunikasyon sa tunga nila. Sa ano man nga lebel, ang kada desisyon dapat resulta 
sang madalum nga pagtuon kag hilway nga talakayan. 

g. Ano ang Indibidwalismo kag paano ini matadlong ? 

Indibidwalismo ang sobra nga paghatag importansya sa kaugalingon nga kaayuhan 

samtang ginapaidalom diri ukon ginapahigad ang kaayuhan sang organisasyon kag sang 

rebolusyon. Magluwas sa ultra-demokrasya kag paglapas sa disiplina sang 

organisasyon, makita ang tendensiya nga indibidwalismo sa masunod nga mga dagway: 
i.pagtimalos 

li.mentalidad nga "gamay nga grupo" 

tii.mentalidad nga empleyado 


iv.pagpangita sang kalipayan 


v.pagkapasibo ukon wala sang kapagsik 
vi.paghandum nga "manaog” ukon “magpahuway'" 


vii.iya-iya nga ginharian 
Bangud ginapakita sang indibidwalismo ang petiburges kag burges nga mga 


kaisipan sa sulod sang rebolusyonaryong kahublagan, edukasyon sa ideolohiya ang 
nagapanguna nga pamaagi sang pagtadlong. Kinahanglan mahakus sang kada isa nga 

ang indi proletaryado nga mga ideya kag gawi bunggo sa pagpatuman sa mga 
katungdanan sang rebolusyon kag sa interes sang malapad nga masa sang pumuluyo. 
Kadungan sini, malahalon nga mahimo ang mga hambalanon, pagmando kag 
pagpaluntad sang disiplina sa husto nga pamaagi, kag mapaayo ang pagsabat sa mga 
kinahanglanon sang pwersa. 


h. Ano ang kaisipan nga Absoluto nga Pag-alalangay kag paano ini matadlong? 


Kaisipan nga absoluto nga pag-alalangay ang indi pagkilala sa magkatuhay nga 
kahimtangan kag panginahanglan sang lain-lain nga indibidwal kag grupo sa sulod sang 
organisasyon. Gani ginagiit sini ang pag-alalangay sa hilikuton, rasyon, kag iban pa nga 
bagay para sa tanan. Bangud wala ini nagasanto sa kongkreto nga kahimtangan kag mga 
kinahanglanon, nagasablag ang amo sini nga kaisipan sa pagpatuman sang hilikuton kag 
sa pagpasulong sang rebolusyon. 


Naghalin ang kaisipan nga absoluto nga pag-alalangay sa ideyalistang kaisipan 
sang petiburges (gamay nga nagapanag-iya) kag mangunguma. Bisan pa nga sa una nga 
pagtulok ang handum amo ang makaangkon ang tanan, yara sa idalum sini ang pagka- 
makikaugalingon nga kahangawa nga basi malabawan sang iban. 


Para matadlong ini, kinahanglan athagon nga sa kubay sang rebolusyonaryo, ang 
pagpanagtag sang materyal nga mga bagay kag hilikuton nagapanguna nga ginatalana 
sang kongkreto nga mga kinahanglanon sang paghimakas. Sa patag sang ideolohiya, 
kinahanglan ipahangup nga imposible nga makaangkon sang absoluto nga pag- 
alalangay. Matuod ini indi lang sa idalum sang sistemang kapitalista kag sa mala-pyudal 
nga sistema kondi bisan sa idalum sang sosyalismo. 


i. Ano ang Suhetibismo kag paano ini matadlong ? 


Suhetibismo ang sayop nga pagtulok ukon pag-usisa sa kahimtangan, hilikuton, kag 
bisan sa mga kaupod. Buot silingon, wala ini nagasanto sa obhetibo nga kamatuoran. 
Kaangut sini ang pagka makaisa-ka-bahin, pareho sang pagbale-wala sang importante 
nga hambalanon kag sobra naman nga pagpadako sang indi amo ka importante nga 
hambalanon. Halimbawa sini ang sobra nga pagpadako sang personal nga mga 
kahuyangan nga wala malugar ukon maangot sa hilikuton sa pulitika kag organisasyon. 


Maugat ang suhetibismo sa indi proletaryado kag indi siyentipiko nga 
panglantawan kag pamaagi sang panghuna-huna. Makahalit ini sa organisasyon bangud 
nagabunga sang sayop nga mga patakaran kag desisyon, kag nagatuga sang indi 
prinsipyado nga mga banggi-anay nga nagapahuyang sa organisasyon. 


Agud matadlong ini, kinahanglan ipalapnag kag itib-ong ang proletaryado kag 
siyentipiko nga panindugan, panglantawan kag pamaagi sa pag-usisa sang mga bagay- 
bagay. Kinahanglan magmaayo ang kada isa sa pagtuon, pagpanayasat kag pag-analisa, 
ilabina sa pagpanayasat sa sosyedad kag pag-analisa sa sahi. 


l. Ano ang Ikog sang Putsismo kag Ideolohiya sang mga Grupong Rebeldeng Lagawan 
kag paano ini matadlong ? 


Ang salin sang putsismo kag ideolohiya sang mga grupo nga rebeldeng lagawan lunsay 
mga indi proletaryado nga mga kaisipan nga nagatuga sang kawad-on sang disiplina, 
pagka-tamaran sa hilikuton sa pulitika kag produksyon, kag patarasak nga hulag sa 
sulod sang hukbo sang banwa. Ang salin sang putsismo sa partikular nagatuga sang 
sobra nga pagpadaso-daso kag makahalalit nga mga hulag sa sulod sang hukbo sang 
banwa. Pareho nga makahalit ang mga ini sa paghiliusa sa sulod sang hukbo sang banwa 
kag sa tunga sang hukbo sang banwa kag sang pumuluyo. 


Makita ang mga salin sang putsismo sa patarasak nga paghulag, halog nga 
disiplina, mga pagsinobra pareho sang pagpangsunog sang balay, pagpanakit sa masa 

kag mga kaupod, kag pagpa-antus sa mga bihag. 


Makita naman ang ideolohiya sang rebeldeng lagawan sa halog nga disiplina, 
paglikaw sa matutom nga hilikuton masa, kag pagpangita lamang sang kasulhayan kag 
kalingawan. Halimbawa, imbes nga magpropaganda kag magbulig sa imol nga 
mangunguma, mas pilion nila nga magkadto sa manggaranon nga mangunguma ukon 
sa kasyudaran para makigsalo sa manamit nga pagkaon. 


Nakaugat ang mga salin sang putsismo sa ideolohiyang lumpen proletaryado 
kag petiburges. Ang ideolohiya sang mga grupong rebeldeng lagawan naman naghalin 
sa kaisipan sang mala-proletaryado kag lumpen proletaryado nga mga bugoy. 


Agud matadlong ang mga salin sang putsismo kag ideolohiya sang grupong 
rebeldeng lagawan, kinahanglan masikway ang makasahi nga ugat sang mga ini. 
Mahimo ini paagi sa edukasyon kag aktibo nga banggi-anay sa ideolohiya. Subongman 
sa pagpasampa sa hukbo sang banwa sang mas madamo nga militanteng masa halin sa 
kubay sang mga mamumugon kag imol nga mangunguma. Kinahanglan man nga 
mapahugot ang disiplina sa hukbo sang banwa kag mapalubog ang mga yunit sa 
hilikuton masa kag produksyon. 


m. Anano pa ang iban nga sayop nga kaisipan nga makita sa aton inagihan, kag paano 
ginapamatokan ang mga ini? 

PAGTULUN-AN II 


ANG REBOLUSYONARYO NGA 
PAGTUON KAG HUSTO NGA PAMAAGI SA PAG- 
ANALISA 


(ia CS 
ay 
= 

ANG PAG-AARAL HINGGIL SA DEMOKRATIKONG REBOLUSYONG BAYAN AY NAPAKAHALAGA DAHIL 
MINUTURO NITO ANG WASTONG PAGSUSURI SA KALAGAYAN NG LIPUNANG PILIPINO, ANG UGAT 
NG MGA SULIRANIN NG MAMAMAYAN, AT ANG MGA PARAAN NG PAGLUTAS NITO 


MALAHALON NGA BAHIN SANG REBOLUSYON ANG rebolusyonaryo nga pagtuon. 
Suno kay Mao Zedong, "ang maghulag nga daw 'isa ka natabunan ang mata nga tawo 
nga nagadakop sang maya' ukon 'isa ka bulag nga nagapangapkap sang isda' ang mangin 
patarasak kag pabaya, ang magyawyaw lang, ang magkontento lang sa gamay nga 
nahibaluan--ini ang tuman ka malain nga estilo sang madamo pa naton nga mga 
kaupod". 


Magpursige kita sa rebolusyonaryo nga pagtuon agud mapaayo naton ang aton 
rebolusyonaryong paghulag. Hangpon naton kon ano ang rebolusyonaryo nga 
pagtuon kag husto nga pamaagi sa pag-analisa. 


A. 
ANO ANG REBOLUSYONARYO NGA PAGTUON? 
1. Nga-a malahalon ang Pagtuon ? 


Ang pagtuon malahalon nga hilikuton sang mga rebolusyonaryo. Malahalon ini bangud 
ang kinahanglan sa rebolusyon amo ang muklat nga paghulag. Peligroso para sa masa 
kag sa rebolusyon ang hulag nga ginatugyan sa tsamba ukon pagpasimpalad. Ang 
rebolusyonaryo nga paghulag indi man padasu-daso nga paghulag nga gintulod lang 
sang emosyon. Ang kada tikang nakabase sa kongkreto nga pagtuon sa kahimtangan 
kag mga kinahanglanon sang rebolusyon. Halin sa madalum nga pagtuon husto nga 
matalana naton ang mga dapat himuon, mahim-os ang mga plano kag ang mga pamaagi 
sa pagpatuman sang mga ini. 


Ginahatag sang pagtuon ang mga malahalon nga ubay sa aton paghulag. Wala 
lang sini ginatudlo ang husto nga banas sang rebolusyonaryong paghimakas, ginahatag 
man sini ang hinali kag partikular nga ubay sa adlaw-adlaw naton nga paghulag. Paagi 
man sa aton pagtuon mangin matalum kita sa pagkilala sang mapaniplang nga mga 
kaisipan nga ginapalapnag sang mga nagahari nga sahi kag sang iban nga elemento nga 
luyag mag-agaw sang pagpamuno kag ilihis ang kahublagan sa husto nga banas. 


Ang pagtuon sang isa ka rebolusyonaryo makita sa pag-upod sa kolektibo nga 
mga talakayan, sa pagbasa sang mga libro kag iban pa nga mga balasahon, sa 

pagpanalawsaw, sa pagpanayasat, kag sa pag-analisa nga ginahimo sa mga pagtasa, 
pagsuma kag pagplano sang hilikuton. 


Ang pagtuon amo ang proseso sang paghibalo kag paghangup sang mga butang. 
Indi lang ini pagtuon sa teorya halin sa mga kinaalam nga de-libro-halimbawa, sang mga 
kurso kag sang teoritikal nga mga sinulat nila Marx, Lenin, Mao kag iban pa. Tuman ka 
malahalon nga bahin sang rebolusyonaryo nga pagtuon ang pagtuon sang kahimtangan 
kag sang inagihan, pareho sang pagpanayasat sa sosyedad, pag-analisa kag iban pa. 


Ang pagtuon ang proseso sang paghibalo kag paghangup sang mga butang kag 
proseso. Indi lamang ini pagtuon sang teorya, nga pareho sang kaundan sang mga 
kursong masa kag mga sinulat nanday Marx, Lenin, Mao kag iban pa.Tuman ka 
malahalon nga bahin sang rebolusyonaryo nga pagtuon ang pagtuon sang subong naton 
nga kahimtangan kag mga inagihan, pareho sang pagpanayasat sa sosyedad, pagtasa 
sang kahimtangan kag pagsuma sang inagihan. 


Ang topiko sang rebolusyonaryo nga pagtuon amo ang sosyedad kag rebolusyon. 
Kabahin sini ang mga ideya ukon teorya nga naga-athag sang kahimtangan sang mga 
sahi sa sosyedad kag ang ila banggi-anay. 


Solo nga katuyoan naton sa pagtuon ang mapahugot ang paghakus sang mga 
bagay-bagay agud mas epektibo nga mabag-o ang mga ini. Bangud nagahimakas kita 
para sa isa ka sosyedad nga hilway kag demokratiko, nagapanguna nga ginatum-ukan 
sang aton rebolusyonaryo nga pagtuon ang sosyedad kag rebolusyon. Halimbawa, 
ginatun-an naton ang teorya sang mga sahi sa sosyedad kag banggi-anay sang sahi 
bangud sentral nga mga hambalanon ini sa paghangup sa kinaiya kag pag-uswag sang 
sosyedad. Ubay ini sa pag-analisa sa kinaiya sang sosyedad Pilipino kag pagtalana sang 
pangkabilugan nga linya sang subong nga rebolusyon Pilipino. 


2. Nga-a malahalon ang pagtuon tuhoy sa demokratikong rebolusyon sang banwa ? 


Ang pagtuon tuhoy sa demokratikong rebolusyon sang banwa tuman ka importante 
bangud ginatudlo sini ang husto nga pag-analisa sang kahimtangan sang sosyedad 
Pilipino, ang ugat sang mga problema sang pumuluyo, kag ang mga pamaagi sa 
pagsolbar sini. Ang rebolusyon isa ka siyensya. Sa pagpakigbanggi sa mga kaaway 
kinahanglan maalam nga tun-an ang mga hambalanon kag laye sang pagrebolusyon, 
paano maayo nga makigbanggi kag makig-away ang masa para malutos ang mga 
kaaway. Sa pagtuon sang demokratikong rebolusyon sang banwa, mapabilin nga mainit 
ang balatyagon nga magrebolusyon batok sa mga mahimuslanon kag mapiguson. 
Mapabakod ang paghiliusa sa pamensaron kag hulag sang mga sahi nga pigos kag 
ginahimuslan. 


Ang panugod nga sistematikong pag-athag sa demokratikong rebolusyon sang 
banwa makuha naton sa mga kursong masa. Ginaathag sa pangkabilugan nga kursong 
masa ang pag-analisa sa sosyedad kag rebolusyon Pilipino. Sa mga espesyal nga kursong 
masa naman, ginatun-an ang pagsulong sang mga kahublagan masa sang mamumugon, 
mangunguma, kababaenhan kag kabataan bilang kabahin sang demokratikong 
rebolusyon sang banwa. 


Tayuyon nga pagtuon sa demokratikong rebolusyon sang banwa ang dapat 
himuon sang mga rebolusyonaryo. Samtang nagadugay ang paghulag kag nagataas ang 
lebel sang paghimakas, mapaundan kag mapahugot ang paghangup naton sa mga 
prinsipyo sang demokratikong rebolusyon sang banwa. Ang mga kursong masa 
nagasirbe man nga pwertahan para buksan ang padayon nga pagtuon sang mga 
talamdan, libro, pahayagan, kag iban pa nga balasahon. 


Ang mga libro KATILINGBAN KAG REBOLUSYONG PILIPINO, STRUGGLE 


FOR NATIONAL DEMOCRACY (MAGHIMAKAS PARA SA PUNGSODNON NGA 
DEMOKARASYA), kag KRISIS KAG REBOLUSYON PILIPINO ang nagapanguna nga 


38 


mga talamdan sa pagtuon sang demokratikong rebolusyon sang banwa. Yari ang mga 
sandigan nga mga pagpa-athag sa mga malahalon nga hambalanon sang sosyedad kag 
rebolusyon Pilipino. Sa pirme nga pagtuon sang mga libro nga ini, pirme mapapreska 
ang mga prinsipyo sa aton panghuna-huna. Maubayan kita sa pag-analisa kag pagsolbar 
sang mga problema nga gina-atubang naton sa paghulag. 


Malahalon nga bahin sa pagtuon sang sosyedad kag rebolusyon Pilipino ang 
pagtuon sang kasaysayan sang Pilipinas. Paagi sini mahangpan naton ang pag-uswag 
sang sosyedad Pilipino, ang ugat sang mga sandigan nga problema sang sosyedad, kag 
ang rebolusyonaryong paghimakas sang masang Pilipino para sa kahilwayan kag 
demokrasya. Sa pagtuon naman naton sa kada lugar nga ginahulagan, tuman ka 
malahalon nga tun-an ang kasaysayan sang lugar para mahakus ang kinaiya sang lugar, 
mga problema, kag ang kasaysayan sang paghimakas sang masa. 


Importante man nga pirme basahon kag tun-an ang mga isyu sang ANG BAYAN 
kag iban pa nga rebolusyonaryong publikasyon. Makita naton diri ang pag-analisa kag 
panindugan sang kahublagan sa lain-lain nga hambalanon sa ekonomiya kag pulitika sa 
subong, ang hinali kag malahalon nga mga katungdanan sa pagpasulong sang 
rebolusyon, kag mga inagihan sa pagpasulong sang rebolusyonaryong paghimakas sa 
lain-lain nga sektor, lugar kag patag sang hilikuton. 


3. Ano ang Pagpanayasat ? 


Ang pagpanayasat amo ang pagkuha sang matuod ukon husto nga impormasyon tuhoy 
sa kahimtangan kag mga hitabo. May pagpanayasat sa sosyedad kag pagpanayasat sa 
pagpatuman sang mga hilikuton, plano ukon programa. 


Ang pagpanayasat sa sosyedad kag pagtuon sa kahimtangan sang mga sahi sa 
matuod nga kabuhi. Isa ini ka malahalon nga hilikuton sa pagpasulong sang aton 
hilikuton pangpulitika. Sa pag-analisa sa relasyon sang mga sahi sa patag sang 
ekonomiya, pulitika kag kultura sa matuod nga kabuhi sang mga tawo, mahim-os ang 
kongkreto nga laragway sang isa ka sosyedad ukon bahin sang sosyedad, pareho sa isa 
ka lokalidad. Malahalon ang pagpanayasat sa sosyedad bangud ginaathag sini sa aton 
ang target, pamaagi kag direksyon sang pagpamuklat, pag-organisa kag pagpahulag sa 
masa. 


Ang pagpanayasat sa pagpatuman sang hilikuton, plano ukon programa amo ang 
pagtipon sang datos tuhoy sa dalagan sang pagpatuman. Halimbawa, sa mga problema 
nga gina-atubang, sa nangin paghulag sang mga kaupod kag sang masa, kag mga resulta 
sini. 


Ang pagpanayasat malahalon nga bahin sang rebolusyonaryo nga pagtuon. Ang 
husto kag bastante nga impormasyon nga makuha naton paagi sa pagpanayasat 
malahalon, kag kinahanglanon para makahimo sang husto nga mga desisyon, plano kag 
programa sa paghulag. Siling gani ni Mao Zedong, "Kon wala sang pagpanayasat, wala 
sang kinamatarung maghambal". Kon wala kita sang pagpanayasat, wala kita sang 
ginauyatan nga husto kag bastante nga impormasyon. Ang ano man nga himuon nga 
desisyon kag paghulag magasugod sa aton pagpasimpalad kag laban nga magresulta 
lamang sa kapaslawan. 


Ang pagpanayasat isa ka wala sang katapusan nga hilikuton. Himuon naton nga 
gawi ang pagka-mapanayasaton. Suguran naton ang ano man nga pagtuon sa pagseguro 
nga husto kag bastante ang impormasyon nga ginauyatan naton. Seguruhon naton nga 
wala sang ano man nga makaluwas sa aton igtalupangod. Sa sina, magasanto pirme ang 
aton kinaalam sa nagabag-o nga kahimtangan kag padayon nga mag-manggaran ang 
aton paghangup sa obhetibo nga kahimtangan. 


39 


4. Ano ang Pag-analisa kag nga-a malahalon ini ? 


Ang pag-analisa importante nga bahin sang aton pagtuon. Paagi sini, mas mahakus naton 
ang kinaiya sang mga bagay ukon hitabo nga gina-analisa. Maugat naton ang mga 
kabangdanan kag pamaagi sang pag-uswag sang mga ini. 


Sa iban nga pulong, ginasabat naton sa pag-analisa ang mga pamangkot "Nga-a?", 
"Paano?", kag "Ano ang kinaiya kag kaangtanan?" Sa paghibalo kon nga-a kag paano 
nagaluntad ang mga bagay kag nagakahitabo ang mga panghitabo, magaangkon kita 
sang mas bug-os kag mas madalum nga paghangup sa mga bagay kag hitabo. 


Tuman ka importante ang pag-analisa para sa rebolusyonaryong paghulag. Ang 
aton mga plano kag programa nakabase sa pag-analisa sa pagbag-o sang kahimtangan 
kag pag-uswag sang paghulag. Sa paghimo sang pag-analisa, maathag kon paano ang 
husto kag epektibo nga pag-atubang kag pagsolbar sa ano man nga problema. Paagi sa 
pag-analisa gina-athag naton kon paano paayuhon ang pagtrabaho kag madinalag-on 
nga tungdan ang aton mga hilikuton. 


Mangin mapag-analisa. Ano man nga hambalanon ang aton ginaatubang, mangin 
interesado nga masabat indi lamang ang "Ano?" kondi labi pa ang "Nga-a?" kag "Paano?" 
para hibal-on ang sustansya ukon pinaka-ubod sang bagay ukon hambalanon. Dapat 
naton hibal-on ang suhetibo, manabaw kag makiisa-ka-bahin nga pagtulok sa mga 
bagay-bagay. Kon naga-analisa indi kita matiplang sa panggwa nga dagway. Mabutang 
kita sa aktibong pusisyon para epektibo nga maghulag sa pagpasulong sang aton 
hilikuton. 


Padayon kag kadungan ang paghimo sang pag-analisa kag pagpanayasat. Bisan 
separado nga hilikuton ukon aktibidad, naga-alalangut ang mga ini sa isa ka proseso. 
Pagkatapos magsayasat, gina-analisa naton ang datos. Nagahimo kita sang mga 
kongklusyon kag desisyon nga ginapraktika. Liwat naton nga ginasayasat ang 
pagpatuman sini, kag liwat nga gina-analisa ang mga nahimo kag hitabo agud base diri 
liwat nga maghimo sang kongklusyon kag desisyon para labi pa nga isulong ang 
rebolusyonaryong hilikuton. 


MAHALAGANG BAHAGI NG REBOLUSYONARYONG PAG-AARAL ANG PAGSISIYASAT 
5. Ano ang Pagtasa ? 


Ang pagtasa isa ka porma sang pag-analisa. Kabahin ini sang rebolusyonaryong 
pagtuon. Duha ka klase sang pagtasa ang kinaandan naton nga ginahimo: ang pagtasa 
sa hilikuton kag ang pagtasa sang kahimtangan. Ang pagtasa sa hilikuton amo ang pag- 
analisa para matakus kon ano ang istatus ukon naabot sa pagpatuman sang programa 
ukon plano. Ang pagtasa naman sang kahimtangan amo ang pag-analisa sa kinaiya sang 
sitwasyon kag sang lebel sang banggi-anay sang mga sahi sa sosyedad. 


Halimbawa sang pagtasa sang hilikuton ang bulanan nga pagtasa nga masami 


ginahimo naton kadungan sa paghanda sang mga report. Ginahanay diri ang mga 
nahimo kag wala nahimo, ang nalab-ot kag wala nalab-ot base sa plano sang paghulag. 

Nagahimo man kita sang pagtasa pagkatapos sang kada aksyon masa. Matumod man 
diri kon ano ang mga nahimo kag wala nahimo, ano ang nga kulang nga dapat himun- 
an, ang mga kahuyangan nga dapat pangibabawan kag ang mga sayop nga dapat 
tadlungon, kag ang mga hilikuton sa palaabuton. 


Halimbawa sang pagtasa sa kahimtangan ang pag-analisa naton sa balanse sang 
mga pwersa--ang naabot nga pagsulong sang rebolusyonaryong pwersa sa isa ka bahin 
kag ang ikasarang sang reaksyunaryong pwersa sa pihak. Ginaathag naton ang nalab-ot 
nga lebel sang rebolusyonaryong pag-organisa, kag kon ano ang mga kinahanglanon kag 
katungdanan para labi pa nga isulong ang rebolusyonaryong kusog kag ikasarang nga 
makig-away sa isa ka panahon. Ginaathag naton ang kusog, dispusasyon kag hulag sang 
kaaway, kag kon paano ini padayon nga pahuyangon. Sa amo sini, matantya naton ang 
ikasarang sa pagsulong sang paghimakas kag ang ikasarang naman sang kaaway para 
magbalos. 


Isa pa ka halimbawa ang pagtasa naton sa kahimtangan pang-ekonomiya sang 
mga mangunguma kag mamumugon sa uma halimbawa pagkatapos sang bagyo agud 
makahimo sang nagasanto nga tikang para masabat ang mga kinahanglanon. 


Kinahanglan ang permi kag napanahon nga pagtasa. Ginaseguro sini nga muklat 
kita sa kahimtangan kag mga kinahanglanon sang paghulag, kag madasig kita nga 
makatalana sang mga hilikuton. Ang pagtasa nagahatag sa aton sang direkta, dinalian 
kag ispisipiko nga basehan sa husto nga pagplano kag pagtuman sang aton mga 
hilikuton. 


Kon magtuhaw sa padayon nga pagtasa nga nagbag-o na ang kahimtangan, ukon 
indi gani sayop ang nauna nga pagtantiya sang kahimtangan, kinahanglan bag-uhon ang 
plano para mapasanto ang hulag sa kongkreto nga kahimtangan. 


Subongman, nakabase ang mga plano sa pagtasa sang nalab-ot nga lebel sang 
hilikuton. Kon amo, ginabag-o ang mga plano kag hulag santo sa mga pagbag-o kag pag- 
uswag nga natumod sa padayon nga mga pagtasa sang hilikuton. 


6. Ano ang Pagsuma ? 


Ang pagsuma amo ang pag-analisa sang aton positibo kag negatibo nga inagihan para 
magkuha sang mga leksyon. Ang mga kongklusyon nga nahimo naton sa pagsuma mga 
pangkabilugan nga leksyon nga naga-ubay sa aton paghulag. 


Nagatuon kita sa positibo kag negatibo nga inagihan. Ginauyatan naton ang mga 
natun-an sa positibo nga inagihan kag labi pa nga ginapauswag ini. Makatuon kita halin 
sa negatibo nga mga inagihan, mahimo nga likawan ang pareho nga mga inagihan kon 
hugot nga uyatan ang mga leksyon halin diri. 


Madamo sang klase sang pagsuma, depende sa aton kinahanglanon kag sa sakop 
kag kinaiya sang inagihan nga ginasuma. Kinaandan nga ginasuma naton ang inagihan 
sa paghulag sang masa, sa pagpamuno sa masa kag sa paghulag sang organisasyon. 
Halimbawa sini ang pagsuma sang inagihan sa paglunsar sang isa ka kampanyang masa. 
Diri nagakuha kita sang mga leksyon sa husto kag maayo nga pamaagi sang paghanda 
kag paglunsar sang isa ka kampanyang masa. May yara man nga pagsuma sang inagihan 
sa hilikuton masa sa lokalidad para magkuha sang mga leksyon sa husto kag maayo nga 
pamaagi sa pagpatuman sang hilikuton masa kag solidong pag-organisa sa baryo. 


Pagkatapos maathag ang mga datos kag resulta sa paghulag, sandig sa sakop sang 
panahon kag inagihan nga ginasuma, ginahatagan igtalupangod naton ang: 


a) pagsulong, pag-ungot ukon pag-atras sang paghulag, ang mga kabangdanan kag 
kahimtangan nga nagtulod sini, kag mga leksyon nga makuha diri, 

b) mga matingkad nga kabaskugan, pagkamaayo, kahuyangan kag kasaypanan sa 
paghulag, ang mga kahimtangan kag panglantawan nga nagtulod sang mga ini, kag ang 
mga leksyon nga makuha naton diri. 


Halin sa mga ini, matumod ang mga rekisito para sa maayo nga pagtungod sang 
hilikuton ukon para sa madinalag-on nga aksyon. Ang kabilugan nga mga leksyon nga 
makuha sa pagsuma magasirbe nga ubay sa bag-o nga lebel sang pagplano kag paghulag. 
Makahatag ang mga ini sang dugang nga kumpiyansa para sa padayon nga pagsulong 
sang hilikuton. 


Ang pagsuma malahalon nga bahin sang aton pagtuon. Paagi sini, maayo kita nga 
makatuon halin sa kaugalingon nga inagihan. Aktibo naton nga magamit ang inagihan, 
positibo ukon negatibo man, para padayon nga pauswagon ang aton kinaalam kag 
paghangup sa aton mga hilikuton kag katungdanan. Paagi sa pagsuma, mapahugot 
naton ang paghangup sa mga prinsipyo sang rebolusyon base sa nangin inagihan mismo. 


7.Paano ang bilog nga proseso sang paghibalo kag sang rebolusyonaryong pagtuon ? 


Hibal-on naton ang kamatuoran halin sa mga hitabo. Suno kay Mao, "Ang mga 'hitabo' 
tanan nga butang nga obhetibo (ukon kongkreto) nga nagaluntad, ang 'kamatuoran' amo 
ang pangsulod nga pag-inangtanay nila, ini ang laye nga nagasakop sa ila, kag ang 
'paghibalo' amo ang pagtuon." 


Ang paghibalo sa kahimtangan kag ang paghulag para bag-uhon ini isa ka 
tayuyon nga proseso. Halimbawa, tayuyon naton nga ginahibalo ang kahimtangan sa 
isa ka baryo, ginapukaw, gina-organisa kag ginapahulag ang masa para solbaron ang 
mga problema. Sa kada tikang sang paghulag, ginahibalo anay naton sang maayo ang 
kahimtangan kag mga problema. 


Kon nagasugod pa lang kita nga maghulag sa baryo, ginahibalo naton ang 
kasaysayan sang lugar, ang kinaiya sang tereyn, ano ang mga pananom kag ginakuhaan 
sang palangabuhian, ano ang problema sang mga mangunguma, sin-o ang masaligan 
kag masandigan sa paghulag, sin-o ang mga agalon mayduta kag mga ahente nila, kag 
iban pa. Base sa panugod nga pagpanayasat kag pag-analisa, nagahimo kita sang mga 
plano para sa hulu-halintang nga paglab-ot, pagpukaw, pag-organisa tubtob sa 
pagpahulag sa masa.  Gina-ubayan kita sang mga pag-athag sa teorya sang 
demokratikong rebolusyon sang banwa, pareho sang pag-athag sang mga sahi. 


Samtang ginapatuman naton ang mga plano, padayon naton nga ginasayasat kag 
gina-analisa ang kahimtangan. Nagakadugangan ang impormasyon. Nagakakumpirma 
ang pila ka nauna nga kongklusyon, samtang napamatud-an nga sayop ang iban pa. 
Gina-analisa naton base sa praktika ukon sa mga resulta sang paghulag kon husto ukon 
sayop ang mga nauna naton nga pag-analisa, kongklusyon kag mga plano. Pana- 
panahon nga ginatasa ang bug-os nga kahimtangan para matumod ukon mapasanto ang 
mga pagbag-o diri. 


Base sa bag-o, mas manggaran kag mas husto nga mga ideya kag kongklusyon, 
liwat kita nagaplano kag ginapasanto ang hulag para bag-uhon ang kahimtangan. 
Ginatadlong ang sayop nga kinaalam, ginatadlong ang sayop nga kaisipan kag gawi, 
ginasaway ang sayop nga paghulag. Kadungan sini, ginatib-ong naton kag ginapursige 
ang napamatud-an nga husto kag matuod. 


Kon may bastante nga inagihan, ukon sa mga higayon nga may dako nga pagbag- 
o sa kahimtangan ukon hilikuton, ginasuma naton ang bilog nga inagihan para 
makakuha sang mas madalum nga leksyon. Ang mga leksyon nga ini magaserbi nga 
ubay sa panibag-o nga mas mataas nga lebel sang paghulag. Ginatungtong ang pagsuma 
sa mga ginahimo nga pagtasa sang kahimtangan kag hilikuton. 


Malahalon nga bahin sa bilog nga proseso nga ini ang pagtasa sa kaugalingon nga 

pwersa: pagtasa sa bilog nga yunit sa kaugalingon nga paghulag kag kahimtangan, kag 
pagtasa sa paghulag kag hilikuton sang kada isa. Diri nagasulod ang pagsaway kag 
pagsaway-sa-kaugalingon. 

B. 


PAANO HUSTO NGA GINA-ANALISA 
ANG MGA BUTANG KAG MGA PANGHITABO ? 


Ginapadalum naton ang paghangup naton sa isa ka butang ukon hitabo paagi sa pag- 
analisa. Ang mga kongklusyon nga nahimo sa husto nga pag-analisa naga-ubay sa 
pinakamalahalon nga tikang sa pagtuon--ang pagpraktika. Ginatun-an naton kon amo 
kon paano husto nga gina-analisa ang mga butang kag hitabo. 


1. Ano ang ginabasehan sang husto nga pag-analisa ? 


Nakabase ang husto nga pag-analisa sa kongkreto, aktwal, matuod, ukon obhetibo nga 
mga kahimtangan kag hitabo. Buot silingon, wala ini nagasugod sa mga handum, 
ilusyon, superstisyon kag iban pa nga opinyon ukon panghuna-huna nga suhetibo ukon 
wala sang kongkreto nga basehan. Kongkreto nga pag-analisa sa kongkreto nga 
kahimtangan ang solo nga husto nga pamaagi sang pag-analisa. 


Masami matabo nga mabudlay maghimo sang husto nga kongklusyon-- 
halimbawa mabudlay matumod ang matuod nga kinaiya ukon kabangdanan sang isa ka 
problema--bangud kulang pa sa kongkreto nga datos. Halimbawa, madamo sa 
ginauyatan nga datos sayop ukon suhetibo. Sa sini nga tinion, kinahanglan palawigon 
kag padalumon pa ang pagsayasat sa kahimtangan. 


Nagakahitabo man nga indi malab-ot ang husto nga kongklusyon bisan bastante 
ukon sobra pa sa kinahanglan ang ginauyatan nga datos. Ini bangud sa kakulangan sang 
husto nga pag-analisa ukon pagproseso sang datos. Kadungan sini, mahimo nga kulang 
man sa paggamit sang mga prinsipyo nga naga-ubay sa pagangot-angot sang lapta-lapta 
nga datos. 


Nagakahitabo pa gani nga sayop nga kongklusyon ang nalab-ot bunga sang sayop 
nga pag-analisa, bisan bastante ang datos nga ginabasehan. Sa sini nga inagihan, masami 
ang sayop nga pag-analisa bunga sang sayop nga pag-angot-angot sang datos. 


Magsugod sa mga matuod ukon aktwal nga mga hitabo kag kongkreto nga mga 
datos sang kahimtangan. Tun-an ang angtanay sang mga datos, hitabo, kag iban pa. Diin 
ang malahalon, diin ang indi? Diin ang matuod, diin ang sayop? Paano ang pagkasunod- 
sunod sang mga hitabo? Ini ang ginabasehan sang husto nga pag-analisa. 


2. Nga-a ginasiling naton nga ang tanan nga butang nagabag-o ? 


Ang tanan nga butang nagabag-o. Wala sang ano man nga butang ang masiling naton 
nga human na ukon him-os na gani indi na magbag-o. Kon tulukon naton ang palibot, 
ang naturalisa kag ang katilingban sang tawo, makita naton nga padayon nga nagabag- 
o ang mga butang--pati na ang tawo. Kada butang may pag-usbong, pag-uswag kag 
paghupas. May mga pagbag-o nga hinay-hinay, may yara nga gulpe naman. Kag ang 
pagbag-o matabo sa bug-os nga proseso sang pagluntad sang butang, halin sa umpisa 
tubtob sa katapusan sini. 


Madamo sang nagapati nga wala nagabag-o ukon imposible nga magbag-o ang 
madamo nga butang. Isa ka kabangdanan sini amo ang indi tanan nga pagbag-o madasig 
nga makita ukon indi gani madugay ang proseso sang pagbag-o. Isa pa, ginapalapnag 
ang amo sini nga kaisipan sang mga nagahari nga sahi para mapreserba ang ila paghari. 
Halimbawa, may mga nagasiling nga indi mahimo nga bag-uhon ang kahimtangan nga 
may manggaranon kag may imol. Kahibalo kita nga indi ini matuod, kag ginapalapnag 
lamang ini sang mga nagahari nga sahi nga nagabenepisyo sa sistemang mahimuslanon 
kag mapiguson para ipalayo ang masa sa rebolusyon. 

Madamo man sang nagapati nga kon nagabag-o man ang mga butang, ini 
pagsaylo lang sang pwesto, pagdugang lang sa isip, ukon indi gani pagsulit lamang. 
Halimbawa, ang mga makita lamang sa kasaysayan ukon pag-uswag sang sosyedad amo 
ang paghalin sang tawo, pagdako sang populasyon, pagbulos sang bag-o nga 
henerasyon, ukon mga aksyon sang mga "dungganon nga lider". Ginahimutig sang sini 
nga pagtulok ang sandigan ukon rebolusyonaryo ng mga pagbag-o nga nagakatabo sa 
kasaysayan pareho sang mga pagbag-o sa sistema sa ekonomiya, pulitika kag kultura 
sang sosyedad. 


Ang kinaalam sang tawo bunga sang pagtuon sa pagbag-o, paghulag ukon 
pagluntad sang mga butang. Kadungan sang pag-uswag sang sosyedad, padayon man 
nga naga-uswag ang kinaalam sang tawo. Nagasulong ang kinaalam sang tawo sa pag- 
analisa sang husto nga pagtukib sang mga kabangdanan kag pamaagi sang pagbag-o. Sa 
pag-uswag sang kinaalam sang tawo, aktibo kag epektibo siya nga makahulag sa pagbag- 
o sang mga butang para sa iya benepisyo. 


Ang kinaalam nga mahangpan sang tawo ang mga butang paagi sa pagtuon sang 
pagbag-o ang nagahatag sa aton sang kalig-on sang buot kag kabakod sang 
determinasyon sa atubang sang problema kag mabudlay nga sitwasyon. Ginatudlo sini 
sa aton nga kon husto naton nga maanalisa ang kahimtangan, mahangpan naton kon 
paano solbaron ang problema kag atubangon ang mabudlay nga sitwasyon. 


ANG IHIBALO SANG TAWO BUNGA SANG PAGTUON SANG PAGBAG-O, PAGHULAG UKON 
PAGLUNTAD SANG MGA BUTANG. ANG PAGHANGUP SA MGA BUTANG PAAGI SA PAGTUON 
SANG PAGBAG-O ANG NAGAHATAG SANG KAISOG SANG BUOT KAG KALIG-ON SANG 
DESISYON SA ATUBANG SANG PROBLEMA KAG MABUDLAY NGA SITWASYON. 


3. Ano ang kabangdanan sang pagbag-o sang mga butang ? 


Kada butang may duha ka bahin ukon aspeto nga magkabanggi kag nagabanggi-anay. 
Ini ang ginatawag naton nga kontradiksyon. Ang kinaiya sang butang ginatalana sang 
kontradiksyon, kag ang pag-uswag kag pagbag-o sang butang ginatalana sang banggi- 
anay sang duha ka aspeto sang kontradiksyon. Kon amo, ang kabangdanan sang 
pagbag-o sang ano man nga butang yara sa sulod, ukon sa kadadalman kag wala sa gwa 
sini. 


Halimbawa, nga-a nagabag-o kag naga-uswag ang katilingban Pilipino? 
Kapalaran bala ang nagatalana, ang klima kag seguro kadutaan, ukon ang bulig sang 
iban nga pungsod? Indi. Ang nagapahulag sang sosyedad amo ang kontradiksyon sa 
sulod sini: ang banggi-anay sang mga sahi. Sa isa ka bahin yara ang mga sahi nga 
nagahari, nagahimulos kag nagapugong sa pag-uswag sang pungsod, kag sa pihak nga 
bahin naman yara ang mga sahi nga ginaharian, ginahimuslan kag nagahandum sang 
kauswagan, kahilwayan kag demokrasya. 

Naga-impluwensya naman ang mga panggwa nga kahimtangan sa pagbag-o sang 
butang. Wala sang butang nga nagaluntad nga hamulag sa iya palibot. Sa iya paghulag 
kag pag-uswag, makaangot ini sa iban pa nga butang sa palibot. Ini ang panggwa nga 
mga kahimtangan nga nagapadasig ukon nagapahinay sa pagbag-o sang butang. 


Halimbawa, ang nagatalana sang padayon nga pag-uswag sang isa ka kaupod 
amo ang banggi-anay sang husto kag sayop nga mga ideya sa kaugalingon niya: ang 
pagtib-ong sang pungsodnon-demokratikong interes sang pumuluyo batok sa ano man 
nga banggi diri. Amo gani nga yara sa nasambit nga kaupod ang pagdesisyon kon 
magpursige sa rebolusyon ukon magpasibo na lamang. Apang may malahalon nga 
impluwensya man ang panggwa nga kahimtangan sa iya pagdesisyon: ang iya mga 
kakolektibo, ang naga-ubay sa yunit niya, ang iya pamilya, ang iya pinalangga sa kabuhi, 
ang masa nga makahalubilo niya sa paghulag, kag iban pa. 


Sa halimbawa nga una nga ginsambit, ang pag-uswag sang sosyedad Pilipino 
panguna nga nakasandig sa banggi-anay sa tunga sang pumuluyo batok sa 
imperyalismong US, pyudalismo kag burukrata kapitalismo nga matalum nga makita sa 
rebolusyon. Ang pagsulong kag kadalag-an sang rebolusyon indi matalana sang maayo 
nga kahimtangan panggwa pareho sang kadalag-an sang rebolusyon sa iban nga 
pungsod kag krisis sa iban nga pungsod, subongman sang bulig sang mga abyan. Apang 
ang maayo nga kahimtangan panggwa, kag ang bulig sa rebolusyon malahalon kag 
makabulig sa rebolusyon tubtob sa kadalag-an. 


Gintudlo sang sini nga paghangup naton ang paglikaw sa hapaw nga pag-analisa. 
Agud mahangpan naton ang pag-uswag sang isa ka butang, kinahanglan tun-an naton 
ang pangsulod nga kinaiya sini, subongman ang kaangtanan sini sa iban pa nga butang. 
Kinahanglan hibaluon naton kon diin sa mga natipon nga datos ang pangsulod kag diin 
ang panggwa. Kinahanglan hibaluon naton ang pangsulod nga kontradiskyon kag 
paano ini naimpluwensyahan sang panggwa nga kondisyon. 


4. Nga-a ginasiling naton nga ang "pagtunga sa isa sa duha" ang husto mga pamaagi 
sang pag-analisa ? 


Ang "pagtunga sa isa sa duha" wala sang iban kondi ang pagtuon sang kontradiskyon. 
Ini ang pagpadulong sa kadadalman sang butang para tun-an ang kinaiya kag 
pagbanggi-anay sang magkabanggi nga aspeto sang kontradiksyon. Ginatun-an ang 
paghulag kag pag-uswag sang kada aspeto, ang porma kag pamaagi sang pagluntad kag 
pagbanggi-anay, pagsingki kag pagkanay sini, aksyon kag balos-aksyon, kag iban pa. Ini 
ang husto mga pamaagi sang pag-analisa. 


Ginatum-ukan sini nga aton likawan ang pagka makiisa-ka-bahin lamang. Isa-ka- 
bahin ang pagtulok sa isa ka aspeto lang sang butang ukon kontradiksyon, kag ang sobra 
nga pagtum-ok sa isa ka aspeto samtang ginapakagamay ang pihak. Makiisa-ka-bahin 
man ang pagtuon lamang sa duha ka aspeto nga wala ginatun-an kon paano sila naga- 
angtanay kag nagabanggi-anay. 


Halimbawa, sa pag-analisa sang isa ka kaupod, ginatun-an naton ang positibo kag 
negatibo nga mga kinaiya niya. Sa pag-analisa sa isa ka baryo, ginatun-an naton ang mga 
mangunguma kag mamumugon sa uma sa isa ka bahin, kag ang agalon mayduta sa 
pihak nga bahin. Sa pag-analisa sa sosyedad, ginatun-an naton ang mga ginahimuslan 
kag ginapigos sa isa ka bahin, kag ang mga nagahimulos kag nagapigos sa pihak nga 
bahin. 


Para mahibaluan ang esensya ukon kinaiya sang isa ka butang, kinahanglan hibal- 
on kon diin sa duha ka aspeto sini ang nagapangibabaw, ukon prinsipal. Tuman ka 
malahalon ini bangud ang mas mabug-at sa duha ka aspeto ang nagatalana sang esensya 
ukon kinaiya sang butang ukon hitabo nga gina-analisa. 

Ano man nga butang ang aton gina-analisa, ginasentruhan gilayon naton ang 
pagtuon sa kinaiya sini: ang pagtuon sa kontradiksyon sa kadadalman sini, ang pagtuon 
sa magkabanggi nga aspeto, bahin, kinaiya ukon pwersa nga nagapahulag sini, kag 
pagtumod sa kon diin nga aspeto ang nagapangibabaw. Sa isa ka kaupod, halimbawa, 
gina-analisa naton ang kontrtadiskyon sang mga kaisipan ukon kinaiya nga positibo 
ukon negatibo, husto ukon sayop, rebolusyonaryo ukon indi rebolusyonaryo. Kag 
maathag nga ginatumod ang nagapangibabaw nga kinaiya--ang positibo, husto, kag 
rebolusyonaryo. 


Sa pag-analisa sa aton mga paghulag, gina-analisa naton ang nalab-ot kag wala 
nalab-ot, kag kon kutob ano nga lebel nasabat ang katuyuan, ang mga kabaskugan kag 
kahuyangan, kag iban pa. Subongman, ginatumod naton kon diin ang nagapangibabaw. 


Sa pag-analisa sang kontradiskyon, ginagamit naton ang pagkumparar kag 
pagtuhay. Ang kontradiskyon nga nagapahulag sa butang nga gina-analisa labi naton 
nga makilala paagi sa pagkumparar kag pagtuhay sini sa iban pa nga kontradiksyon. 
Ang kontradiksyon sa aton baryo, halimbawa, makumparar kag matuhay naton 
sa kontradiksyon sa iban nga baryo. 


Sa pagkumparar, gina-analisa naton ang mga kinaiya nga komon nga gina-angkon 
sang kontradiksyon nga ginatun-an sa iban pa nga kontradiksyon. Makabulig ini sa aton 
para sentruhan gilayon ang pag-analisa sa esensya sang butang kag maka-ubay sa aton 
sa pagtuon sang kontradiksyon. 


Sa pagtuhay, gina-analisa naton ang mga kinaiya nga pinasahi nga gina-angkon 
sang iban nga kontradiksyon, mga kinaiya nga partikular lamang sa iya. Sa pagtuhay 
mas mabug-os kag mapadaluman naton ang paghangup sa butang nga gina-analisa. 
Kinahanglan ang pagtuhay para makahimo sang husto kag santo nga solusyon ukon 
pamaagi sa paghulag. 


Halimbawa, sa pag-analisa sang kontradiksyon sa aton baryo nga umahan, 
nahibaluan naton nga pareho ini sa kontradiksyon sa mga baryo nga umahan sa 
Pilipinas. Gani dapat ipatuman ang rebolusyon agraryo sa baryo naton, kag ang mga 
inagihan sa pagpatuman sang rebolusyon agraryo nga nabasa naton sa ANG BAYAN 
makahatag sa aton sang ideya kon paano ini ilunsar sa kaugalingon nga baryo nga 
ginahulagan.. Apang mahimo nga magkatuhay ang porma kag pamaagi sang 
pagpanukot sang arkila sa duta sang agalon mayduta, ang kinaiya kag kusog sang agalon 
mayduta, sang iya salaligan, sang pwersang militar, ang kadakuon kag kabakod sang 
asosasyon masa sa baryo, ang kusog kag kahandaan sang masa, kag iban pa. Gani indi 
pwede nga kopyahon ang kada tikang nga ginhimo sang iban nga baryo sa pagpanubo 
sang arkila sa duta. 


Malahalon sa pagkilala sa butang ang paghibalo sa kasaysayan sini. Sa pag- 
analisa naton sa kaupod, ginahibalo naton ang iya sahi nga ginhalinan, ang iya pamilya, 
ang iya pagkamuklat, ang kasaysayan sang iya paghulag. Sa pag-analisa naton sa 
sosyedad Pilipino, malahalon nga mahangpan ang kasaysayan sini agud mabal-an ang 
istorikong ugat sang subong nga kahimtangan kag labi nga mahangpan ang sandigan 
nga kinaiya sini. 


Ang pag-analisa nga nagabahin sa isa sa duha ang husto nga pamaagi sang pag- 
analisa. Ginahibalo naton ang duha ka aspeto nga nagabug-os sa kontradiksyon. 
Ginahibalo naton kon diin sa duha ka aspeto ang nagapangibabaw ukon prinsipal. 
Ginakumparar naton ang isa ka butang sa iban pa agud mahibaluan ang esensya nga 
komon sa ila. Ginatuhay naton ang butang nga ini sa iban pa agud mapaundan kag 
mabug-os ang paghangup sa butang nga gina-analisa. Ginahibalo naton kon paano naga- 
uswag ang kontradiksyon. 

5. Sa isa ka ordinaryo nga butang, ano ang nagapanguna nga nagatalana sang pagbag- 
o? 


Ang ordinaryo nga butang ukon proseso nga gina-analisa naton kumplikado. Buot 
silingon, madamo ini sang ginaangkon nga kontradiksyon. Kinahanglan tun-an ang lain- 
lain nga kontradiksyon nga ini, ang duha ka aspeto sang kada kontradiksyon, kag ang 
kaangtanan sang mga kontradiksyon sa isa kag isa agud malikawan ang pagka makiisa- 
ka-bahin. 


Sa madamo nga kontradiksyon nga ini, may yara isa ka kontradiksyon nga 
desaysibo sa pag-uswag sang butang ukon proseso. Ang kontradiksyon nga ini ang 
nagatuhog, kaangut, kag nakaapekto sa pagluntad kag pag-uswag sang tanan nga iban 
pa nga kontradiksyon. 


Yabe, kon amo, sa paghangup sa kinaiya sang isa ka kumplikado nga butang ukon 
proseso kag kon paano ini naga-uswag, ang pagtumod kon diin ang prinsipal nga 
kontradiksyon sa butang ukon proseso, kag paghibalo kon paano ini nagaluntad kag 
naga-uswag. 


Para mahibaluan kon diin ang desaysibo ukon prinsipal nga kontradiksyon, 
kinahanglan maid-id nga tun-an ang lain-lain nga kontradiksyon sa isa ka butang ukon 
proseso. Makiisa-ka-bahin ukon suhetibo ang pagtuon sa isa ka kontradiksyon lamang, 
bisan ini ang prinsipal ukon desaysibo nga kontradiksyon. Indi maathag nga mapirme 
nga ini na ang prinsipal nga kontradiksyon. Indi makita ang kaangtanan sini sa iban pa 
nga kontradiksyon nga nagaluntad. 


Halimbawa, sa pag-analisa sa kahimtangan sang isa ka baryo, tuman kadamo sang 
kontradiksyon. Yara ang kontradiksyon sa tunga sang agalon mayduta sa isa ka bahin, 
kag mga agsador kag mamumugon sa uma sa pihak nga bahin. Yara ang kontradiksyon 
sa tunga sang manggaranon nga mangunguma, kag imol nga mangunguma kag 
mamumugon sa uma. Yara ang kontradiksyon sa tunga sang mga agalon mayduta, kag 
sa tunga sang mga agalon mayduta kag manggaranon nga mangunguma. Yara ang 
kontradiksyon sa tunga sang mga komersyante kag mga mangunguma. Yara ang 
kontradiksyon sa kubay sang mga mangunguma. 


Sa amo sini nga baryo, ang prinsipal nga kontradiksyon amo ang sa tunga sang 
agalon mayduta sa isa ka bahin, kag mga agsador kag mamumugon sa uma sa pihak nga 
bahin. Ini ang nagakorte kag mabug-at nga maka-impluwensya sa iban pa nga 
kontradiksyon sa baryo. Ang pagtumod sa prinsipal nga kontradiksyon tuman ka 
malahalon sa paghangup sa kahimtangan sang baryo. Malahalon naman nga ma-analisa 
ang lain-lain nga kontradiksyon agud makita ang kabilugan nga kahimtangan. Ginatun- 
an naton ang angtanay sang lain-lain nga iban pa nga kontradiksyon sa isa kag isa, kag 
sa kabilugan. 


Pareho sa simple nga butang ukon proseso, ang prinsipal ukon nagapangibabaw 
nga aspeto sang kontradiksyon ang nagatalana sa kinaiya sang isa ka butang. Sa 
kumplikado nga butang ukon proseso, ang prinsipal nga aspeto sang prinsipal nga 
kontradiksyon ang nagapanguna nga nagatalana sang kinaiya sang isa ka butang, sang 
esensya sini. 


Sa halimbawa nga natumod, nagapangibabaw ang agalon mayduta sa mga 
agsador kag mamumugon sa uma. Makapanukot siya sang arkila sa duta kag makatalana 
sang tuman ka nubo nga sweldo sa mga mamumugon sa uma. Maka-impluwensya ini sa 
pagluntad sang iban pa nga kontradiksyon. Ang amo sini nga kahimtangan mabasehan 
sang pagpanghimulos sang mga komersyante kag usurero sa mga imol nga 
mangunguma kag mamumugon sa uma, kag sang mga manggaranon nga mangunguma 
sa mga mamumugon sa uma. Ang pagpangibabaw sang agalon mayduta ang 
makatalana sang kinaiya sang kahimtangan sa gina-analisa nga baryo. 

Ang pagsolbar sang prinsipal nga kontradiksyon ang magahatag dalan sa 
pagsolbar sang iban pa nga kontradiksyon. Sa halimbawa nga nasambit, ginaatubang 
naton ang banggi-anay sa tunga sang manggaranon nga mangunguma, sa isa ka bahin, 
kag sang mangunguma kag mamumugon sa uma, kaangut sa pagwasak sa paghari sang 
agalon mayduta. Buot silingon, gina-nyutralisa naton sila, kag wala masyado nga 
ginahalitan ang interes agud sa amo indi aktibo nga mag-apin sa agalon mayduta kag sa 
baylo mabuyok pa nga magsuporta sa paghimakas sang mangunguma kag mamumugon 
sa uma tubtob sa masarangan. 


Ano ang ginatudlo sang aton paghangup nga sa ordinaryo nga butang nga may 
yara sang madamo nga kontradiksyon, ang prinsipal nga kontradiksyon ang desaysibo 
sa paghulag sang butang nga ini kag ang prinsipal nga aspeto sang prinsipal nga 
kontradiksyon ang nagapanguna nga nagatalana sa kinaiya sang butang? Ginatudlo sini 
sa aton nga sa pag-analisa, tun-an naton ang mga kontradiksyon nga nagabug-os sa 
butang, analisahon kon diin sa mga kontradiksyon ang prinsipal, tun-an kon paano ini 
nagatuhog kag naga-impluwensya sa iban pa nga kontradiksyon, tun-an ang mga aspeto 
sini kag hibal-on kon diin sa duha ka aspeto sini ang prinsipal. Kinahanglan man nga 
tun-an ang sekundaryo nga mga kontradiksyon kag ang mga aspeto sini. 


6. Nga-a kinahanglan ikonsiderar ang kaangtanan sang kabilugan kag mga bahin ? 


Sa pag-analisa sang butang, dapat iangut ini sa kabilugan para malikawan nga mangin 
makiisa-ka-bahin, manabaw kag lutaw ang mga kongklusyon. Sa pihak nga bahin, ang 
pag-analisa sang butang mabug-os kag mapadalum kon maayo nga gina-analisa ang 
tanan nga bahin sini. 


Ano man nga butang nga gina-analisa naton kabahin sang isa ka mas malapad nga 
kabilugan. Dapat ikonsiderar ang relasyon sang butang nga gina-analisa sa kabilugan 
sini. Kinahanglan talupangdon kon paano naka-impluwensya kag makita sa butang nga 
gina-analisa ang pag-uswag sang kabilugan. Sa sina mas mahangpan pa naton ang 
kabangdanan kag pag-uswag sang butang nga ina. 


Halimbawa, ang baryo nga ginahulagan naton kabahin sang isa ka munisipalidad 
kag isa ka probinsya. Ang mga panghitabo sa munisipalidad kag sa probinsya, pareho 
sang pagsingki sang reaksyon militar, makita sa aton baryo sa pagtukod halimbawa sang 
CAFGU ukon sa pagluntad sang mga operasyon militar. Sa pag-angut sang pag-analisa 
sa baryo kag relasyon sini sa mga hitabo sa banwa kag probinsya, mas mahangpan naton 
kon paano kag nga-a natabo ang reaksyon militar sang kaaway. Indi naton paghuna- 
hunaon nga simple nga reaksyon ini sang isa ka hitabo nga natabo halimbawa sa baryo. 


Isa pa ka halimbawa ang paghulag sang aton grupo kag komiteng pang-organisa 
sa baryo. Ang aton mga plano nagakonsiderar kag nakabase sa plano sang seksyon kag 
distrito. Gani sa pagtasa, ginahatagan naton sang igtalupangod ang epekto kag 
impluwensya sang ubay kag mando halin diri kag ang pangkabilugan nga paghulag sa 
sakop sang munisipalidad ukon seksyon. 


Ang aton pag-analisa sa isa ka butang dapat man maghatag sang igtalupangod sa 
pagtuon sang mga bahin nga nagabug-os sini. Mangin mas bilog, maunod kag madalum 
ang aton paghangup sa butang, makumpirma ang mga panugod nga kongklusyon kag 
malikawan ang pahapyaw nga mga kongklusyon. 


Sa aton pagtasa, halimbawa, indi dapat nga basta na lamang hambalon nga maayo 
sa kabilugan ang dalagan sang paghulag. Dapat talupangdon sa pag-analisa ang 
paghulag sang lain-lain nga grupo kag ang pagtungod sang lain-lain nga hilikuton sa 
edukasyon, organisasyon kag pagmobilisa sa masa. Sa sini, mas maathag, maunod kag 
matuod ang aton pag-analisa sa pagpatuman sang plano ukon programa. 


Isa pa ka halimbawa, sa pagtasa sa hilikuton masa gina-analisa naton ang kinaiya 
sang kada grupong pang-organisa, kag ang latag sang hilikuton sa kada sityo ukon bahin 

sang baryo. Ang amo sini nga pag-analisa sa mga bahin nga nagabug-os sang butang 
nga ginatun-an ang makahatag sa aton sang bug-os nga laragway sini. 


7. Paano nagabag-o ang isa ka butang ? 


May kontradiksyon halin sa panugod tubtob matapos ang butang. Malahalon nga 
matun-an kon paano naga-uswag ang kontradiksyon sa bilog nga proseso sang pag- 
uswag sang butang, para mahangpan ukon mahakus ang kinaiya sang butang kag paano 
nagauswag ini. Ang pag-uswag sang mga butang naga-agi sa kantitatibo kag kalitatibong 
pagbag-o. 


Sa panugod, ang isa ka aspeto sang kontradiksyon mas mabaskog kag 
nakapangibabaw sa pihak nga aspeto. Ang nagapangibabaw nga aspeto ang nagatalana 
sang sandigan nga kinaiya sang butang. Mala-kolonyal kag mala-pyudal ang kinaiya 
sang pungsod Pilipinas, halimbawa, bangud ginaharian sang imperyalismong US, lokal 
nga pyudalismo kag burukrata kapitalismo ang pumuluyo. 


Pero indi permanente ang kinaiya nga ini. Wala-untat nga nagabanggi-anay ang 
duha ka aspeto. Padayon nga nagabag-o ang laragway kag kusog sang kada kabanggi. 
Kag padayon nga nagabag-o ang laragway kag kasingkion sang ila pagbanggi-anay, kon 
kaisa tago, kon kaisa lutaw. Ini ang ginatawag nga lebel sang kantitatibong pagbag-o, isa 
ka lebel nga daw wala nagabag-o ang butang. Ang matalupangdan lamang naton, kon 
may yara man, amo ang gagmay nga pagbag-o sa porma ukon panggwa nga porma sang 
butang. Sa bilog nga lebel nga ini, wala nagabag-o ang pusisyon sang mga aspeto. 


Sa Pilipinas halimbawa, ang banggi-anay sang mga sahi matalupangdan sa 
madamo nga mga pagbag-o sa porma pareho sang pagdamo sang wala sang 
pangabuhian, pagdamo sang mga welga kag iban pa nga paghimakas masa, pagbaskog 
sang hukbo sang banwa kag iban pa. Padayon nga ginapamatokan sang pumuluyo ang 
paghimulos kag pagpamigos. Padayon nga ginapasingki sang nagahari nga sahi ang 
paghimulos kag pagpamigos, kag ang pagpangtapna kag pagpatalang sa pumuluyo. 
Nagabag-o ang kasingkion sang banggi-anay, nagabag-o ang balanse sang mga pwersa, 
pero wala nagabag-o ang kinaiya sang sosyedad. Wala pa sang natabo nga pagbag-o sa 
sandigan nga relasyon sang mga sahi sa sosyedad. Gani nagapabilin ang kinaiya nga 
mala-kolonyal kag mala-pyudal sang sosyedad Pilipino. 


Makaangkon sang kalitatibong pagbag-o sa bagay kon nagbuslanay sang 
pusisyon ang duha ka aspeto. Sa padayon nga pagbaskog sang daan nga sekundaryo 
nga aspeto kag paghuyang sang prinsipal kag pausmod nga aspeto, magaabot ang 
panahon nga ang sadto sekundaryo pero pasulong ang mangibabaw kag ang sadto 
prinsipal ang pangibabawan. Ini ang ginatawag nga lebel sang kalitatibong pagbag-o. 
Ang pagbaylohanay sang pusisyon sang pagpangibabaw sang magkabanggi nga aspeto 
makita sa isa ka lumpat nga nagabag-o sa kinaiya sang butang. Italana na subong sang 
bag-o nga nagpangibabaw nga aspeto ang kinaiya sang butang. 


Bunga sang pagbag-o sa balanse sang mga pwersa, maga-abot ang kalitatibong 
pagbag-o sa subong nga sosyedad nga Pilipino pagdaog sang pungsodnon- 
demokratikong rebolusyon. Ang mga sahi nga sadto nagahari, nagapamigos kag 
nagahimulos amo subong ang harian, kag ang mga sahi nga sadto ginaharian, ginapigos 
kag ginahimuslan amo ang subong magahari. Makaangkon sang pagbag-o sa kinaiya 
sang sosyedad Pilipino, pati na ang sandigan nga mga pagbag-o sa pulitika, ekonomiya 
kag kultura sang pungsod. 


Kinahanglan analisahon kon diin nagaserbi ang kantitatibong pagbag-o. Ang mga 
kantitatibong pagbag-o nga nagaserbi kag nagapabaskog sa prinsipal nga aspeto ini 
magadangat sa kalitatibong pagbag-o. Ang mga kantitatibong pagbag-o naman nga 
nagaserbi kag nagapabaskog sa sekundaryo nga aspeto ang magadangat sa kalitatibong 


pagbag-o. 

Tan-awon naton halimbawa ang reporma. Magkatuhay ang repormismo sa 
rebolusyonaryong paghimakas para sa reporma. Ang una nagatib-ong lamang sang, kag 
nagakuntento sa, pila ka hapaw nga pagbag-o nga wala nagahimakas para sa pagbag-o 
sang sandigan nga sistema, kag sa baylo nakabulig sa pagpabilin sini. Samtang ang 
rebolusyonaryo nga paghimakas para sa reporma, samtang nagatib-ong sa dinalian nga 
pagbag-o nagapabaskog sa rebolusyonaryo nga kubay, kag nakatumod kag nagaserbi sa 
rebolusyonaryo nga pagbag-o. Ang kinatuhay nga ini makita sa katuyuan kag pamaagi 
sa pagdala sang isyu kag paghimakas, halimbawa, sang pagpasaka sang presyo sang 
produkto sang mangunguma, ukon sa pagpamatok sa pagsaka sang presyo sang langis. 
Repormismo ang magkuntento sa partikular nga demanda nga wala ginabuyagyag ang 
ugat sang problema nga nasambit kag ang papel sang estado diri. 


Dugang pa, gina-athag sa aton paghangup sa kantitatibo kag kalitatibong pagbag- 
o kon ano ang mga kinahanglanon kag kahimtangan para matabo ang kalitatibong 
pagbag-o sang butang ukon hitabo. Halimbawa, sa pagtukod sang unyon sa pabrika 
kinahanglan tantyahon kon ang lebel sang pagpukaw kag pag-organisa sa mga 
mamumugon bastante na, ukon indi pa bastante, agud hayagan nga ipakig-away na ang 
pagtukod sang unyon. Subong man, kinahanglan tantyahon kon bastante na ang kusog 
sang asosasyon sang mangunguma para sa pag-atubang sang kampanya sa pagpanubo 
sang arkila sa duta. Kon indi husto nga naanalisa ang butang nga ini, masulod sa inaway 
nga indi pa masarangan, sa isa ka bahin, ukon indi gani magpangduha-duha nga 
magsulod sa mga inaway nga kaya kag dapat na nga isulong. 


Isa pa ka halimbawa. Sa proseso sang pagsulong sang demokratikong rebolusyon 
sang banwa, hulu-halintang nga nagatipon sang kusog ang rebolusyonaryong mga 
pwersa samtang ginapahuyang ang reaksyunaryo nga mga pwersa. Kinahanglan malab- 
ot sini ang lebel sang kusog pangpulitika kag militar nga nagbalhin na ang balanse sang 
mga pwersa antes maagaw ang gahum pangpulitika. Ang paghandum sang dinalian nga 
kadalag-an militar nga wala pa nalab-ot ang pagbag-o nga ini segurado nga magdangat 
sa kapaslawan. 


Ginatudlo sa aton sang paghangup kon paano nagabag-o ang isa ka butang, ang 
pag-agi sini sa kantitatibo kag kalitatibong pagbag-o, ang maid-id nga pag-analisa sa 
pagbag-o sa laragway kag kusog sang kada kabanggi, sa pagbag-o sa laragway kag 
kagrabehon sang ila banggi-anay, sa aksyon kag balos-aksyon sang kada isa nga 
kabanggi, paghangup sa kinatuhay sang kantitatibo kag kalitatibong pagbag-o, pagkilala 
kon ang kantitatibong pagbag-o magpadulong sa kalitatibo nga pagbag-o, kag sa 
paghangup sa mga kinahanglanon kag kahimtangan para matabo ang kalitatibong 


pagbag-o. 
8. Paano masolbar ang isa ka kontradiksyon ? 


Sa pag-angkon sang kalitatibo nga pagbag-o sa pagbaylohanay sang pusisyon sang 
prinsipal kag sekundaryo nga aspeto sang kontradiksyon, nagabag-o na ang kinaiya sang 
isa ka butang. Nadula ang kundisyon sa pagluntad sang sadto magkabanggi nga aspeto 
kag nagtapos ang daan nga butang. Magatuhaw naman ang bag-o nga kontradiksyon 
kag bag-o nga butang. Sa tion nga mangibabaw ang bag-o nga aspeto sa daan, ang daan 
nga butang nagabag-o sang kalidad kag nangin bag-o nga butang. 


Halimbawa, nagabag-o ang mala-kolonyal kag mala-pyudal nga kinaiya sang 
sosyedad Pilipino sa pagdaug sang demokratikong rebolusyon sang banwa, sa 
pagkalutos sa armadong gahum sang imperyalismong US, dalagko nga komprador 
burges kag dalagko nga agalon mayduta. Ang nasambit nga nagakadunot nga 
reaksyunaryo nga aspeto nga sadto nagpangibabaw sa bilog nga sosyedad Pilipino 
nangin sekundaryo, kag ang sadto ginpangibabawan nga aspeto--ang pumuluyong 
Pilipino, sa rebolusyonaryo nga pagpamuno sang sahing mamumugon kag sang partido 
sini, amo ang mangibabaw. Sa pagbaylohanay sang lugar sang duha ka aspeto sang 
kontradiksyon sa sosyedad Pilipino, nagabag-o na ini sa sandigan halin sa pagka mala- 
kolonyal kag mala-pyudal, kag magatuhaw bilang sosyalistang sosyedad. 

Isa pa ka halimbawa, sa pagsolbar sang kontradiksyon sa tunga sang agalon 
mayduta kag mangunguma, ginasulong ang rebolusyon agraryo. Kon mapatuman na 
ang maksimum nga programa sang reporma sa duta, masolbar ang kontradiksyon, 
mawasak ang gahum sang agalon mayduta kag madula ang pyudalismo. Magatuhaw 
naman ang problema sa pagpauswag sang kooperasyon kag kolektibisasyon sa 
agrikultura. 


Kabahin sa pagtuon naton kon paano masolbar ang kontradiksyon amo ang 
paghibalo sang pamaagi sa pagsolbar sini. Ang banggi-anay nga magkatuhay sa kalidad 
masolbar sa kalitatibong magkatuhay nga pamaagi. Matalana sang kinaiya sang 
kontradiksyon ang pamaagi sa pagsolbar sini. Halimbawa, ang banggi-anay sa tunga 
sang mga agalon mayduta kag mga mangunguma masolbar lang paagi sa rebolusyon 
agraryo, ang banggi-anay sa tunga sang imperyalista, dalagko nga komprador burges 
kag agalon mayduta sa isa ka bahin kag sang pumuluyo sa pihak nga bahin masolbar 
paagi sa demokratikong rebolusyon sang banwa. Ang banggi-anay naman sa tunga sang 
mangunguma kag mamumugon sa uma masolbar paagi sa pagpasaka sang sweldo sa 
balayon sang paghimakas batok sa pyudalismo, kag ang banggi-anay sa kubay sang 
pumuluyo masolbar paagi sa pag-athag sang husto kag sayop. 


Ang aton gina-analisa amo ang mga butang nga padayon nga nagahulag, naga- 
uswag, kag nagabag-o. Ang paghangup naton kon amo sa kon paano nagabag-o ang 
mga butang tuman ka malahalon agud makahimo sang husto nga pag-analisa. Aton 
balikan. Tanan nga butang nagabag-o kag ang kabangdanan sang pagbag-o yara sa sulod 
sini, yara sa kontradiksyon, yara sa banggi-anay sang magkabanggi nga aspeto nga 
nagabug-os sini, nga nagaluntad sa bilog nga proseso halin sa panugod tubtob sa 
katapusan sini. Ang panggwa nga mga butang maka-impluwensya diri kag nagatindog 
nga kundisyon sa pagbag-o sini. Ginatalana sang prinsipal nga aspeto sang 
kontradiksyon ang kinaiya sang butang. Ang ordinaryo nga butang kumplikado kag 
ginabug-os sang madamo nga kontradiksyon, kag ang prinsipal nga kontradiksyon ang 
makatalana sang nagapanguna nga kinaiya sang butang nga ini. Wala-untat nga 
nagabanggi-anay ang magkabanggi nga aspeto kag naga-agi sa panahon sang amat-amat 
kag kantitatibong pagbag-o. Amat-amat nga nagabaskog ang ginapangibabawan nga 
aspeto kag nagahuyang ang nagapangibabaw nga aspeto tubtob maglumpat kag 
magbaylohanay sang pwesto ang duha. Ini ang lebel sang kalitatibong pagbag-o, ang 
pagbag-o sa kinaiya sang butang. Nagakasolbar ang kontradiksyon. Kag magsugod 
naman ang bag-o nga kontradiksyon kag bag-o nga butang. 


Ginatudlo sang sini nga paghangup naton sa paghulag kag pagbag-o sang mga 
butang ang husto mga pamaagi sa pag-analisa--ang pagbase sa kongkreto, ang "pagtunga 
sa isa sa duha", ang pag-athag kon diin ang pangsulod kag panggwa, ang pagtuon sa 
tanan nga mga kontradiksyon nagabug-os sang isa ka kumplikado nga butang, ang 
pagtumod sa prinsipal nga kontradiksyon kag sa prinsipal nga aspeto sang 
kontradiksyon agud matumod ang kinaiya sang butang, ang pagtumod sa prinsipal kag 
sekundaryo nga mga kontradiksyon kag kaangtanan kag pag-uswag nila, pagtumod sa 
prinsipal kag sekundaryo nga aspeto sang kada kontradiksyon, kag paano sila 
nagbanggi-anay, paano nagakatabo ang kantitatibong pagbag-o sang butang kag ang 
pagbag-o sa kalidad sini kag kalitatibong pagbag-o sang butang, kag paano nagabag-o 
ang kalidad sini, paano ginakonsiderar ang kaangtanan sang kabilugan kag bahin, kag 
paano nagakasolbar ang kontradiksyon kag nagatuhaw ang bag-o nga butang ukon 
kontradiksyon. Sa sini, mahangpan naton indi lang ang kinaiya kag esensya sang butang, 
kondi pati kon paano ini bag-uhon. Sa malip-ot nga pulong, sa pangkabilugan, ginatudlo 
sini sa aton ang espiritu sang kongkreto nga pag-analisa sa kongkreto nga kahimtangan. 

PAGTULUN - AN III 


ANG LINYANG MASA 


Ni amg 
Bili. 
ANG REBOLUSYON AY ISANG PAGSISIKAP NG MALAWAK NA MASA. KUNG WALA ANG KANILANG 
PAGTANGKILIK AT AKTIBONG PAGLAHOK DITO, HINDI MAKAKAMIT ANG MGA REBOLUSYONARYONG 
LAYUNIN. KAILANGANG SUMALIG AT MAGTIWALA TAYO SA MASA 


1. Nga-a ang prinsipyo nga "ang masa kag ang masa lamang ang tagtuga sang 
kasaysayan" ang pundamental nga prinsipyo sang linyang masa ? 


Ang prinsipyo nga "ang masa kag ang masa lamang ang tagtuga sang kasaysayan" isa ka 
prinsipyo nga nakuha sa siyentipiko nga pamaagi sa madalum nga pag-analisa sa 
kasaysayan sang tawo. Siling ni Mao: "Ang masa, kag ang masa lamang, ang pwersa nga 
nagapahulag sa pagtuga sang kasaysayan sang kalibutan." Ginpamatud-an na sang 
madamo nga ginatus ka tuig sang kasaysayan sang katawhan nga ang nagapasulong 
sang mga pagbag-o sang sosyedad wala sang iban kondi ang masa. Sa ila kusog sa 
produksyon nagakabuhi ang sosyedad. Sa ila kinaadman kag kinaalam naga-uswag ang 
nahibaluan kag kabuhi sang sosyedad. Sa ila gahum mapukan ang ano man nga pwersa 
nga naga-upang sa pagpasulong sang sosyedad. Ang mga upang sa pagsulong sang 
sosyedad maathag nga makita sa krisis nga na-eksperyensyahan sang bilog nga 
sosyedad, apang pinakamabug-at nga ginapas-an ini sang masa nga ginabug-os sang 
anak-balhas. Kon indi maghulag ang masa, indi maagum ang ano man nga sandigan nga 
pagbag-o sa sosyedad. Ini ang kahulugan kon ginahambal naton nga ang masa ang 
matuod nga baganihan. 


Ang prinsipyo nga "ang masa kag ang masa lamang ang tagtuga sang kasaysayan" 
ang pundamental nga prinsipyo sang linyang masa bangud ginaathag sini sa siyentipiko 
nga pamaagi kon nga-a dapat lubos nga magsalig sa masa, kon nga-a dapat pukawon, 
organisahon kag pahulagon ang masa sa pagpasulong sang rebolusyon kag sa 
pagpasulong sang mga rebolusyonaryo nga hilikuton. 


Ini ang mabakod kag siyentipiko nga basehan sang husto nga aktitud sa masa, 
sang mapisan kag pursigido nga paghulag sa kubay sang masa kag sang mapainubuson 
nga pagpakigrelasyon sa ila. Ini ang mabakod kag siyentipiko nga basehan sa pagbanggi 
sa sayop nga kaisipan nga magsalig sa pila lamang ka tawo, sa pagka-palasugo sa isa ka 
bahin, kag pag-ako naman sang tanan nga hilikuton sa pihak nga bahin. 


2. Ano ang buot silingon sang magsalig kag magsandig sa masa? 


Dapat hugot naton nga hakson nga ang rebolusyon isa ka pagtinguha sang malapad nga 

masa. Kon wala ang ila pagsuporta kag aktibo nga pag-upod diri, indi bisan san-o makab- 
ot ang rebolusyonaryo nga mga katuyuan. Para mapadaug ang demokratikong 
rebolusyon sang banwa, kinahanglan magsandig kag magsalig kita sa masa, partikular 
sa malapad nga masang mamumugon kag mangunguma. 


Nakasandig ang katumanan sang ano man nga katuyuan kag kasolbaran sang ano 
man nga problema sa aktibo nga pag-upod kag paghulag sang masa. Kon amo, dapat 
kita magkadto sa kubay sang masa, makig-isa sa ila kag epektibo nga pamunoan sila. Sa 
mapisan nga pagpukaw, pag-oorganisa kag pagpahulag sa malapad nga masa, mabug-os 
kag mapakita ang ila kusog kag ang mga rebolusyonaryo nga ideya mangin isa ka 
gamhanan nga materyal nga pwersa nga amo ang magtulod sa pagpasulong sa sosyedad. 


Siling ni Kaupod Mao, dapat kita magpakamaayo nga matransporma sa hulag 
sang masa ang mga patakaran sang Partido, dapat magpakamaayo nga ipahangup kag 
mahanas ang malapad nga masa, indi lamang ang pila ka nagapanguna nga kadre sa 
kada kahublagan kag paghimakas nga aton ginalunsar. 


3. Ano ang buot silingon sang hugot nga angut sa masa kag mainit nga 
pagpakigsinalayo sa ila? 


Ang linyang masa nagakahulugan nga permi ginapabilin ang hugot nga angut sa masa. 
Una sa tanan, ini amo ang pag-internalisa sa interes sang masa. Dapat naton seguruhon 
nga tanan nga kaupod hugot nga nakaangut sa masa kag ang ila interes ang permi 
ikunsiderar sa tanan nga hilikuton. Ginatudlo sa aton sang linyang masa nga pirme 
palanggaon ang masa kag permi mamati sa tingog sang masa, kag imbes nga ihamulag 
ang kaugalingon ukon mangibabaw sa ila dapat mainit nga makigsinalayo sa masa. 


Sa pagpakigsalamuha sa masa, ginapukaw naton sila kag ginapataas ang ila lebel sang 
kamuklatan, ginabuligan naton sila nga boluntaryo nga organisahon ang kaugalingon 
kag ilunsar ang tanan nga esensyal nga paghimakas nga ginapahanugotan sang mga 
kahimtangan. Kinahanglan hatagan naton sang maid-id nga igtalupangod ang kaayuhan 
sang masa, ang ila mga problema halin sa kawad-on sang duta, mataas nga arkila sa duta, 
manubo nga sweldo kag iban pa tubtob sa partikular nga problema pareho sang kawad- 
on ukon kakulangan sang bugas, asin, kag iban pa. Kinahanglan talakayon naton sang 
madalum ang mga ini kag maghimo sang nagakaigo nga desisyon kaangut sa mga ini. 


Paagi sa mga nasambit, mapahangup naton sa masa nga ginatiglawasan naton ang 
ila interes kag ang aton kabuhi kasugpon sang ila kabuhi. Halin sa amo sini nga 
pagkahangup, mabuligan naton sila nga mahangpan ang mas dalagko nga katungdanan 
kaangut sa pagpasulong sang rebolusyonaryo nga paghimakas tubtob sa kadalag-an. 


Wala sang matabo sa ano man nga pagtinguha sang isa ka nagapamuno nga grupo 
kon indi ini hugot nga ikumbinar sa paghulag sang masa, nga maagum lamang paagi sa 
hugot nga angut sa ila. Sa pihak nga bahin, kon ang masa lamang ang maghulag nga 
wala sang mabakod nga pamunoan nga maayo nga maka-organisa sang ila paghulag, 
indi masustiner ang amo nga paghulag, bisan pa pagpasulong sa husto nga direksyon, 
bisan pa sa pagpataas sa mas mataas nga lebel. 

ANG LINYANG MASA AY NANGANGAHULUGAN NG MAHIGPIT NA UGNAY SA MASA. ITO AY 
ANG PAGSASAPUSO NG INTERES NG MASA. 


4. Ano ang buot silingon sang "halin sa masa, pakadto sa masa" ? 


Ang husto nga pamaagi sa pagpamuno sang masa amo ang "halin sa masa, para sa masa". 
Buot silingon, tipunon ang mga lapta-lapta nga mga ideya kag opinyon sang masa kag 
bilugon ang mga ini. Pagkatapos ibalik kag ipaathag sa masa ang nabug-os nga ideya 
tubtob nga batunon nila kag ipatuman. 


Nagasanto sa linyang masa ang pagpamuno nga "halin sa masa, pakadto sa masa". 
Para mahangpan ang kahimtangan kag problema sang masa, kag maathag kon paano 
ini masolbar, nagasandig kita sa kinaadman kag kaalam sang masa. Mabug-os lamang 
ang husto nga mga desisyon kag plano kon kabahin ang mga inagihan kag kinaalam sang 
masa. Gani katungdanan naton nga maglubog kag magsayasat sa kubay sang masa para 
matipon ang bulag-bulag nga mga ideya nila. Sa pag-analisa kag pagpadalum sang mga 
ideya nga ini, makonsentra naton ang mga ini sa isa ka sistematiko nga kabilugan nga 
nagapakita sa obhetibo nga kahimtangan kag interes sang masa kag naga-athag kon 
paano masolbar ang mga problema nila. 


Para mapatuman ang mga ideya nga nabug-os kag solbaron ang problema sang 
masa, kinahanglan magsandig sa ikasarang kag kusog sang masa. May pagsalig kita nga 
ano man kadako ang problema, segurado nga masolbar ini basta bug-os ang 
determinasyon kag pagpakig-isa sa masa. Gani katungdanan naton nga maukod nga 
ipaathag sa masa ang ideya nga nabug-os halin sa mga ideya nila tubtob hakson nila ini 
bilang ila mismo. Sa sini mapatuman ini paagi sa ila ululupod nga paghulag. 


5. Ano ang buot silingon sang maghulag sandig sa interes kag kahandaan sang masa ? 


Ginatudlo sang linyang masa nga dapat kita maghulag sandig sa obhetibo nga interes 
sang masa. Buot silingon, dapat magsugod kag maghulag sandig sa ila kongkreto nga 
kahimtangan kag kinahanglanon, indi sa kon ano ang aton panghuna-huna. Ano man 
kaayo ang aton intensyon, kon maglihis kita sa obhetibo nga interes sang masa, 
mahamulag kita sa ila sa madugay kag sa madali. Sa kabilugan, husto ang aton gintalana 
nga mga katungdanan kag mga patakaran, kag husto ang aton pamaagi sa paghulag kon 
nagasanto ang mga ini sa mga demanda sang masa sa isa ka natalana nga panahon kag 
lugar. 


Apang sa masami sa panugod indi pa muklat ang masa sa obhetibo nga 


kinahanglanon nila, wala pa nila mahangpan ang kakinahanglanon sang pagbag-o kag 
indi pa sila handa nga maghulag para himuon ang pagbag-o. Kon gilayon nga iduso 

naton ang aton mga ideya, bisan ano pa kita ka husto, mahamulag gihapon kita sa masa. 
Dapat kita maukod kag mangin pursigido sa pagpaathag tubtob batunon sang masa ang 
ideya nga nakuha base sa ila obhetibo nga interes, kag mangin handa kag determinado 
na sila nga ipatuman ini. 


Gani dapat pamatokan ang komandismo sa masa, buot silingon ang paglapaw sa 
aktwal nga lebel sang kamuklatan pangpulitika sang masa kag paglapas sa prinsipyo 
sang boluntaryo nga paghulag sang masa. Indi dapat huna-hunaon sang mga kaupod 
nga ang ila nahangpan nahangpan naman sang masa. Mahibaluan lamang kon matuod 
nga nahangpan na sang masa ang aton nahangpan kag kon handa na sila nga maghulag 
paagi lamang sa pagkadto sa ila kubay kag paghimo sang pagpanayasat. 


Sa pihak nga bahin, dapat man pamatokan ang ikogismo sa masa. Buot silingon 
pagkaulihi sa lebel sang kamuklatan pangpulitika sang masa kag pabugso-bugso sa 
paghulag kag paglapas sa prinsipyo sang pagpamuno sa masa agud masulong ang 
rebolusyonaryo nga paghimakas. Indi dapat kabigon nga wala sang paghangup ang 
masa sa mga butang nga wala pa man naton nahangpan. Kag ang pila ka kaupod naga- 
ikog sa pila ka atrasado nga elemento kag nasal-an nga ang ila panglantawan amo ang 
panglantawan sang malapad nga masa. 


Agud mapamatokan ang komandismo kag ikogismo sa masa dapat maayo nga 
makigsinalayo kag magsayasat sa masa. Paano ini himuon? 


Mabahin naton ang masa sa tatlo ka bahin: ang abanse, ang nahanunga kag ang 
naulihi nga bahin. Mas madasig nga makahangup ang abanse nga bahin sang masa sa 
kakinahanglanon sang pagbag-o kag nakahanda nga maghulag para diri. Ang naulihi 
nga bahin naman masami may bahid pa sang atrasado nga mga impluwensya kag 
nagapang alang-alang ukon nagpangindi nga maghulag. Sa masami nakahangup ang 
nahanunga nga bahin sa kakinahanglanon sang pagbag-o, pero nagaatras-abante kag 
indi lubos handa nga maghulag. 


Panguna nga magsalig kita sa abanse nga bahin sang masa, ang bahin nga pinaka- 
aktibo, determinado kag interesado sa pagbag-o. Paagi sa abanse nga bahin sini, 
mapahulag ang nahanunga nga bahin kag mabuyok ang naulihi nga bahin. Sa sini nga 
pamaagi, husto naton nga napamunoan ang masa suno sa ila obhetibo nga interes kag 
may pagkonsiderar sa ila kahandaan nga maghulag para sa pagbag-o. 


Kon indi naton ikonsiderar ang kahandaan sang masa, magalapaw kita sa ila 
kamuklatan kag kahandaan sa isa ka panahon. Pahulagon naton sila paagi sa pagmando 
kag pagpamilit, indi sa boluntaryo nga paghulag nga naghalin sa ila paghangup. Kon 
magpahigot naman kita sa panglantawan kag paghulag sang mayoriya, kag labi na sang 
dako apang atrasado nga bahin, maga-ikog kita sa masa. Matabo nga handa na kag 
nagapawagan na sang pagbag-o ang abanse kag bisan ang nahanunga nga bahin sang 
masa, pero kita pa ang nagapang alang-alang kag kumbinsihon nila. 


Dapat kita magpursige sa pagpataas sang rebolusyonaryo nga kamuklatan sang 
masa. Buot silingon, mangin mapisan kita sa paghatag sang rebolusyonaryo nga 
edukasyon sa ila agud sa sini padayon nga mapataas ang lebel sang ila kahandaan kag 
ikasarang nga makig-away. Kadungan sini ang mga pagtinguha agud padayon man nga 
mapalapad kag mapabakod ang organisado nga kusog sang masa. Paagi sini, padayon 
nga mapataas ang lebel sang ila paghulag tubtob sa kadalag-an. 


6. Nga-a ang pagsunod sa linya sang demokratikong rebolusyon sang banwa ang yabe 
sa husto nga pagpangabuhi sang linyang masa sa subong nga halintang sang 
rebolusyon Pilipino ? 


Ang linya sang demokratikong rebolusyon sang banwa nabug-os halin sa madalum nga 


pagtuon sang kasaysayan kag kahimtangan sang sosyedad Pilipino. Ini ang nagasabat 
sa interes sang pumuluyo para sa kahilwayan kag demokrasya. Ang demokratikong 

rebolusyon sang banwa nagsugod sa obhetibo nga kahimtangan kag kinahanglanon sang 
malapad nga masa kag nagatudlo sang husto nga banas sang rebolusyonaryo nga 
pagbag-o. Kag bangud nagasanto sa obhetibo nga interes sang malapad nga masa, ang 
linya sang demokratikong rebolusyon sang banwa kag madasig nga mahangpan sang 
masa, madasig nga mahakus bilang ila kag matransporma sa ila paghulag. 


Ang linya sang demokratikong rebolusyon sang banwa ang yabe para husto kag 
epektibo nga pukawon, organisahon kag pahulagon ang milyun-milyon nga masang 
ginahimuslan kag ginapigos. Sa pagtuon sa partikular nga kahimtangan, problema kag 
panglantawan sang masa sa lugar nga ginahulagan dapat hugot ini nga gina-ubayan sang 
mga sandigan nga panglantawan, prinsipyo kag programa sang demokratikong 
rebolusyon sang banwa. 


7. Nga-a malahalon ang demokratikong estilo sang pagtrabaho sa pagkabuhi sang 
linyang masa? 


Magluwas sa husto nga linyang demokratikong rebolusyon sang banwa, kag husto nga 
mga patakaran nga husto nga nag-aplikar sang sini nga linya sandig sa partikular nga 
kahimtangan kag pang-adlaw-adlaw nga paghulag sang masa, malahalon ang 
demokratikong estilo sang pagtrabaho sa pagkabuhi sang linyang masa. Maathag nga 
ginapakita sang aton inagihan nga ginapahugot sang husto nga estilo sang pagtrabaho 
ang aton angut sa masa, samtang ang sayop nga estilo sang pagtrabaho nagabunggo sa 
mga katuyuan kag demanda sang masa sa isa ka natalana nga panahon kag lugar kag 
segurado nga ihamulag kita sa masa. 


Ang mga desisyon dapat himuon matapos ang madalum nga pagpanayasat kag 
pagpakigkonsultahanay sa mga kaupod kag sa masa kag matapos ang bastante nga 
kolektibo nga talakayan. Matapos malab-ot ang desisyon, indi bastante nga ang mga 
nagapamuno lamang ang nakahangup sang mga panawagan kag patakaran, dapat ini 
ipadangat kag hugot nga ipahangup sa masa para aktibo nga makapartisipar sila sa 
pagpatuman sang mga ini. 


Kinahanglan maayo nga makig-isa sa malapad nga mayoriya sang mga kaupod 
kag sa masa. Kinahanglan maayo nga mapamatian ang masa, kag batunon ang husto 
nga obserbasyon kag suhestyon kag sawayon ang sayop. Dapat permi likawan ang 
paghulag sa gagmay nga grupo kag ang pagkonsiderar lamang sa kaayuhan sang 
gagmay nga grupo. Sa tanan nga kahigayonan, dapat naton kultibahon ang 
demokratikong estilo sa masa. 


MAHALAGA ANG DEMOKRATIKONG ESTILO NG PAGGAWA SA PAGSASABUHAY NG LINYANG MASA. 
PINAHINIGPIT NITO ANG ATING UGNAY SA MASA. 


8. Nga-a nagasandig ang linyang masa sa rebolusyonaryong linya sa sahi ? 


Sin-o ang nagabug-os sa masang Pilipino? Sin-o ang masa nga dapat pukawon, 
organisahon kag pahulagon? Masabat lamang sang husto ang mga pamangkot nga ini 

paagi sa pag-analisa sa sahi kag paghangup sa rebolusyonaryong linya sa sahi. 


Ang rebolusyonaryong linya sa sahi ang prinsipyo nga nagatudlo sa aton sa 
pagkilala kag husto nga pagpakigrelasyon sa lain-lain nga sahi sa sosyedad Pilipino. 
Ginaathag sini kon sin-o ang matuod nga mga abyan kag ang matuod nga mga kaaway 
sang rebolusyon. Sin-o ang mayoriya nga sahi nga ginahimuslan kag ginapigos. 
Ginaathag sini ang husto nga makasahi nga basehan sa pagpamuno naton sa masa: ang 
magsalig panguna sa pinakamasaligan nga sahi, pagbuyok sa mga nahanunga nga 
pwersa, kag pagligwin kag pagpamatok sa mga kaaway. Ginahimuslan man naton ang 
mga biak sa kubay sang kaaway agud sa sini labi pa nga mapahuyang ang bilog nga 
nagahari nga sahi kag labi pa nga mapabaskog ang rebolusyonaryo nga pwersa. 


Sa kabilugan, ginatudlo sang rebolusyonaryong linya sa sahi ang paghatag-tum- 
ok sa paghulag sa kubay sang mga anak-balhas--ang mga mamumugon, mangunguma 
kag mala-proletaryado. Sa kaumhan, ginahatagan naton sang nagapanguna nga 
igtalupangod ang pinakamasaligan nga mga sahi kag saray--ang mga mamumugon sa 
uma, kag ang imol kag manubo nga nahanunga nga mangunguma. Ginabuyok naton ang 
nahanunga kag mataas nga nahanunga nga mangunguma kag ginanyutralisa ang 
manggaranon nga mangunguma. Ginahimuslan man naton ang biak sa tunga sang 
nasanagan kag despotiko nga mga agalon mayduta. Paagi sini, epektibo nga mahamulag 
naton ang naulihi kag mapahuyang ang gahum sang kabilugan nga sahing agalon 
mayduta. Paagi sa rebolusyonaryo nga linya sa sahi maka-angkon sang siyentipiko nga 
makasahi nga basehan ang pagkilala sa nagabug-os sa masa sa isa ka lugar. 


ANG REBOLUSYONARYONG LINYA SA URI ANG PRINSIPYONG NAGTUTURO SA ATIN NG PAGKILALA 
AT WASTONG PAKIKITUNGO SA IBA'T IBANG URI SA LIPUNANG PILIPINO. INILILINAW NITO KUNG SINO 
ANG TUNAY NA MGA KAIBIGAN AT TUNAY NA KAAWAY NG REBOLUSYON, 

PAGTULUN-AN IV 


ANG DEMOKRATIKONG 
SENTRALISMO KAG SISTEMANG KOMITE 


ANG DEMOKRATIKONG SENTRALISMO ANG PRINSIPYONG GUMAGABAY SA ATIN SA PAGBUBUO AT 
PAGPAPATAKBO NG ATING ORGANISASYON. ITO ANG NAGTITIYAK NA KIKILOS TAYO BILANG ISANG 
ORGANISADONG KABUUAN. 


A. 


ANG DEMOKRATIKONG SENTRALISMO 


1.Ano ang organisasyon kag nga-a malahalon ini ? 


Ang organisasyon isa ka sistema sang paghugpong sang mga tawo para magtindog kag 
maghulag bilang isa ka bilog nga pwersa. Ginabugkos sini ang kada katapo kag ang lain- 
lain nga bahin para maghulag bilang isa padulong sa paglab-ot sang isa ka katuyuan. 
Paagi sa organisasyon kag organisadong paghulag, ang paghiliusa nga nakabase sa isa 
ka espiritu kag katuyuan maga-angkon sang kongkretong laragway ukon ekspresyon. 


Bilang sistema, ang isa ka organisasyon may pat-ud nga mga prinsipyo nga naga- 
ubay sa panghuna-huna kag paghulag sang bilog nga katapoan sini. May yara ini 
balayon sang nagapanguna nga mga katungdanan nga ginapakita sang isa ka sistema 
sang pagpamuno sa lain-lain nga lebel kag sakop sang responsibilidad. Ini ang 
nagapanguna nga mga sangkap nga nagapaseguro nga magmartsa sa isa ka kumpas 
padulong sa pag-agum sang natalana nga katuyuan. 


Makumparar ang organisasyon sa silhig nga nagakuha sang kusog sa 
pagkabugkos sang mga tikog. Kon magbulagay, mahuyang kag mas mahapos nga 
mabali ang kada tikog. Apang kon ginabugkos, nangin silhig ang mga tikog nga epektibo 
nga makalimpyo sa mga higko. 


2. Ano ang rebolusyonaryo nga organisasyon ? Nga-a malahalon ini ? 
Rebolusyonaryo ang isa ka organisasyon nga nagatib-ong sa interes sang malapad nga 
masa. Mainantuson ini nga nagahulag para hilwayon ang pumuluyo halin sa 


paghimulos kag pagpamigos kag para sa matuod nga pagbag-o sang sosyedad. 


Ang aton kasaysayan puno sang mga inagihan sang pumuluyong Pilipino sa 
pagtukod sang lain-lain nga organisasyon para sa pagpasulong sang ila 

rebolusyonaryong mga paghimakas. Halimbawa, gintukod ang Katipunan sadtong 1896 
bilang alagyan sang armadong pagpakig-away sang pumuluyo padulong sa katuyuan 
nga hilwayon ang pungsod halin sa paghari sang kolonyalismong Espanyol. Sa subong, 
yara ang Partido Komunista sang Pilipinas, ang Bag-ong Hangaway sang Banwa, kag 
ang lain-lain nga mga organisasyon masa sa lain-lain nga lugar sang pungsod nga 
nagapursige para sa pagpasulong sang paghimakas para makab-ot ang pungsodnon nga 
kahilwayan kag matuod nga demokrasya. 


Kabaliskaran sini ang mga organisasyon nga natukod ukon gintukod sang 
kaaway. Tuyo sang mga ini nga pangapinan ang makitid nga interes sang 
nagapanghimulos kag nagapamigos nga sahi. Luyag nila nga ipabilin ang isa ka sistema 
sang sosyedad nga nagahatag-benepisyo lamang sa pila samtang gina-upangan ang 
handum sang kadam-an para sa pagbag-o. Sa direkta kag indi direkta nga mga pamaagi, 
ginagamit ang mga ini agud patalangon kag tapnaon ang pumuluyo. Halimbawa, yara 
ang AFP, Konseho sang Baryo, kag mga bogus nga kooperatiba. 


Indi lang pabor sa kaaway kondi ginahimo sini ang tanan para magpabilin nga 
bulag-bulag kita nga mga anak-balhas. Kinaandan niya nga ginapatuman ang taktika 
nga "mangtunga kag harian" para punggan ang pagtukod sang aton paghiliusa. Ini ang 
kabangdanan kon nga-a ang minoriya nga mga nagahari nga sahi nakapangibabaw sa 
mayoriya nga masang Pilipino. Samtang kita bulag-bulag, indi kita mangin epektibo sa 
pagpakig-away sa ila pagpanghimulos, pagpamigos kag paghari. Apang kon organisado 
kag mabakod ang paghiliusa, pareho sang silhig, makahulag kita para dulaon ang mga 
higko kag problema sang sosyedad. Ang kusog sang paghiliusa ang solo nga pwersa nga 
pang-away sang malapad nga pumuluyo batok sa gamhanan nga kaaway sa sahi. 


Gani katungdanan naton nga tukuron ang mga rebolusyonaryo nga organisasyon 
sang pumuluyo para may magserbi nga alagyan sang paghiliusa kag sang mga 
paghimakas nila. Permi naton pabakuron kag pabaskugon ang mga ini kag 
magpakamaayo sa pagbugkos kag pagpahulag sa aton pwersa. Sa sini lamang naton 
mapakita ang gahum kag kusog sang paghiliusa sang kadam-an nga mga sahi nga 
ginahimuslan kag ginapigos para ibagsak ang ila mga kaaway sa sahi kag tukuron ang 
demokratiko kag hilway nga Pilipinas. 


Boluntaryo ang pagpatapo sa rebolusyonaryo nga mga organisasyon. Ang 
pagpatapo nagakahulugan sang muklat nga paghakus sang katuyuan, kag komitment 
nga boluntaryo maghulag sandig sa mga prinsipyo, patakaran kag desisyon sang 
organisasyon. 


3. Ano ang demokratikong sentralismo ? 


Ang demokratikong sentralismo ang prinsipyo nga naga-ubay sa aton sa pagtukod kag 
pagpadalagan sa aton organisasyon. Ini ang nagapaseguro nga maghulag kita bilang isa 
ka organisado nga kabilugan. 


Ang demokratikong sentralismo nagakahulugan sang sentralismo nga nakabase 
sa demokrasya kag demokrasya nga gina-ubayan sang sentralisado nga pagpamuno. 


Ang sentralismo nga nakabase sa demokrasya nagakahulugan sang 
pagkonsiderar sang tanan sa kabilugan nga interes kag kahimtangan sang organisasyon. 
Ang maayo nga paghulag sang bilog nga organisasyon nagahalin sa aktibo nga 
partisipasyon sang kada katapo kag bahin sini. Ang mga desisyon nga ginapaluntad sa 
organisasyon kolektibo nga ginadesisyonan kag nakabase sa pangkabilugan nga interes. 


Ang demokrasya nga gina-ubayan sang sentralisado nga pagpamuno 
nagakahulugan nga ang interes kag paghulag sang kada katapo ukon bahin sang 
organisasyon napaidalum, nagasanto kag nagasulong sa pangkabilugan nga interes kag 
katuyuan. Hugot nga ginasunod ang mga desisyon sang organisasyon kag lubos nga 
hilway nga nagahulag ang kada isa para ipasulong ang interes kag mga katuyuan sang 

organisasyon. 


Ang esensya sang sentralismo amo ang mabakod nga komitment sang kada 
katapo sa mga prinsipyo kag katuyuan sang organisasyon nga amo ang ginabasehan 
sang paghiliusa sang bilog nga katapoan. Diri nagahalin ang muklat nga disiplina sang 
mga katapo sang organisasyon, ukon ang boluntaryo nga pagpaidalum nila sa disiplina 
sang organisasyon para sa kadalag-an sang mga katuyuan sang organisasyon. Sa pihak 
nga bahin, ang demokrasya amo ang pagpartisipar sang katapoan sa pagtukod kag 
pagpatuman sang mga desisyon, kag ang maayo nga pagdala sang kada katapo sang ila 
mga katungdanan kag mga kinamatarung bilang katapo sang organisasyon. 


Ginaplastar sang aton muklat nga pagsunod sa prinsipyo sang demokratikong 
sentralismo ang maayo nga kahimtangan para sa mapagsik kag maayo nga paghulag 
sang kada isa kag sang bilog nga organisasyon. Sa sini mahimo naton ang husto nga mga 
desisyon, plano kag programa sang paghulag kag epektibo naton ini nga mapatuman. 
Ginaseguro man sini nga magapabilin nga mabakod kag bilog ang aton organisasyon sa 
atubang sang lain-lain nga padihot sang kaaway nga wasakon ini. Ang pagpangabuhi 
sa prinsipyo sang demokratikong sentralismo malahalon para maseguro ang epektibo 
nga organisado nga paghulag padulong sa kadalag-an sang rebolusyonaryo nga mga 
katuyuan naton. 


Yara sa ubod sang demokratikong sentralismo ang hugot nga pagtib-ong sa mga 
sandigan nga prinsipyo kag pagpatuman sa mga patakaran kag mga desisyon sang 
organisasyon. Ini ang nagapanguna nga nagapaseguro sang paghiliusa sang bilog nga 
katapoan sa panghuna-huna kag sa paghulag. 


4. Ano ang mga sandigan nga kundisyon sa pagluntad sang demokratikong 
sentralismo ? 


Agud mapangabuhi ang demokratikong sentralismo kinahanglan ang masunod nga mga 
kundisyon: 


a. Ang mga nagapamuno nga yunit ukon grupo sa tanan nga lebel sang organisasyon 
ginapili sa demokratiko nga pamaagi. Sila responsible sa ila kada ginapamunoan nga 
lebel nga nagpili sa ila. 


b. Pagkatapos sang hilway kag madalum nga talakayan, tanan nga desisyon igapatuman 
nga wala sang pagpangduha-duha kag santo sa apat ka pagsulundan sang disiplina. 


k. Permi ginahatagan sang igtalupangod sang mga nagapamuno nga yunit ukon grupo 
ang mga report kag panglantawan sang mga ginapamunoan nila nga yunit kag sang 
masang katapoan. Permi nila nga ginatun-an ang mga kongkreto nga inagihan kag 
nagahatag sang napanahon nga ubay kag bulig sa pagsolbar sa mga problema. 


d. Ang manubo nga mga yunit maghatag sang mga regular kag espesyal nga report tuhoy 
sa mga hilikuton nila sa organisasyon nga mataas sa ila kag napanahon nga magpangayo 
sang mga instruksyon tuhoy sa mga problema nga nagakinahanglan sang desisyon sang 
mataas nga yunit. 


e. Tanan nga yunit nagasunod sa prinsipyo sang kolektibo nga pagpamuno kag tanan 
nga malahalon nga hambalanon ginadesisyonan sang kolektibo. 

5. Ano ang apat ka pagsulundan sang disiplina ? 

Malahalon ang apat ka pagsulundan sa disiplina para maseguro ang paghiliusa sang aton 


organisasyon. Nakabase ang mga ini sa prinsipyo sang demokratikong sentralismo. Ang 
mga ini amo ang masunod: 

Una, ang indibidwal napaidalum sa organisasyon. Buot silingon, ang kada 
indibidwal kinahanglan magpaidalum sa interes sang bilog nga organisasyon. 
Kinahanglan sundon niya ang Konstitusyon sang organisasyon kag mga desisyon nga 
wala sang pangduha-duha. 


Ikaduha, ang minoriya napaidalum sa mayoriya. Buot silingon, ang desisyon nga 
masunod sa organisasyon nakabase sa pagsugot sang mayoriya ukon sang kadam-an. 
Bisan may tuhay nga pusisyon ang minoriya ukon pila, kon nabug-os na ang desisyon 
sang organisasyon, kinahanglan sila magpaidalum kag magsunod sa kolektibo nga 
desisyon. 


Ikatatlo, ang manubo nga lebel nagapaidalum sa mataas nga lebel. Buot silingon, 
ang mas manubo nga lebel ukon yunit kinahanglan magsunod sa desisyon kag patakaran 
sang mataas nga organo nga nagatiglawas sa mas malapad nga sakop sang organisayon. 


Kag pangulihi, ang bilog nga katapoan napaidalum sa pinakamataas nga 
pamunoan kag kapulongan. Buot silingon, ang mga desisyon kag patakaran nga nabug- 
os sang pinakamataas nga pamunoan kag kapulungan may epekto kag kinahanglan 
sundon sang tanan nga katapo kag bahin sang organisasyon. 


6. Ano ang mga katungdanan sang pamunoan kag mataas nga lebel sang 
organisasyon ? 


Tuhay ang pamunoan sang rebolusyonaryo nga organisasyon sa mga burges ukon 
pyudal nga organisasyon sang subong garuk nga sosyedad. Indi sila mga hari nga 
nagapangibabaw kag nagamando sa katapoan. Ang pamunoan ginabug-os kag 
nagahulag sandig sa prinsipyo sang demoratikong sentralismo. Nagahulag ini para sa 
pangkabilugan nga interes sang organisasyon kag indi para sa interes sang indibidwal 
ukon gamay nga grupo. 


Ang pamunoan ginapili sa demokratiko nga pamaagi. Mahimo nga tigayunon ini 
paagi sa simple nga konsensus (buot silingon, may pangkabilugan nga pagsugot sang 
katapoan sa ginapili nga mga mamuno). Sa mas mataas nga lebel sang pag-uswag sang 
organisasyon, kon luto na ang mga kahimtangan kag nakatipon na sang manggaran nga 
inagihan, ang mas pormal nga proseso sang eleksyon sa pagpili sang mga nagapamuno 
mahimo nga ipatuman. 


Katungdanan sang pamunoan ang pangkabilugan nga pagpamuno sa 
organisasyon. Ginasubaybayan sini ang pangkabilugan nga dalagan sang paghulag sang 
bilog nga organisasyon para maseguro nga maid-id kag nagahiliusa nga ginasulong ang 
mga katuyuan sang organisasyon. Direkta sini nga ginapangunahan ang pagtungod sang 
malahalon nga hilikuton para mapat-od ang maayo nga pagpatuman sa mga desisyon, 
plano kag programa sa paghulag. Ginadumalahan sini ang paghulag sang lain-lain nga 
bahin sang organisasyon para mapat-od ang maid-id nga pagpatuman sang mga 
hilikuton. 


Isa ka malahalon nga papel sang pamunoan ang pagbalay sang plano kag 
programa sang paghulag sang organisasyon. Sa kinaandan nakasulat sa programa ang 
partikular nga mga katuyuan sa isa ka panahon kag ang mga katungdanan ukon 
hilikuton nga kinahanglan ipatuman para lab-uton ang natalana nga katuyuan. 


Nagatalana man ang pamunoan sang mga ubay kag patakaran para sa 
pagpatuman sang programa ukon plano. Paagi sa programa ukon plano sang paghulag, 
masistematisa kag maisa naton ang paghulag sang organisasyon. Subong man, 
kinahanglan ang maayo nga pagtuon sang kahimtangan sang masa kag pagseguro nga 
ang programa, plano kag mga patakaran nagasabat sa obhetibo nga interes sang masa. 
Ang mga plano kag programa nga ginabalay kinahanglan ipalapnag kag ipahangup sa 
bilog nga katapoan. 


62 


Tuman ka importante nga mahakus sang pamunoan ang dalagan sang paghulag 
sang kabilugan nga organisasyon kag bisan ang mga bahin sini. Nagabaton ang 
pamunoan sang mga report halin sa manubo nga lebel sang organisasyon kag maid-id 
sini nga ginatun-an kag gina-analisa ang mga ini. Magluwas diri, nagapanaog ang mga 
nagapamuno sa kubay sang mga katapoan kag sa masa para direkta nga mangalap sang 
kinahanglanon nga mga impormasyon kag hibal-on ang kongkreto nga kahimtangan. Sa 
sini, mapat-od sang pamunoan nga permi nasubaybayan sini ang dalagan sang paghulag 
kag mahakus gilayon ang ano man nga pagbag-o sang kahimtangan. Gani maagap ang 
pag-ubay kag pagdesisyon kag masabat kag masolbar ang nagatuhaw nga mga 
problema. Sa sini mapat-od nga mapasulong ang mga hilikuton. 


Ang pamunoan ang nagapatawag kag nagapadalagan sang mga pangkabilugan 
nga pulong sang organisasyon. Diri ginatalakay kag ginadesisyonan ang malahalon nga 
hambalanon nga imbolbado ang interes kag paghulag sang organisasyon pakadto sa 
pagbug-os sang nagahiliusa nga panglantawan kag kinahanglanon nga mga desisyon 
kaangut sa naplastar nga mga hambalanon. Diri man ginareport sang pamunoan ang 
kahimtangan kag dalagan sang paghulag kag ginaplastar ang ginbalay nga programa 
ukon plano para maisahan. Katungdanan sang pamunoan nga seguruhon nga maayo nga 
nabug-os ang paghiliusa sa sulod sang mga pulong. 


7. Ano ang mga katungdaan sang katapoan kag manubo nga lebel ? 


Ang katapoan sang rebolusyonaryong organisasyon ginabug-os sang mga aktibo kag 
responsableng indibidwal nga nagahulag para isulong ang mga katuyuan sang 
organisasyon. Tuhay ini sa pagpatapo sa burges ukon pyudal nga organisasyon nga 
buhaghag ang paghiliusa bangud ang nagaluntad amo ang pagsunod-sunod lamang sa 
mando sang pamunoan ukon indi gani magsalig lang sa paghulag kag mahatag sang 
pamunoan. Ang mga katapo sang rebolusyonaryo nga organisasyon wala nagahulag 
para lamang sa kaugalingon nga interes ukon interes sang gamay nga grupo, kondi para 
sa katuyuan sang organisasyon. Ang kada isa nagahatag importansya kag nagahulag 
para matukod ang mabakod kag mabaskug nga organisasyon batok sa mga nagahari nga 
sahi. 


Katungdanan sang kada katapo kag bahin sang organisasyon nga magsunod 
sa tanan nga desisyon, ipatuman ang mga hilikuton, plano kag programa nga tuman ka 
ayo, pangapinan ang interes kag seguridad sang organisasyon kag nagahulag sandig sa 
kabilugan nga interes kag katuyuan sang organisasyon. Kinahanglan nga tun-an sang 
kada isa kag kada bahin sang organisasyon ang mga desisyon, plano kag programa para 
mahangpan ang mga ini sang husto, maanalisa kon paano ini mapatuman kag 
makatalana sang mga pamaagi sang pagtrabaho. Kinahanglan ipadangat gilayon sa 
pamunoan ang ano man nga pamangkot ukon problema, kag ang resulta sang 
pagpatuman sang mga hilikuton. 


Katungdanan sang tanan nga katapo kag manubo nga lebel sang organisasyon ang 
regular kag napanahon nga pagpadangat sang mga report, upod na ang ila mga 
suhestyon, obserbasyon kag pagsaway sa lain-lain nga hambalanon nga malahalon sa 
interes kag paghulag sang organisasyon. Responsibilidad sang kada isa nga maid-id nga 
tun-an ang kahimtangan sang nahamtangan, kag mangin tampad kag seguruhon nga 
mapaabot ang husto nga impormasyon. Kinahanglan ini para mabug-os ang husto nga 
mga desisyon kag plano. 


Katungdanan sang kada katapo ang magtambong kag aktibo nga magpartisipar 
sa mga pulong. Responsibilidad niya nga magbulig sa pagbug-os sang paghiliusa kag 
mag-amot sa pagbug-os sang mga desisyon. Sa mga pulong nagapartisipar ang kada 
katapo sa pagplastar sang iya inagihan kag nahibal-an sa kahimtangan kag pagpahayag 
sa iya mga opinyon, obserbasyon, suhestyon kag pagsaway. 

B. 


ANG SISTEMANG KOMITE 


1. Ano ang kolektibo nga pagpamuno ? 


Ang kolektibo nga pagpamuno amo ang pagpangabuhi sang prinsipyo sang 
demokratikong sentralismo sa pagpahulag sang pamunoan sang rebolusyonaryo nga 
organisasyon. Ginatudlo sini ang paghulag sang mga nagapamuno nga komite bilang 
mga kolektibo. Ang tanan nga malahalon nga hambalanon kolektibo nga ginadesisyonan 
kag ginapatuman. 


Paagi sa kolektibo nga pagpamuno, husto nga matiglawasan sang pamunoan ang 
malapad nga base sang demokratikong partisipasyon sang katapoan. Mas maayo nga 
mahakus sang pamunoan ang kahimtangan kag mga problema nga gina-atubang sang 
organisasyon. Nagatindog ang mga nagapamuno nga komite bilang mabakod kag 
nagahiliusa nga sentro sang pamunoan sang rebolusyonaryo nga organisasyon. 


Paagi sa kolektibo nga pagpamuno maayo nga matingob ang paghulag sang mga 
katapo para tungdan ang ila mga katungdanan sa pagpamuno. Ginapauswag sini ang 
inisyatiba kag pagtinguha sang kada katapo nga magpartisipar sa pagtukod kag 
pagpatuman sang mga desisyon sang kolektibo. “Sa sini, malikawan naton nga 
mamonopolyo sang isa ukon sang pila ang pagdesisyon kag pagpadalagan sang 
organisasyon. 


2. Ano ang sistemang komite ? 


Ang sistemang komite amo ang sistema ukon pamaagi sang kolektibo nga paghulag sang 
nagapamuno nga grupo ukon komite. Makita sa sistemang komite ang pagbahinay sang 
mga hilikuton, ang relasyon sang sekretaryo kag mga kagawad, pagpulong kag iban pa. 
Nagatuyo ini nga pabaskugon ang pamunoan sang organisasyon agud epektibo nga 
matungdan sini ang katungdanan sa pagpamuno. 


Ang sistemang komite malahalon nga tun-an kag ipatuman nga may 
pagkasampaton. Pamaagi ini para maayo nga mapangabuhi ang prinsipyo sang 
kolektibo nga pagpamuno. Ilabi na sa pagdamo kag pagdako sang mga hilikuton sang 
pagpamuno sang nagadako nga organisasyon, kinahanglan hatagan igtalupangod sang 
nagapamuno nga komite ang organisado kag sistematiko nga pagtungod sa mga 
hilikuton sini. 


Maayo nga gina-kumbinar sang sistemang komite ang kolektibo nga pagpamuno 
kag indibidwal nga responsibilidad. Ang maayo nga pagtungod sang kada katapo sang 
komite sang ila partikular nga katungdanan nagabulig sa pagpabaskog sang kolektibo 
nga pagpamuno. 


Paagi sa sistemang komite malikawan ang mga problema nga nagabara sa dalagan 
sang paghulag sang komite. Kon may ginasunod nga sistema sang pagbahinay sang 
hilikuton, malikawan nga magtambak sa sekretaryo ang mga hilikuton samtang indi 
naman maayo nga napahulag ang iban nga katapo. Kon may ginasunod nga sistema 
sang mga pulong, malikawan ang sobra ka maikit kag malawig nga pulong kag maayo 
nga mahandaan ang kada pulong. Malikawan nga malipatan ang iban nga hilikuton 
ukon maglawig antes masolbar ang mga problema. Ang sistemang komite importante 
para maayo nga maatubang sang komite ang mga malahalon nga hilikuton kag problema 
sang pagpamuno. 


3. Ano ang katungdanan sang sekretaryo ? 


Ang sekretaryo ang nagapamuno sa komite. Sa iban nga pulong, siya ang lider sang 

kolektibo nga paghulag sang komite. 


Ang sekretaryo ang nagapanguna nga nagasubaybay sa paghulag sang komite. 
Ang pagseguro sang maayo nga pagtungod sang komite sa mga katungdanan kag 
hilikuton sini ang permi ginapamensar sang sekretaryo. Ginaseguro niya nga mapabilin 
kag mapahugot pa ang paghiliusa kag mapaayo ang kolektibo nga paghulag sang 
komite. Ginasubaybayan niya ang paghulag sang kada katapo kag ang pagtuman sang 
lain-lain nga hilikuton para seguruhon nga maayo nga napatuman ang mga desisyon. 
Gilayon niya nga gina-imbestigahan kag ginakonsulta sa mga katapo ang ano man nga 
problema ukon pagbag-o sang kahimtangan nga kinahanglan aksyunan. 


Ang sekretaryo ang nagapanguna sa paghulag sang komite, sa pagtuman sang 
mga desisyon kag pagsolbar sang mga problema. Sa sini mabutang siya sa pinakamaayo 
nga pusisyon para magsentro kag magbugkos sang kolektibo nga paghulag sang komite. 
Padayon nga ginapaayo niya ang pagpakig-isa kag paghiliusa sang mga katapo. Sa sini 
mas maayo niya nga maseguro ang dululungan nga pagmartsa sang mga katapo para 
epektibo nga pamunoan ang paghulag sang organisasyon. 


4. Ano ang husto nga relasyon sang sekretaryo kag sang mga kagawad sang komite ? 


Nagaluntad sa tunga sang sekretaryo kag mga kagawad sang komite ang hugot nga 
paghiliusa--paghiliusa nga tumanon ang ila katungdanan sa pagpamuno nga ginpapas- 
an sa ila sang organisasyon. Malahalon ang paghiliusa nga ini para mangin epektibo kag 
mabungahon ang pagpamuno sang komite. Isa ka malahalon nga sangkap ang pagsalig 
sang mga kagawad sa kada isa para mapabilin nga bug-os ang paghiliusa sang bilog nga 
komite. 


Bilang lider sang komite, ginasubaybayan sang sekretaryo ang paghulag sang mga 
kagawad para seguruhon nga maayo nga mapatuman ang mga desisyon sang komite. 
Gina-ubayan kag ginabuligan niya ang kada isa sa pagtuman sang mga hilikuton. Sa 
pagpanguna sa paghulag, ginapakita niya ang husto nga pamaagi sang pagtrabaho paagi 
sa halimbawa. Apang ang pagpamuno sang sekretaryo wala nagakahulugan nga 
pinasahi kag nagapangibabaw siya sa komite kag mga katapo sini. Kapareho ang tingog 
kag mga kinamatarung niya sa iban pa nga katapo. Wala siya sang espesyal nga mga 
pribilehiyo, kag katungdanan niya nga tumanon ang mga kolektibo nga desisyon. 


Katungdanan naman sang mga kagawad nga magsuporta kag magbulig sa 
sekretaryo. Ginahimo ini nga may pagkilala kag pagrespeto sa pagpamuno sang naulihi. 
Ang amo sini nga suporta kag respeto isa ka maayo nga kundisyon para sa pagtungod 
sang sekretaryo sang iya mga katungdanan. Nagabulig ang kada katapo sa pagsubaybay 
sa dalagan sang paghulag sang organisasyon kag sang komite. Ginareport gilayon nila 
sa sekretaryo ang resulta sang mga hilikuton, ilabina kon may problema kag pagbag-o sa 
kahimtangan nga kinahanglan aksyunan. Nagabulig sila sa paghanda kag pagpabalo kon 
may ginapatawag nga pulong. Sa sulod sang pulong, nagabulig sila sa pagseguro nga 
maayo ang dalagan sini kag pagsolbar sang mga indi paghinangpanay. Naga-inisyatiba 
sila sa anuman nga hilikuton nga wala permi nagahulat sa pagpanguna sang sekretaryo. 


5. Ano ang mga katungdanan sang pangaduha nga sekretaryo ? 


Ang pagtalana sang pangaduha nga sekretaryo isa ka porma sang pagbinuligay kag 
pagbahinay sang hilikuton sa sulod sang komite. Isa ka pamaagi ini sang pagsuporta sa 
sekretaryo para matungdan sang naulihi ang mas importante nga problema ukon 
hilikuton. 


Ang pangaduha nga sekretaryo magabulos sa sekretaryo, sa tion nga indi 
matungdan sang naulihi ang iya mga hilikuton bunga sang lain-lain nga kabangdanan. 
Sa sini maseguro naton nga indi mapiang ukon madiskaril ang paghulag sang komite 
engkaso indi makatungod ang sekretaryo. 

Kon bag-o kag gamay pa ang organisasyon kag ang komite nga nagapamuno diri, 
bastante na nga may isa ka pangaduha nga sekretaryo. Sa pagdako sang organisasyon, 
magadako man ang komite kag magabug-at ang mga hilikuton sini. Sa kinaandan 
nagatalana na kita sang pangaduha nga sekretaryo para sa lain-lain nga dalagko nga 
dibisyon sang hilikuton. Depende sa kinahanglanon, nagatalana kita sang pangaduha 
nga sekretaryo sa organisasyon, edukasyon, pinansya kag iban pa. 


Ang sekretaryo kag ang mga pangaduha nga sekretaryo ang nagabug-os sang 
sekretaryat ukon kalihiman. Paagi sa sekretaryat ukon kalihiman, kolektibo nga 
ginatungdan ang mga katungdanan sa pangadlaw-adlaw nga pagsubaybay kag 
pagpamahala sang paghulag sang komite. Ang sekretaryat ukon kalihiman indi hamulag 
nga pamunoan ukon nagapangibabaw sa komite. 


6. Ano ang dapat ikonsiderar para mapaayo ang pagpadalagan sang mga pulong ? 


Ang pulong malahalon nga bahin sang paghulag sang komite. Diri ginakasugtan kon 
ano ang dapat himuon para isulong ang mga katuyuan sang organisasyon. Sa pulong, 
kolektibo nga naga-analisa ang komite para makabug-os sang mga desisyon, plano kag 
programa sa paghulag. Paagi sa pulong ginapangabuhi ang kolektibo nga pagpamuno 
kag ginabug-os ang hugot nga paghiliusa sang komite. Katungdanan sang komite ang 
pagtalana kag pagsunod sang isa ka sistema sang mga pulong. 


Magbalay sang regular nga iskedyul sang mga pulong sang komite. Likawan ang 
sobra kaikit ukon madamo nga mga pulong. Ginatalana sang mataas nga organo, kag 
matantiya na man sang komite, kon ano ka ikit ang pagtasa sang hilikuton, paghanda 
sang report, pagprograma kag pagplano sang hilikuton, kag iban pa nga kinahanglan sa 
pagpulong. Dapat man likawan ang sobra kalawig nga pulong. Matabo ini kon sobra ka 
laka naman ang pagpulong, kon indi maayo nga nahandaan ang pulong kag kon indi 
maayo ang pagpadalagan sang pulong. Kon kinahanglanon, nagahiwat man sang 
espesyal nga mga pulong. Masami ginatalakay sa mga ini ang pang-emerhensya nga 
mga hambalanon para gilayon nga makabug-os sang mga desisyon kag masolbar ang 
mga problema. 


Seguruhon nga napaabot sa mga katapo ang notisya sang pulong. Kinahanglan ini 
para mahandaan sang mga katapo ang mga bagay nga talakayon kag maseguro ang ila 
pagtambong. Maghimo sang adyenda ukon listahan sang mga bagay nga talakayon kag 
ipadangat ini sa mga kagawad. 


Seguruhon ang paghanda para sa mga pulong. Ipadangat sa mga kagawad 
kon ano nga report, imbestigasyon ukon pagbasa ang kinahanglan nila himuon bilang 
paghanda. Pwede maghimo sang mga panugod nga talakayan antes sang pulong tuhoy 
sa mga bagay nga hambalan. Kabahin man sang paghanda ang pag-ayos sang lugar, 
seguridad, pagkaon kag iban pa nga kinahanglanon. 


Sa pagpadalagan sang pulong, seguruhon nga masentruhan gilayon ang mga 
nagapanguna nga hambalanon. Likawan ang sobra nga paglawig sa iban nga minor nga 
hambalanon ukon sa mga indi kinahanglanon nga talakayan. Sa pagsentro sa 
nagapanguna nga hambalanon, maseguro naton nga madasig nga matapos ang pulong 
kag mangin mabunga ang mga talakayan. Tinguhaon nga mabalanse ang partisipasyon 
sang mga kagawad kag likawan nga mamonopolyo sang pila ang diskusyon. 
Pulupanahon nga sumahon ang dalagan sang talakayan para mahibal-an sang tanan kon 
ano na ang nalab-ot. 


7. Paano padayon nga ginapaayo ang kolektibo nga paghulag sang komite ? 
Para padayon nga pabakuron ang kolektibo nga paghulag sang komite, kinahanglan 
paluntaron kag pauswagon ang paghiliusa, paghinangpanay kag pagbinuligay sa kubay 


sang mga kagawad sini. Sa sina mangin halog kag mapahamtang ang buot sang kada isa, 
madula ang pagpa-iya-iya, kag mangin talunsay ang pagsunod sang kolektibo nga 

pagpamuno sa paghulag sini. 


Dapat hatagan sang igtalupangod ang pagbug-os sang isa ka lenggwahe sa kubay 
sang mga kagawad. Mabug-os ang komon nga paghinangpanay kag kinaalam sang mga 
kagawad sa lain-lain nga hambalanon kag panghitabo paagi sa ululupod nga 
pagtalakayan kag pagtuon, kag padayon nga pagbaylohanay sang impormasyon. Gani 
mapadali ang pag-intyendihanay kag paghiliusa sang mga kagawad. 


Kinahanglan kultibahon ang pagka-bukas sang mga kagawad sa kada isa. Imbes 
taguon, dapat iplastar ang mga problema ukon ano man nga bagay nga kinahanglan 
ipaabot sa igtalupangod sang mga kaupod. Indi na dapat hulaton ang mga pulong para 
ipaabot ang mga opinyon, problema ukon pusisyon sa malahalon nga hambalanon. 
Makaguba lamang sa paghiliusa ang paghipos sa pulong ukon sa atubang sang 
natungdan, kag pagkatapos manglibak ukon manaway sa gwa sang pulong ukon sa likod 
sang kaupod. 


Kinahanglan makahibalo makighiusa sa mga kakolektibo, makahibalo maghulag 
bisan indi naton nasahuan nga mga kaupod naton. Ang mga hulag kag sayop nga 
katuyuan nga magtukod sang barkada ukon gamay nga grupo sang mga abyan 
makapahuyang kag makadunot sa paghiliusa sang komite. Mangin madinumdomon 
kag mabinuligon kita sa mga kaupod. Mangin mabinantayon kita sa ano man nga bagay 
nga makaguba sa paghiliusa kag kolektibo nga paghulag sang komite. 


K. 
PAMAAGI SANG PAGTRABAHO SANG ISA KA KOMITE 


1. Ano ang kamalahalon sang husto nga pamaagi sang pagtrabaho sang isa ka komite 
? 


Para epektibo nga matungdan ang katungdanan sa pagpamuno sang isa ka komite, indi 
bastante nga maghimo lamang ini sang mga desisyon tuhoy sa kon ano ang mga dapat 
himuon. Kinahanglan man may yara sang husto nga mga pamaagi sang pagtrabaho ang 
komite mismo agud sa sini maseguro ang maayo nga pagpatuman sa nahimo nga mga 
desisyon. Mahimo pa gihapon nga magtuhaw ang mga bara sa pagpatuman sang mga 
hilikuton, bisan husto ang nahimo nga mga desisyon, kon indi mahatagan igtalupangod 
ang husto nga pamaagi sang pagtrabaho. 


May natilawan na nga mga pamaagi sang pagtrabaho sang komite para epektibo 
nga makapamuno ini sa masa. 


2.Ano ang buot silingon sang ang sekretaryo sang komite dapat magpakamaayo bilang 
isa ka "lider sang iskwad" ? 


Ang komite mapareho sa isa ka "iskwad" sang hukbo sang banwa, kag ang sekretaryo, sa 
"lider sa iskwad". Agud matungdan ang iya katungdanan sa pagpamuno, dapat 
magsalig ang sekretaryo sa "mga kagawad sang iskwad" kag hatagan-alagyan ang ila 
lubos nga pagsabat sa mga responsibilidad. 


Agud mangin maayo nga "lider sa iskwad" dapat maukod nga magtuon kag 
madalum nga mag-imbestiga ang sekretaryo. Mabudlayan siya nga dumalahan ang iya 
"iskwad" kon wala siya nagahimo sang hilikuton propaganda kag organisasyon sa "mga 
kagawad sang iskwad", kon indi magpakasampaton sa pag-uyat sang iya relasyon sa ila 
ukon kon wala ginatun-an kon paano maayo nga padalaganon ang mga pulong. 


Tuman ka malahalon sang paghinangpanay kag pagsuportahanay sa kada isa, 
subongman sang hugot nga pagka magkaupod sa tunga sang sekretaryo kag sang mga 

kagawad sang komite. Isa ini nga nagapaseguro sa dululungan nga pagmartsa sang bilog 
nga "iskwad" nga amo ang pundasyon sang epektibo nga pagpamuno sa masa. 


3. Ano ang buot silingon sang "iplastar ang mga problema sa lamesa" ? 


Kon may mga problema nga magatuhaw, kinahanglan napanahon nga magpatawag sang 
pulong, "iplastar ang mga problema sa lamesa" para matalakay ang mga ini kag maghimo 
sang nagakaigo nga desisyon para solbaron ang mga problema. Kon may nagaluntad 
nga mga problema apang indi ini "maplastar sa lamesa" para maid-id nga matalakay kag 
mapangitaan sang kasolbaran, ang mga ini mangin upang sa pagpatuman sang mga 
katungdanan kag hilikuton. 


Indi lamang hilikuton ini sang "lider sa iskwad" kondi sang tanan nga mga katapo 
sang komite. Indi makasolbar sa mga problema ang paghambal sa likod sang mga tawo 
tuhoy sa mga ini, imbes, masami nga makapalala pa sa mga problema. 


4. Ano ang buot silingon sang "pagbaylohanay sang impormasyon" ? 


Ang "pagbaylohanay sang impormasyon" nagakahulugan nga ang mga katapo sang isa 
ka komite dapat permi naga-estoryahanay sa isa kag isa kag nagabaylohanay sang 
panglantawan tuhoy sa mga hambalanon nga nakakuha sang ila igtalupangod. Tuman 
ka malahalon ini agud malab-ot sang mga kagawad sang komite ang lenggwahe nga 
komon. 


Importante para sa mga katapo sang komite nga mag-angkon sang sandigan nga 
paghangup sa rebolusyonaryo nga teorya kag sa linya sang pungsodnon-demokratikong 
rebolusyon. Isa ini nga magpaseguro sang madasig nga paghinangpanay kag pagbug-os 
sang nagahiliusa nga panglantawan sa mga hambalanon nga naga-ulhot sa pagpatuman 
sang mga hilikuton. 


5. Nga-a malahalon ang maukod nga pagpamati sa mga opinyon kag panan-awan sa 
mga kaupod sa manubo nga lebel kag masa ? 


Isa pa ka pamaagi sang maayo nga pagpamuno ang maukod nga pagpamati sa mga 
opinyon kag ideya sang mga kaupod sa manubo nga lebel kag sang masa. Gina-isa sa 
aton mga desisyon ang husto nga mga panan-awan nila gani mas makasalig kita nga 
suportahan nila ang mga ini. Dugang pa, mas mabatyagan nila nga kabahin sila sa 
paghimo sang desisyon gani mapakita naton sa ila ang pag-andar sang matuod nga 
demokrasya. 


Indi kita dapat mahuya magpamangkot sa mga manubo sa aton kag dapat permi 
bukas nga magtuon sa ila. Indi kita magpakuno-kuno nga nakahibalo kita sa wala naton 
nahibal-an. Indi ini magpanubo sang aton prestihiyo, kondi nagapataas pa gani. 


Indi man dapat gilayon nga uyonan ukon indi pag-uyonan ang mga ginahambal 
sang mga manubo sa aton. Ang mga ginahambal nila mahimo nga husto ukon sayop, 
kag dapat naton nga analisahon ang mga ini. Kadungan sini dapat kita mangin maayo 
sa pag-uyat sa banggi-anay sang mga ideya kag maukod nga magpa-athag agud 
magpangibabaw ang husto. Sa sini nga pamaagi mabug-os naton ang mas mabakod nga 
paghiliusa sa tunga sang mga nagapamuno kag ginapamunoan base sa kon ano ang 
husto kag makabulig sa pagpasulong sang rebolusyon. 


6. Ano ang buot silingon sang magtuon nga "magtokar sang piano" ? 
Sa pagtokar sang piano, tanan nga napulo ka tudlo ginapahulag. Apang para makatuga 
sang maayo nga melodiya, ang napulo ka tudlo indi basta-basta ginatum-ok sa piano 


kondi ginapahulag ang mga ini nga may maathag nga padron kag koordinasyon. Indi 
mag-ubra nga pila ka tudlo lang ang ginapahulag samtang ang iban wala. 

Gina-atubang sang isa ka komite indi lamang ang isa ka hilikuton kondi madamo 
nga hilikuton. Apang pareho sang pagtokar sang piano, kinahanglan may pat-od nga 
sistema kag koordinasyon sa pag-atubang sa lain-lain nga hilikuton para epektibo nga 
mapatuman ang mga ini. Agud mahimo ini, kinahanglan mahakus kag hugot nga 
mauyatan sang komite ang natalana sini nga sentral nga katungdanan sa isa ka panahon. 
Malahalon ini bangud ang sentral nga katungdanan amo ang nagatalana sang 
nagapanguna nga direksyon sang mga hilikuton kag diri nagatiyog ang iban pa nga mga 
pagtinguha. Dugang diri, kinahanglan maathag nga matalana ang mga prayoridad sa 
isa ka panahon, buot silingon, ang mga hilikuton nga gina-una ukon nagapanguna nga 
ginatungdan. 


Sa proseso sa pagpatuman sang mga hilikuton, segurado nga may magtuhaw nga 
mga problema. Indi pwede nga basta-basta ipahigad kag indi paghatagan sang 
igtalupangod ang mga ini. Bisan man, kinahanglan matumod ang nagapanguna nga 
problema sa isa ka panahon kag ibubo ang mga pagtinguha para sa pagsolbar sini. Yara 
sa pagsolbar sang nagapanguna nga problema ang maghatag-alagyan para sa mas 
mahapos nga pagsolbar sang iban pa nga mga problema. 


Sa sini nga pamaagi sang pagtrabaho mapatuman ang mga hilikuton kag masiling 
nga maayo kita sa "pagtokar sang piano". 


7. Ano ang buot silingon sang "uyatan sang hugot" ang nagapanguna nga mga 
katungdanan ? 


Ang "uyatan sang hugot" ang nagapanguna nga katungdanan nagakahulugan sang 
pagbubo sang atensyon kag pagtinguha sa mga ini para maseguro nga mapatuman ang 
mga ini. Mapaslawan kita sa aton mga hilikuton kon wala nakapokus ang aton 
panghuna-huna kag paghulag sa nagapanguna nga mga katungdanan. Pareho sang isa 
ka butang nga simple lang nga ginabutang sa nakabukas nga palad, gamay na lang 
mahulog na ini. Ukon indi gani, kon ginauyatan ang isa ka butang pero indi naman 
hugot ang pag-uyat, mahimo man nga madali ini mabuhian. 


Gani wala sang matabo kon indi naton pag-uyatan ang mga katungdanan, 
subongman, kon indi naton gina-uyatan sang hugot ang mga ini. 


8. Ano ang buot silingon sang "magpakamaayo sa mga numero" ? 


Ang "pagpakamaayo sa mga numero" nagakahulugan nga dapat naton hatagan- 
igtalupangod ang kantitatibo nga aspeto sang isa ka sitwasyon ukon problema kag 
maghimo sang sandigan nga kantitatibo nga pag-analisa. Magahorma ang kada kalidad 
sa isa ka natalana nga kantidad, kag wala sang kalidad kon wala sang kantidad. 


Masami nga masugata naton ang kantitatibo nga aspeto sang mga bagay-bagay sa 
aton pangadlaw-adlaw nga hilikuton. Apang kon indi kita "magpakamaayo sa mga 
numero", buot silingon, wala naton ginahatagan-igtalupangod ang kantitatibo nga 
aspeto sang mga bagay-bagay--pareho sang mga sandigan nga istatistika, nagapanguna 
nga mga porsyento, kantitatibo nga mga dulunan nga nagatalana sang kalidad sang isa 
ka bagay-bisan san-o indi naton mapadalman ang pag-analisa kag paghakus sang 
esensya sang mga ini. Magabunga ini sang mga kasaypanan sa aton mga hilikuton. 


Halimbawa sa kahublagan masa, dapat kita maghimo sang sandigan nga 
imbestigasyon kag pag-analisa sa kadamuon sang aktibo nga mga tagsuporta, mga yara 
sa tunga ukon naga-nyutral, kag mga nagabangga. Indi naton dapat suhetibo nga 
desisyonan ang mga problema nga wala sang kongkreto nga basehan. Sa sini nga 
pamaagi, mas makita naton ang kahimtangan sang aton mga hilikuton kag matumod ang 
pat-od nga mga tikang para pauswagon ang mga ini. 

9. Ano ang buot silingon sang "notisya para pabal-on ang publiko" ? 


Ang "notisya para pabal-on ang publiko” nagakahulugan nga dapat may pauna nga 
abiso sa hiwaton nga mga pulong. Kadungan sini dapat mapaabutan ang mga 
tumalambong sa pulong kon ano ang talakayon kag mga problema nga solbaron. 


Subongman, dapat mahimo ang nagakaigo nga mga paghanda pareho sang mga 
report kag borador sang panugyan nga mga resolusyon, kag sa pagahiwatan sang pulong 
mismo kag mga kakinahanglanon diri. 


Indi maayo nga magdalagan ang mga pulong kag madamo sang mausik nga 
panahon kon indi anay mahimo ang "notisya para pabal-on ang publiko". 


10. Ano ang buot silingon sang "mas dyutay kag mas maayo nga mga tropa kag mas 
simple nga administrasyon" ? 


Ang "mas dyutay kag mas maayo nga mga tropa kag mas simple nga administrasyon" 
nagakahulugan nga ang mga ginahambal, pamulong-pulong, artikulo kag resolusyon 
dapat himuon nga malip-ot kag direkta sa mga punto. Indi man dapat mangin tuman ka 
lawig ang mga pulong. 


Yabe diri ang maayo kag maid-id nga paghanda agud sa sini malikawan ang pag- 
uyang sang panahon kag mangin mas mabunga ang mga pulong. 


11. Nga-a kinahanglan makig-isa kag makigbuligay bisan sa mga kaupod nga indi 
naton kapareho sang mga ideya? 


Indi malikawan nga sa aton kubay kinaandan na nga may magkatuhay nga panan-awan 
sa mga nagatuhaw nga hambalanon. Ini bangud kita naghalin sa lain-lain nga lugar, kag 
lain-lain ang aton mga naagi-an kag eksperyensya. Gani indi lang dapat kita 
magpakamaayo sa pagpakig-isa sa mga kaupod nga kapareho ang panan-awan sa aton 
kondi bisan sa mga kaupod nga may tuhay nga panglantaw. 


Amo man ini dapat ang aton aktitud bisan sa mga kaupod nga nakahimo sang 
seryoso nga mga kasaypanan. Indi naton dapat sila pakalainon kag ihamulag, 
kag dapat kita mangin handa nga makigbuligay sa ila sa pagpatuman sang mga 
hilikuton. 


Ang mga kinatuhay sa panan-awan sa mga hambalanon dapat ginaresolba kag 
ginahimo ang pagsaway kag pagsaway-sa-kaugalingon para mabug-os ang hugot nga 
paghiliusa. Sa pagresolba sang mga kinatuhay, dapat permi uyatan ang espiritu sang 
pagpangibabaw sa interes sang rebolusyon kag sang malapad nga masa, indi ang 
kaugalingon nga interes. Sa paghimo sang pagsinawayay, dapat kita magsugod sa 
katuyuan nga makig-isa, kag paagi sa pagsinawayay kag pagbaylohanay sang mga ideya 
nga naghandum nga ipangibabaw kag uyatan kon ano ang husto, lab-uton naton ang 
mas mataas nga lebel sang aton paghiliusa. 


12. Nga-a kinahanglan bantayan ang arogansya ? 


Ang hugot nga pagbantay para indi malatnan sang arogansya ilabina ang mga 
nagapamuno isa ka hambalanon sang prinsipyo kag isa ka malahalon nga rekisito para 
magpabilin ang paghiliusa sa aton kubay. Ang mga wala makahimo sang seryoso nga 
mga kasaypanan kag nakaangkon sang dalagko nga mga kadalag-an sa ila hilikuton indi 
dapat "magdako ang ulo". Importante nga ipabilin ang pagka-mapainubuson. Kaangut 
sini, dapat pamatokan ang gawi nga "mag-alsa sang pulungkoan" ukon ang sobra nga 
pagdayaw sa kaugalingon bangud sa mga nahimo ukon kaugalingon nga ikasarang. 
Permi ipabilin ang simple nga pangabuhi kag ang matutom nga pagtrabaho. 


Magluwas nga maka-apekto ang arogansya sa pagbug-os sang paghiliusa, 

magadulot man ini sang indi maayo sa kaupod nga "nagadako ang ulo". Masami ang 
kaupod nga ini may tendensiya nga mangin kampante, halug sa pagbantay sa 
kasaypanan kag mangin padasu-daso sa pagpatuman sa mga hilikuton bangud 
ginapamensar nga wala siya nagsayop. Sa mga talakayan, ginapamensar niya nga siya 
lamang ang permi nga husto kag ginasiradhan ang kaugalingon para mamati kag 
makatuon sa iban. 


13. Nga-a malahalon nga magkurit sang linya sa magkatuhay nga panan-awan sa mga 
bagay-bagay ? 


Ginatudlo sini nga dapat naton hakson ang laye sang kontradiskyon kag tan-awon ang 
mga bagay-bagay sang bilog, indi lang ang isa ka bahin. Malahalon ini para madalum 
nga mahangpan kag ma-uyatan ang mga bagay-bagay. 


Una, kinahanglan magkurit sang linya sa kinatuhay sa tunga sang rebolusyon kag 
kontra-rebolusyon. Halimbawa, tuhoy sa hambalanon sang diktadurya. Kon masambit 
ang tinaga nga ini sa mga talakayan, gilayon nga pamensaron nga ini malain. Wala 
mahangpan nga ang paghari sang mga imperyalista, dalagko nga komprador burgesya 
kag sahing agalon mayduta isa ka klase sang diktadurya nga ang katuyuan ipreserba ang 
ila padayon nga paghimulos kag pagpamigos sa malapad nga masa sang pumuluyo. Sa 
pihak nga bahin, ginasiling naton nga itukod ang demokratikong diktadurya sang 
pumuluyo sa pagdaog sang demokratikong rebolusyon sang banwa. Ini tuhay nga klase 
sang diktadurya nga nagatiglawas sa interes sang kadam-an sang pumuluyo batok sa 
pila ukon minoriya nga nagahimulos kag nagapamigos nga mga sahi. 


Ikaduha, sa sulod sang rebolusyonaryo nga kubay, kinahanglan maghimo sang 
maathag nga pagtuhay sa tunga sang husto kag sayop, sa tunga sang mga nalab-ot kag 
mga kakulangan kag athagon diin ang nagapanguna, diin ang sekundaryo. Halimbawa, 
sa pagtasa sang paghulag, may panahon nga kon matumod ang isa ka kasaypanan, diri 
na nakatum-ok ang bilog nga pag-analisa kag nalipatan nga tulukon ang kabilugan nga 
paghulag. Sa pihak nga bahin, kon ang nakita lamang amo ang mga nahimo nga positibo, 
mangin bulag naman sa posible nga mahimo nga mga kahuyangan. 


Mauyatan naton sang maayo ang mga bagay-bagay kon ikonsiderar naton ang 
duha ka magkatuhay nga gintalakay sa ibabaw. Agud mangin hanas kita sa pagtuhay, 
kinahanglan ang maukod nga pagtuon kag madalum nga pag-analisa. Amo ini nga 
aktitud ang dapat naton pauswagon.### 

Borador 
UBAY SA PAGTUDLO: 

PATULUN-AN SANG AKTIBISTA 
Ang Pagtulun-an sang Aktibista ukon Araling Aktibista (ARAK) para sa tanan nga 
organisado nga masa nga nakakuha na sang Pangkabilogan nga Kursong Pangmasa 
(MKKRP). Apang prayoridad kag kinahanglan ini nga ihatag sa mga aktibista nga yara 
sa lebel sang KP kag GP kag may inagihan na sa paghulag sa rebolusyonaryo nga 
kahublagan, sa kaumahan man ukon sa kasyudaran. 
Pangbukas : Iplastar ang katuyoan sa pagtuon kag balayon sang kurso. 
Katuyoan : Matukod ang mabakod nga taludtod kag ubod sang pamunoan sa mga 
rebolusyonaryo nga asosasyon kag kahublagan masa. (Idugang ang natipon na nga 
partikular nga katuyoan sang tumuluon). 


Balayon : 


Pagtulun-an I - Ang mga sandigan nga rebolusyonaryo nga aktitud kag 
ang Lima ka Bulawanon nga Silak 


Pagtulun-an II - Rebolusyonaryo nga Pagtuon kag Husto nga Pamaagi sa 
Pag-analisa 


Pagtulun-an III - Linyang Masa 


Pagtulun-an IV - Ang Demokratikong Sentralismo kag Sistemang Komite 


PAGTULUN-AN I 
LIMA KA BULAWANON NGA SILAK KAG SANDIGAN NGA 
REBOLUSYONARYO NGA AKTITUD 


Pangbukas sa Topiko : Iplastar ang balayon, konteksto sang pagkasulat kag 
kamalahalon sang topiko. Pwede talakayon ang una nga pagtulun-an sa sulod sang 2 -3 
ka oras. 


Ang Lima ka Bulawanon nga Silak ginabug-os sang masunod nga malip-ot nga 
artikulo : 


Alagaran ang Pumuluyo 
Ang Tigulang nga Buang-buang nga Nagtapan sang Bukid 
Paghanduraw kay Norman Bethune 
Pamatokan ang Liberalismo 
Tuhoy sa mga Sayop nga Kaisipan sa Sulod sang Partido 
Katuyoan : Mahakos ang panindugan, panan-awan kag mga pamaagi sang panghuna- 


huna kag pagtrabaho nga dapat angkunon sang kada rebolusyonaryo para sa maayo 
nga pagpatuman sang iya mga katungdanan. 

Nota : Antes magsugod pwede nga lantawon ang vcd kaangot sa kabuhi sang aton mga martir: 


Armando Teng, Ka Benjie, kag iban pa. 


1. Nga-a pinakamalahalon kag yabe nga hambalanon para sa kada rebolusyonaryo 


ang pamangkot nga “Para kay sin-o” ? 


MALAHALON NGA PUNTO 


PANUGYAN NGA PAMAAGI 


Ang pamangkot nga “Para kay sin-o?” 
hambalanon ini sa sandigan nga 
rebolusyonaryo nga panindugan. Kon 
athag na nga masabat ang pamangkot 
nga “Para kay sin-o”, ang tanan nga mga 
paninguha, panghuna-huna kag 
paghulag mapokus na para sa pag-alagad 
sa pumuluyo kag sa kabilogan nga 
pagpaninguha para mapahuyang kag 
mapukan ang mga kaaway. 


Sa kada higayon, sa kada hulag, ang 
sabat sang rebolusyonaryo sa pamangkot 
nga “Para kay sin-o?” isa lamang: Para sa 
masa nga ginapigos kag ginahimuslan. 
Ini ang pinakaubod sang rebolusyonaryo 
nga panindugan. 


Antes ang talakayan, basahon anay ang 
artikulo nga Alagaran ang Pumuluyo. 


Tayuyon nga talakayon ang 1 kag 2. Ipasabat 
sa tumuluon ang pamangkot. Tipunon kag 
sumahon ang mga sabat. 


Maghatag sang mga kongkreto nga 
halimbawa sa pagpakita nga kita matuod nga 
para gid sa masa nga ginapigos kag 
ginahimuslan. 


2. Nga-a ang permi nga pagkunsidera sa interes kag kaayuhan sang pumuluyo amo 
ang bug-os tagipusoon nga pag-alagad sa ila ? 


MALAHALON NGA PUNTO 


PANUGYAN NGA PAMAAGI 


Bug-os tagipusoon naton nga ma-alagaran 
ang pumuluyo kon permi naton nga 
ikunsidera ang kaayuhan sang pumuluyo 
kag ang pag-antus sang kadam-an kag 
ginatanom sa dughan ang madalom nga 
pagkaakig sa mga kaaway. Dapat mangin 
mapagsik sa paghibalo sa mga problema 
kag kahimtangan sang masa kag hugot 
nga makigsinalayo kag maghiusa sa ila 
para mapataas ang ila kamuklatan kag 
mapasulong ang pagpanday sang ila 
kusog kag organisasyon kag mapadaug 
ang ila mga paghimakas. 


Ipamangkot kon paano ginapakita ang bug-os 
tagipusoon nga pag-alagad sa pumuluyo. 


Maghatag sang kongkreto nga halimbawa. 


Gamiton ang biswal SPPPR 3a kag b. 


Ang bug-os tagipusoon nga pag-alagad sa 
pumuluyo nagakahulogan man sang 
pagsikway sa pagka-makikaugalingon, sa 
pagsikway sang pagpangibabaw sang 
makitid nga kaugalingon nga interes sa 
baylo sang pangkabilogan nga interes 
ukon interes sang kadam-an. 


3. Nga-a dapat pandayon sa kada rebolusyonaryo ang aktitud nga wala kakapoy kag 
ubos-kusog nga pagduso sa husto nga linya sang demokratikong rebolusyon sang 


banwa? 


MALAHALON NGA PUNTO 


PANUGYAN NGA PAMAAGI 

Mga bukid nga ginapas-an sang masa ang 
imperyalismo, pyudalismo kag burukata 
kapitalismo. Bs Ginagamit sang mga 
nagahari nga sahi ang ila bilog nga gahum 
para magpabilin sa poder kag dugang nga 
mapalala ang ila pagpanghimulos kag 
pagpamigos sa pumuluyo. Solo nga sa isa 
ka rebolusyon lang mahilway sang 
malapad nga masa sang pumuluyo ang ila 
kaugalingon sa tatlo ka sarot sang 
sosyedad. 


Antes ang talakayan, basahon anay ang 
artikulo nga “Ang Tigulang nga Buang- 
buang nga Nagtapan sa mga Bukid”. Buyokon 
ang tumuluon kon ano ang mensahe sang 
artikulo. 


Tum-okan ang papel sang pumuluyo sa DRB. 
I-angot ini sa katungdanan sang mga aktibista 
sa pagpukaw, pag-organisa kag pagpahulag sa 
masa. 


Kinahanglan nga maukod nga mapaathag 
sa masa ang linya sang demokratikong 
rebolusyon sang banwa kag organisahon 
ang ila kubay. Paagi sa pagpalapnag kag 
pagduso sa sini nga linya, mapanday ang 
kumpyansa sang  pumuluyo sa 
kahustohon kag sa pat-ud nga kadalag-an 
sang rebolusyon. Ano man ka daku kag 
kakusog ang mga kaaway sa subong 
sigurado nga mapierde sang mas 
mabaskug nga gahum sang nagahiliusa 
nga pumuluyo. Dapat wala untat nga 
magduso ang mga rebolusyonaryo sa 
demokratikong rebolusyon sang banwa 
tubtob sa kadalag-an. Amo ini ang yabe 
nga mensahe sa artikulo nga “Ang 
Tigulang nga Buang-buang nga nagtapan 
sa mga Bukid”. 


4. Nga-a kinahanglan naton nga magremolde bilang mga rebolusyonaryo ? 


pamensaron, balatyagon kag hulag sa 
matuod nga sandigan nga interes sang 
pumuluyo nga Pilipino. Apang yara pa sa 
kada isa sa aton ang mga kaisipan, kinaiya 
kag gawi nga lapnagon sa subong nga 
garuk nga sosyedad. Nagdaku kita sa sini 
nga katilingban nga ginaharian sang mga 
sahi nga mapiguson kag manughimulos. 
Tubtob subong, padayon kita nga 
naimpluwensyahan sang garuk nga mga 
kaisipan sa nagaluntad nga katilingban. 
Amo nga importante nga katungdanan 
sang kada isa ka rebolusyonaryo ang 
pagremolde sa kaugalingon. 


MALAHALON NGA PUNTO PANUGYAN NGA PAMAAGI 
Bilang mga rebolusyonaryo, katungdanan | Tum-okan nga ang pagremolde isa ka tayuyon 
naton nga isanto ang aton nga | nga proseso, kag ang papel sang kolektibo sa 


paghimo sini. 


Ginabag-o naton ang aton nga mga 
kaugalingon para mapanday ang mga 
sandigan nga rebolusyonaryo nga aktitud 
agud mapaayo ang pag-alagad sa 
pumuluyo kag mabinungahon nga ubos- 
kusog nga maka-amot sa rebolusyon. 


5. Paano ginahatagan sang importansya sang mga rebolusyonaryo ang mga hilikuton 


kag katungdanan sa rebolusyon ? 


74 


MALAHALON NGA PUNTO 


PANUGYAN NGA PAMAAGI 


Lubos nga ginahatagan sang importansya 
sang mga rebolusyonaryo ang iya mga 
hilikuton kag katungdanan sa rebolusyon. 
Kabalo siya nga ang mga rebolusyonaryo 
nga hilikuton kag katungdanan kabahin 
sa dungganon nga misyon para mahilway 
ang pumuluyo halin sa mga kuko sang 
pagpanghimulos kag pagpamigos. Ang 
lubos nga paghatag importansya sa mga 
hilikuton kag katungdanan amo ang 
pagtib-ong sa rebolusyonaryo nga interes 
sang pumuluyong Pilipino. 


Tayuyon nga talakayon ang 5 -8. 


Buyokon ang tumuluon nga magpa-ambit sa 
ila inagihan sa pagpatuman sa ila indibidwal 
kag kolektibo nga katungdanan. Sumahon 
sang instruktor ang mga ginpa-ambit sang 
tumuluon. 


Ang rebolusyonaryo seryoso kag maukod 
sa pag-atipan sang iya mga hilikuton. 


Ilaragway ang mga  kinaiya. sang 
rebolusyonaryo kaangot sa pag-atubang sa 
mga hilikuton. 


Ang rebolusyonaryo 
militante kon maghulag. 


mapagsik kag 


Ang rebolusyonaryo permi nga handa 
magpatuman sang mga hilikuton kag 
katungdanan. 


6. Ano ang husto nga pagtan-aw sa kabudlayan, sakripisyo kag kamatayon ? 


MALAHALON NGA PUNTO 


PANUGYAN NGA PAMAAGI 


Ginakilala sang rebolusyonaryo nga ang 
kabudlayan, sakripisyo kag kamatayon 
indi malikawan nga bahin sa paghilway 
sang pumuluyo. 


Tum-okan nga ang mga kabudlayan, 
sakripisyo. kag  kamatayon bahin sa 
pagpatuman sa mga  hilikuton kag 


katungdanan sa rebolusyon. 


Ang rebolusyonaryo handa sa 
kabudlayan, mga sakripisyo kag bisan 
kamatayon para sa  paghimakas. 


Makahulogan ang pagsakripisyo sang 
rebolusyonaryo bangud ini para sa 
kadalag-an sang rebolusyon. 


Gamiton ang ARAK Biswal - 2. 


Muklat ang kaisog sang rebolusyonaryo. 
Ginalikawan niya ang indi kinahanglanon 
nga sakripisyo kag kamatayon. Indi siya 
basta na lamang nagalusob sa peligro sa 
simple nga rason nga handa man siya 
mapatay. Ginahalungan niya ang kabuhi 
kag kaluwasan sang masa, sang isig ka 
rebolusyonaryo kag sang kaugalingon. 


7. Nga-a nga ang mapatay nga naga-alagad sa pumuluyo mas mabug-at pa sa isa ka 
bukid kag ang mapatay nga nagaserbi sa mga kaaway mas mamag-an pa sa isa ka 


balahibo ? 
MALAHALON NGA PUNTO PANUGYAN NGA PAMAAGI 
Ang  kamatayon sang isa ka | Basahon ang tula ni JMS, Paano Mangin 


rebolusyonaryo isa ka dungganon nga 
kamatayon. Pwede mapatay ang isa ka 
rebolusyonaryo sa lain-lain nga pamaagi. 
Apang indi ang pamaagi sang pagkapatay 
ang makahulusga sa kinaiya sang iya 
kamatayon. Ang kabug-aton sang iya 
kamatayon ginatakus sa ila bug-os 
tagipusoon nga paghalad sa kaugalingon 
para sa pumuluyo, sang iya wala kakapoy 


Bayani (What Makes A Hero) 

nga pag-alagad sa masa kag pagpasulong 
sa rebolusyon. 


Sa pihak nga bahin, ang kamatayon sang 
isa ka naga-alagad sa mga kaaway wala 
sang dungog. 


MALAHALON NGA PUNTO 


PANUGYAN NGA PAMAAGI 


8. Ano ang husto nga aktitud sa 
atubang sang mga kadalag-an ? 


Dapat mangin  mabinantayon. sa 
kahambugan kag arogansya, mangin 
mapainuboson kag indi magpakahubog 
sa kadalag-an, Likawan ang pagka- 
kampante, pagdali-dali ukon paghalug. 


Mangayo sang mga halimbawa sa indi husto 
nga aktitud kaangot sa mga kadalag-an - TO, 
pag-organisa, agreb. Basahon ang artikulo ni 
Mao, “Kaangot sa Pagkakampante kag 
Kahambugan”. 


9. Ano ang husto nga pagtan-aw sa 
masa? 


Ang masa ang sandigan para malab- 
ot ang ano man nga katuyoan nga 
rebolusyonaryo. Para malab-ot ang 
kahilwayan, demokrasya kag 
kauswagan, kinahanglan magsandig 
kag magsalig sa masa. 


Ang rebolusyonaryo nagakilala kag 
naga-abaga sa dalagku nga salabton 
sa masa. 


Ang pagtib-ong sang rebolusyonaryo 
sa pungsodnon-demokratikong 
interes sang masa mabakod nga 
basehan para mapanday ang hugot 
nga paghiliusa sang rebolusyonaryo 
nga naga-alagad kag sa masa nga 
gina-alagaran. 


Gamiton ARAK Biswal - 8. 
Tayuyon nga talakayon ang 9 kag 10. 


Ipamangkot kon paano mapakita ang kapagsik 
kag responsable nga paghulag sa kubay sang 
masa. 


Maghatag sang kongkreto nga mga halimbawa 
sa paghatag sang importansya sa paghiliusa 
sang rebolusyonaryo nga naga-alagad kag sa 
masa nga gina-alagaran. 


10. Paano ginakabig sang 
rebolusyonaryo ang pareho nga 


rebolusyonaryo ? 


Ang rebolusyonaryo nagapakig-hiusa 
sa iya pareho nga rebolusyonaryo, 
bisan sa indi niya masyado kilala, 
yadtong indi pa niya pareho sa 
opinyon, ukon yadtong nakahimo 
sang sayop kag gusto naman magbag- 
o. Ang paghangop sa kahimtangan 
sang iya kaupod kag pagtinguha sini 
nga maghulag kag mangin maayo 
nga rebolusyonaryo ang gina-una 
niya. 


Nagakabalaka kag nagapalangga ang 
rebolusyonaryo sa iya mga kaupod. 


Gamiton ang ARAK Biswal 1 kag 13. 


Mangayo sang mga halimbawa paano 
mapakita ang pagpakig-isa, pagkabalaka kag 
pagpalangga sa mga kaupod. 


11. Ano ang husto nga pagtan-aw sa 
pagsaway kag pagsaway-sa- 


kaugalingon ? 


Gamiton ang ARAK Biswal - 3. 


Ipaambit ang naagyan nga problema kaangot 
sa PPK. 

Ang rebolusyonaryo permi nga 
handa sa pagsaway sang iya mga 
kahuyangan kag kasaypanan. Bukas 
siya sa mga saway kag permi niya nga 
ginapangibabaw ang husto kag 
maayo para sa pumuluyo. Wala siya 
nagapangindi ukon nagapangduha- 
duha nga matadlong ang mga 
kahuyangan kag kasaypanan. Permi 
siya handa nga magbag-o sa 
kaugalingon para padayon nga ma- 
alagaran ang pumuluyo. 


Ang pagsinawayay kag pagsaway-sa- 
kaugalingon isa ka epektibo nga 
pamaagi nga kinahanglanon para 
tadlungon ang mga kasaypanan kag 
pangibabawan ang mga kahuyangan. 
Kinahanglan ini para mapabakod ang 
paghiliusa sa sulod sang 
rebolusyonaryo nga kubay kag sa 
tunga sang mga rebolusyonaryo kag 
sang masa. 


Maghatag sang kongkreto nga paathag sa 
espiritu sang “bulngon ang pasyente para 
luwason ang pasyente.” 


Ipamangkot kon nga-a kinahanglan ang 
regular kag permi nga paglunsar sang PPK. I- 
angot ang praktika sang PPK nga kabahin 
sang tayuyon nga proseso sang pagremolde. 


12. 


Ano ang Internasyunalismo ? 


Sa subong nga panahon sang 
imperyalismo, malahalon ang 
paghiliusa kag pagbinuligay sang 
mga pumuluyo sa lain-lain nga 
pungsod nga nagasumalang sa indi 
maagwanta nga pagpamigos kag 
pagpanghimulos sa  paghimakas 
batok sa imperyalismo kag tanan nga 
reaksyon. 


Sa pagsulong sang rebolusyon 
Pilipino, kag ilabina sa pagdaug sini, 
dululungan nga mapahuyang ang 
imperyalismo sa bilog nga kalibutan, 
amo nga maka-amot ini sa pagsulong 
sang paghimakas sang pumuluyo sa 
lain-lain nga pungsod. Subong man, 
mabuligan kita sang pumuluyo sa 
iban nga pungsod nga nagahimakas 
man sa imperyalismo kag iban pa nga 
reaksyonaryo. 


Internasyunalista nga katungdanan 
naton ang pagpasulong sa duha-ka- 
halintang nga rebolusyon Pilipino. 
Pag-agaw sa gahum pangpulitika, 
aton nga internasyunalista nga 
katungdanan ang pagkonsolida sini, 
pagtukod sa demokratikong estado 
sang pumuluyo, kag paglunsar sang 
sosyalistang rebolusyon. 
Kinahanglan man nga pahugton ang 
paghiliusa sa pumuluyo sang iban 
nga pungsod kag padayon nga makig 


Gamiton ang ARAK Biswal - 4. 


Basahon ang artikulo nga “Paghanduraw kay 
Norman Bethune”. 


Athagon ang kahulogan kag kamalahalon sang 
internasyunalismo. 

buligay sa rebolusyonaryo kag 
kontra-imperyalista nga mga 
kahublagan kag organisasyon sa iban 
nga pungsod. 


I-athag nga ang pagpadaug sang aton DRB isa 
ka daku nga amot sa aton internasyunalista 
nga katungdanan. 


13. Ano ang sayop nga mga kaisipan kag gawi nga makahalit sa interes sang 
rebolusyon kag masa ? Paano bag-uhon ang mga ini? 
MALAHALON NGA PUNTO PANUGYAN NGA PAMAAGI 


a. Ano ang LIBERALISMO kag nga-a 
kinahanglan pamatokan ini? 


Liberalismo ang pagpangindi ukon 
paglikaw sa aktibo nga banggi-anay sa 
ideolohiya. Pagpangindi ukon 
paglikaw ini sa maathag nga 
pagtumod kon diin ang husto kag 
rebolusyonaryo nga mga ideya, 
patakaran kag paghulag, kag diin man 
ang sayop kag indi rebolusyonaryo. 
Pagpangindi ukon paglikaw ini sa 
pagtib-ong sa husto kag pagsikway sa 
sayop. Dapat  pamatokan ang 
liberalismo bangud liw-as ini kag 
ginakotkot ang prinsipyado nga 
paghiliusa sa hanay sang mga 
rebolusyonaryo. Sa baylo, ginatib-ong 
sini ang indi prinsipyado nga kalinong, 
ang pagluntad kag paglapnag sang 
sayop kag indi rebolusyonaryo nga 
mga ideya, patakaran kag hulag. 


Repleksyon lamang ini sa pagluntad 
sang banggi-anay sa linya, sa husto kag 
sayop, kag sa pag-angkon sang mga 
limitasyon kag kahuyangan sa hanay 
sang mga rebolusyonaryo. 


Basahon ang artikulo nga Pamatokan ang 
Liberalismo (Setyembre 7, 1937). 


Maghimo sang tsart sang 11 ka nagapanguna 
nga mga tipo sang liberalismo. Tayuyon nga 
talakayon ang a - k. Athagon kon ano ang 
liberalismo kag nga-a kinahanglan pamatokan 
ini. 


Maghatag ukon mangayo sa tumuluon sang 
halimbawa halin sa kongkreto nga inagihan sa 
kada tipo sang liberalismo. 


Talakayon kon sa ano nga pamaagi pamatokan 
ang liberalismo kag kon sa ano nga pamaagi 
mabuligan ang mga kaupod nga pamatokan 
ang liberalismo. 


b. Ano ang mga tipo sang Liberalismo ? 


Ang liberalismo makita sa 11 ka 
nagapanguna nga mga kaisipan kag 
gawi. 


c. Paano pamatokan ang Liberalismo ? 
(tan-awon ang teksto) 


Para hugot nga mapamatokan ang 
liberalismo, kinahanglan nga isikway 
ang pagka-makikaugalingon kag itib- 
ong ang interes sang rebolusyon ukon 
sang  kadam-an nga masang 
ginahimuslan kag ginapigos. Sa amo, 
wala sang pangduha-duha nga himuon 
ang mga pakigbanggi pang-ideolohiya 
kag mapanday ang pinakamabakod 
nga prinsipyado nga paghiliusa sa aton 
kubay. 

Ano ang puro militar nga panan- 
awan, sa diin ini naghalin kag paano 
ini matadlong ? 


Puro militar ang panan-awan nga 
hamulag kag magkabanggi ang 
pulitika kag militar, kag nagapangindi 
nga ipaidalom kag magserbi sa pulitika 
ang mga hambalanon sa hilikuton 
militar. Ginakabig sini nga solo nga 
katungdanan sang hukbong bayan ang 
pagpakig-away, kag ginabanggi nga 
katungdanan sini ang paghimo sang 
propaganda sa masa kag produksyon 
para sa rebolusyon. 


Naghalin ang puro militar nga panan- 
awan sa kakulang sa paghangop sa 
kamalahalon sang pangpulitika nga 
pagpamuno sa hukbong bayan kag ang 
pagkatuhay sang BHB sa reaksyonaryo 
nga hukbo amo ang magkatuhay nga 
pulitika nga ginaserbihan sang mga ini. 


Matadlong ang puro militar nga 
panan-awan paagi sa pagpataas sang 
kamuklatan sa ideolohiya kag pulitika 
sang mga rebolusyonaryo nga pwersa. 


Basahon ang artikulo nga Tuhoy sa mga 
Sayop nga Kaisipan sa Sulod sang 
Partido. Maghimo sang tsart sa mga sayop 
nga kaisipan. 


Talakayon ang kada sayop nga kaisipan. 
Maghatag sang kongkreto nga halimbawa sa 
paglaragway sa mga ini. 


Tum-okan ang mga kahalitan nga bunga sang 
kada sayop nga kaisipan sa sulod sang Partido. 


Tum-okan ang makasahi nga ugat sang mga 
sayop nga kaisipan nga ini kag kon paano 
matadlong ang mga ini. 


Ano ang ultra-demokrasya kag 
pagpangindi sa displina sa 
organisasyon kag paano matadlong 
ang mga ini? 


Ultra-demokrasya ang sobra nga 
paghatag importansya ukon pagduso 
sa demokrasya nga gwa ukon wala 
naubayan sang mga prinsipyo sang 
organisasyon. Wala ginakunsidera, 
nagapangalag-ag sa pagpatuman, kon 
indi man hayagan nga ginalapas ang 
mga prinsipyo, patakaran, 
pagsulundan ukon desisyon sang 
organisasyon. 


Makita man ang pagpangindi sa 
disiplina sa organisasyon sa masunod : 


a. Pagpangindi sang minoriya nga 
magsunod sa mayoriya. 


b. Pagsaway nga wala sang 
pagkunsidera sa disiplina sang 
organisasyon. 


Pareho nga makahalit sa paghiliusa 
kag nagapahuyang sa organisasyon 
ang mga ini kag nakaugat sa petiburgis 
nga pagka-makikaugalingon ukon 
indibidwalismo kag pagpangindi sa 
disiplina. 

Para malikawan, kinahanglan magabot 
ang ugat nga petiburgis nga pagka- 
makikaugalingon ukon 
indibidwalismo kag ang pagpangindi 
sa disiplina sa organisasyon paagi sa 
edukasyon kag  banggi-anay sa 
ideolohiya. 


Ano ang Indibidwalismo kag paano 
ini matadlong ? 


Indibidwalismo ang sobra nga 
paghatag importansya sa kaugalingon 
nga kaayohan samtang ginapaidalom 
diri ukon ginapahigad ang kaayohan 
sang organisasyon kag sang 
rebolusyon. Makita ang sulog sang 
Indibidwalismo sa masunod nga mga 
tipo : 1) Pagtimalos 2) Mentalidad sang 
“gamay nga grupo” 3) mentalidad nga 
empleyado 4) Pagpangita sang 
katawhayan 5) Pagka-pasibo ukon 
wala sang kapagsik 6) Pagtinguha nga 
“maglielow” ukon “magpahuway” 7) 
Iya iya nga ginharian. 


Bangud ginapakita sang 
Indibidwalismo ang petiburgis kag 
burgis nga mga kaisipan sa sulod sang 
rebolusyonaryo nga kahublagan, 
edukasyon sa ideolohiya ang 
nagapanguna nga  pamaagi sa 
pagtadlong sini. 


Ano ang Suhetibismo kag paano ini 
matadlong ? 


Suhetibismo ang sayop nga pagtan-aw 
ukon pag-analisa sa kahimtangan, 
hilikuton, kag bisan sa mga kaupod. 
Buot silingon, wala ini nagasanto sa 
obhetibo nga kamatuoran. 


Maugat ang Suhetibismo sa indi 
proletaryado kag indi siyentipiko nga 
panan-awan kag pamaagi sang 
pagpamensar. Makahalit ini sa 
organisasyon bangud nagabunga ini 
sang sayop nga mga patakaran kag 
desisyon, kag nagatuga sang indi 
prinsipyado nga mga banggi-anay nga 
nagapahuyang sa organisasyon. 


Para matadlong ini, kinahanglan 
ipalapnag kag itib-ong ang 
proletaryado kag siyentipiko nga 
panindugan, panan-awan kag pamaagi 
sang pag-analisa sa mga bagay-bagay. 

Ano ang salin sang putsismo kag 
ideolohiya sang mga grupo sang 
rebeldeng lagawan kag paano ini 


IL. 


Bilang pagsira sa Pagtulun-an I, sumahon ang 
sandigan nga mga rebolusyonaryo nga aktitud 


matadlong ? Bug-os tagipusoon nga pag-alagad sa 
pumuluyo 

Ang salin sang  putsismo kag P. Wala sang kakapoy kag ubos-kusog nga 

ideolohiya sang mga grupo sang pagtib-ong sa husto nga linya. 

rebeldeng lagawan pareho nga indi B. Magremolde bilang mga rebolusyonaryo. 

proletaryado nga mga kaisipan nga 4. Yara ang husto nga pagtan-aw sa 

nagabunga sang kawad-on sang kabudlayan, sakripisyo kag kamatayon, ang 

disiplina, tamaran sa hilikuton sa husto nga aktitud sa atubang sang mga 

pulitika kag produksyon, bugoy kag kadalag-an, kag husto nga pagtan-aw sa 

tuman ka huyang kag makahalalit nga pagsaway kag pagsaway-sa-kaugalingon 

mga hulag sa sulod sang hukbong b. Makighiusa sa masa kag pareho nga 

bayan. rebolusyonaryo, bisan sa indi kapareho 
opinyon ukon sa mga nakasayop. 

Ma-ugat ang mga salin sang putsismo 6. Wala untat nga pamatokan ang 

sa ideolohiya sang lumpen Liberalismo kag ang mga sayop nga 

proletaryado kag petiburgis. Ang kaisipan. 

ideolohiya sang mga grupo sang /. May internasyunalistang espiritu. 


rebeldeng lagawan naghalin man sa 
kaisipan nga mala-proletaryado kag 
lumpen proletaryado nga mga 
lagawan. 


Para matadlong ang mga salin sang 
putsismo kag ideolohiya sang grupo 
sang rebeldeng lagawan, kinahanglan 
nga masikway ang makasahi nga ugat 
sang mga ini paagi sa edukasyon kag 
aktibo nga banggi-anay sa ideolohiya; 
pagpasampa sa hukbong bayan sang 
madamo nga mlilitante nga masa halin 
sa kubay sang mga mamumugon kag 
imol nga mangunguma; hugot nga 
disiplina sa hukbong bayan kag 
pagtalana sa mga yunit sang hilikuton 
masa kag produksyon. 


PAGTULUN-AN II 


ANG REBOLUSYONARYO NGA PAGTUON KAG HUSTO NGA PAMAAGI SA 
PAG-ANALISA 


Introduksyon sa Topiko : 


1. Maghimo sang strip sa ginhambal ni Mao : “Ang maghulag nga daw ʻisa ka tawo 
nga ginatabonan ang mata nga nagapanakop maya” ukon ʻisa ka bulag nga 
nagapangapkap sang isda, ang mangin padasu-daso kag pabaya, ang 
magyawyaw lang, ang kontento na lamang sa makitid nga ihibalo - ini ang 
pinakamalain nga estilo sang madamo pa naton nga mga kaupod” kag idikit ini 
sa blakbord. 

2. Ipamangkot kon ano ang pagkahangop nila sini. 

3. Tum-okan ang pagduso naton sa rebolusyonaryo nga pagtuon agud mapaayo 
naton ang aton nga rebolusyonaryo nga paghulag. 

A. ANO ANG REBOLUSYONARYO NGA PAGTUON ? 


MALAHALON NGA PUNTO 


PANUGYAN NGA PAMAAGI 


IL. 


Nga-a malahalon ang Pagtuon ? 


Bangud kay ang kinahanglanon sa 
rebolusyon amo ang muklat nga 
paghulag. Peligro para sa masa kag 
rebolusyon ang hulag nga ginatugyan 
sa tsamba ukon pagpasimpalad. Ang 
kada tikang nakabase sa kongkreto nga 
pagtuon sa kahimtangan kag mga 
kinahanglanon sang rebolusyon. 


Rebolusyonaryo nga  Pagtuon 
pagpartisipar sa kolektibo nga mga 
talakayan, pagbasa sa mga libro kag 
iban pa nga pamantalaan, panalawsaw, 
pagpanayasat kag pag-analisa nga 
ginahimo sa mga pagtasa, pagsuma 
kag pagplano sa mga hilikuton. 


Ang topiko sa rebolusyonaryo nga 
pagtuon amo ang Katilingban kag 
Rebolusyon; ang mga ideya ukon 
teorya nga naga-athag sa kahimtangan 
sang mga sahi sa katilingban kag ang 
ila mga banggi-anay. 


Solo nga katuyoan naton sa pagtuon 
ang pagpahugot sa paghangop sa mga 
bagay-bagay agud mas epektibo nga 
mabag-o ang mga ini. 


I-angot ang pagtalakay sa inagihan sang mga 
tumuluon sa produksyon ukon pagpangabuhi 
pareho sang pagtuon nila sa pagpili sang 
binhi, kon ano ang maayo nga lahi sang sapat 
kag ang maayo nga pagsagod sa mga ini, kag 
iban pa. (base sa kinaiya sang mga tumuluon) 


Athagon kon ano ang Pagtuon. 


Tum-okan nga ang pagtuon indi lang pagbasa 
sang libro. Tuman ka malahalon nga bahin 
sang rebolusyonaryo nga pagtuon ang 
pagtuon sa kahimtangan kag sa praktika, 
pareho sa pagpanayasat sa sosyedad, pag- 
analisa sa sahi, kag iban pa. 


Athagon ang rebolusyonaryo nga pgtuon. 


Tum-okan ang solo nga katuyoan sang 
pagtuon. 


Gamiton ang ARAK Biswal - 5. 


Nga-a malahalon ang pagtuon 
kaangot sa Demokratikong 
Rebolusyon sang Banwa ? 


Ang pagtuon kaangot sa DRB tuman ka 
importante bangud kay gintudlo sini 
ang husto nga pag-analisa sa 
kahimtangan sang katilingban 
Pilipino, ang ugat sang mga problema 
sang pumuluyo, kag ang mga pamaagi 
sa pagsolbar sini. Ang rebolusyon isa 
ka siyensya. Sa pagpakigbanggi sa mga 
kaaway kinahanglan maalam nga tun- 
an ang mga hambalanon kag layi sang 
pagrebolusyon, paano maayo nga 
makigbanggi kag mamatok ang masa 
para mapierde ang mga kaaway. 


Malahalon nga bahin sang pagtuon sa 
katilingban kag rebolusyon Pilipino 
ang pagtuon sa kasaysayan sang 
Pilipinas. Sa pagtuon naman naton sa 
kada lugar nga ginahulagan, tuman ka 
malahalon nga tun-an ang kasaysayan 
sang lugar para mahakos ang kinaiya 


Ipamangkot sa tumuluon kon nakalunsar na 
bala sila sang pulu-panahon nga SICA; 
pagtuon kag pag-analisa sa mga problema nga 
gina-atubang sang masa sa baryo ukon erya 
nga ginahulagan; pagtuon kag pag-analisa sa 
mga hambalanon nga gina-atubang sa 
pagpamuklat, pag-organisa kag pagpahulag sa 
masa. 


Tum-okan nga ang katuyoan sang pagtuon sa 
mga prinsipyo sa DRB amo nga agud 
maubayan kita sa pag-analisa kag pagsolbar 
sang mga problema nga gina-atubang naton sa 
paghulag, kag ang tayuyon nga pagtuon. 

sang lugar, mga problema, kag ang 
kasaysayan sa paghimakas sang masa. 


Tayuyon nga pagtuon sa DRB ang 
dapat himuon sang mga 
rebolusyonaryo. 


Ano ang Pagpanayasat ? 


Ang pagpanayasat amo ang pagkuha 
sang matuod ukon husto nga 
impormasyon kaangot sa 
kahimtangan kag mga panghitabo. 


Ang Pagpanayasat sa Sosyedad amo 
ang pagtuon sa kahimtangan sang 
mga sahi sa matuod nga kabuhi. 
Malahalon ang pagpanayasat sa 
sosyedad bangud kay ginaathag sini 
sa aton ang target, pamaagi kag 
direksyon sang pagpamuklat, pag- 
organisa kag pagpahulag sa masa. 


Ang pagpanayasat sa pagpatuman 
sang hilikuton, plano ukon programa 
amo ang pagtipon sang datos kaangot 
sa dalagan sang pagpatuman. 


Ang husto kag nagakaigo nga 
impormasyon nga makuha naton 
paagi sa pagpanayasat malahalon, 
kag kinahanglanon para makahimo 
sang husto nga desisyon, plano kag 
programa sa paghulag. 


Tayuyon nga talakayon ang pamangkot # 3 
kag 4. 


Case Study : gamiton ang ubay sa SICA sa 
lebel sang GP - KP agud i-athag ang mga 
tikang sa pagpanayasat kag pag-analisa 
(ihanda ini) 


Tum-okan nga ang pagpanayasat kag pag- 
analisa isa ka tayuyon nga hilikuton. 


Gamiton ang ARAK Biswal - 6. 


Sa ginagamit nga case study, ipakita ang 
kaangtanan sa pagpanayasat kag pag-analisa. 


Ano ang Pag-analisa kag nga-a 
malahalon ini? 


Paagi sa pag-analisa mahangpan 
naton ang kinaiya sang mga bagay 
ukon hitabo nga gina-analisa, ma- 
ugat naton ang mga kabangdanan 
kag pamaagi sa pag-uswag sang mga 
ini. 


Ginasabat naton sa pag-analisa ang 
mga pamangkot nga “Nga-a?”, 
“Paano?”, kag “Ano ang kinaiya kag 
kaangtanan?”. Sa amo, makaangkon 
kita sang mas bilog kag mas madalom 
nga paghangop sa mga bagay kag 
hitabo. 


Tayuyon kag dululungan ang 
paghimo sang pag-analisa kag 
pagpanayasat. Bisan kon hamulag 
nga hilikuton ukon aktibidad, naga- 
updanay ang mga ini sa isa ka 

proseso. Matapos manayasat, gina- 
analisa naton ang datos. Nagahimo 
kita sang mga kongklusyon kag 
desisyon nga ginapraktika. Liwat 
naton ginasayasat ang pagpatuman 
sini, kag liwat gina-analisa ang mga 
nahimo kag hitabo agud sandig sini, 
liwat makahimo sang kongklusyon 
kag desisyon para dugang pa nga 
isulong ang rebolusyonaryo nga 
hilikuton. 


Ano ang Pagtasa ? 


Ang Pagtasa isa ka tipo sang Pag- 
analisa. May Duha ka klase ang 
pagtasa nga masami naton ginahimo : 
Ang pagtasa sang hilikuton kag ang 
pagtasa sang kahimtangan. 


Ang pagtasa sang hilikuton amo ang 
pag-analisa para matakus kon ano 
ang sitwayon ukon nalab-ot sa 
pagpatuman sa programa ukon 
plano. Ang pagtasa naman sang 
kahimtangan amo ang pag-analisa sa 
kinaiya sang sitwasyon kag sang lebel 
sang banggi-anay sang mga sahi sa 
katilingban. 


Ang pagtasa nagahatag sa aton sang 
direkta, hinanali kag ispesipiko nga 
basehan sa husto nga pagplano kag 
pagpatuman sang aton mga 
hilikuton. 


Nagabase ang mga plano sa pagtasa 
sa nalab-ot nga lebel sang hilikuton. 
Kon amo, ginabag-o ang mga plano 
kag hulag sandig sa mga pagbag-o 
kag pag-uswag nga natumod sa 
padayon nga mga pagtasa sa 
hilikuton. 


Tayuyon nga talakayon ang 5 kag 6. 


Maghatag sang halimbawa sa ginlunsar nga 
pagtasa sang hilikuton kag kahimtangan. 


Tum-okan ang kamalahalon sang permi kag sa 
panahon nga pagtasa kag ang kaangtanan sini 
sa pagplano paagi sa santo nga halimbawa 
(depende sa kinaiya sang tumuluon). 


Ano ang Pagsuma ? 


Ang pagsuma amo ang pag-analisa 
sang aton positibo kag negatibo nga 
inagihan para magkuha sang mga 
leksyon. Ang mga kongklusyon nga 
mahimo naton sa pagsuma amo ang 
mga pangkabilogan nga leksyon nga 
naga-ubay sa aton paghulag. 


Masami nga ginasuma naton ang 
inagihan sa paghulag sang masa, sa 
pagpamuno sa masa kag sa paghulag 
sa organisasyon. 


Matapos maathag ang mga datos kag 
resulta sang paghulag, sandig sa 


Maghanda sang santo nga case study sang 
pagsuma sa isa ka hilikuton ukon kampanya 
nga ginalunsar (halimbawa sa agreb ukon 
hilikuton militar sa lugar nga ginahulagan) 
kag gamiton ini sa pagtalakay. 


Tum-okan nga sa pagsuma mabal-an naton 
ang pareho nga positibo kag negatibo nga 
inagihan para padayon nga pauswagon ang 
aton ihibalo kag paghangop sa aton mga 
hilikuton kag katungdanan. 

sakop sang panahon kag inagihan nga 
ginasuma, ginahatagan naton sang 
igtalupangud ang : 


a. Pagsulong, pagkabulabog ukon 
pag-atras sang paghulag, ang mga 
kabangdanan kag kahimtangan 
nga nagbunga sini, kag mga 
leksyon nga makuha diri. 


b. Mga nagapanguna nga 
kabaskugan, pagkahanas, 
kahinaan kag kasaypanan sa 


paghulag, ang mga kahimtangan 
kag panan-awan nga nagbunga 
sang mga ini, kag ang mga 
leksyon nga makuha diri. 


Ang Pagsuma malahalon nga bahin sang 
aton nga pagtuon. Paagi sa pagsuma, 
mapahugot naton ang paghangop sa mga 
prinsipyo sa rebolusyon sandig sa nangin 
inagihan mismo. 


7. Paano ang bilog nga proseso sang 
paghibalo kag sa rebolusyonaryo 
nga pagtuon ? 


Hibaluon naton ang kamatuoran 
halin sa hitabo. Suno kay Mao, “Ang 
mga ‘panghitabo’ amo ang tanan nga 
bagay nga obhetibo (ukon kongkreto) 
nga nagaluntad, ang “kamatuoran' 
amo ang pangsulod nga angtanay 
nila, yadtong mga layi nga nagasakop 
sa ila, kag ang “paghibalo” amo ang 
pagtuon.” 


Ang paghibalo sa kahimtangan kag 
ang paghulag para bag-uhon ini isa ka 
tayuyon nga proseso. 


Malahalon nga bahin sa bilog nga 
proseso nga ini ang pagtasa sa 
kaugalingon nga pwersa, pagtasa sa 
bilog nga yunit sa kaugalingon nga 
paghulag kag kahimtangan, kag 
pagtasa sa paghulag kag hilikuton 
sang kada isa. Diri nagasulod ang 
pagsaway kag pagsaway-sa- 
kaugalingon. 


Gamiton ang una nga case study sa SICA para 
kongkreto nga mapakita ang bilog nga proseso 
sang paghibalo kag rebolusyonaryo nga 
pagtuon. 


B. PAANO HUSTO NGA MA-ANALISA ANG MGA BAGAY KAG 


PANGHITABO ? 


MALAHALON NGA PUNTO 


PANUGYAN NGA PAMAAGI 


1. Ano ang Ginabasehan sang Husto nga 
Pag-analisa ? 


Case Study sang pagtasa sang isa ka hilikuton 
sang yunit, pwede man kaangot sa hilikuton 
militar, pag-organisa ukon kampanyang masa 

Nagabase ang husto nga pag-analisa sa 
kongkreto, aktwal, matuod, ukon 
obhetibo nga mga kahimtangan kag 
panghitabo. Kongkreto mnga pag- 
analisa sang kongkreto nga 
kahimtangan ang solo nga husto nga 
pamaagi sang pag-analisa. 


Masami nga nagakatabo nga mabudlay 
maghimo sang husto nga kongklusyon 
- halimbawa mabudlay matumod ang 
matuod nga kinaiya ukon 
kabangdanan sang isa ka problema - 
bangud kulang pa sa kongkreto nga 
datos ukon may kulang pa sa husto nga 
pag-analisa ukon pagproseso sang 
datos ukon kulang sa paggamit sang 
mga prinsipyo nga naga-ubay sa pag- 
angot angot sa lapta-lapta nga datos. 


Nagakatabo gani nga sayop ang mga 
kongklusyon nga malab-ot, bisan kon 
bastante na ang datos nga ginabasehan 
bangud sa sayop nga pag-analisa, nga 
masami bunga sang sayop nga pag- 
angot-angot sa datos. 


Magsugod sa mga matuod ukon 
aktwal nga mga panghitabo kag 
kongkreto nga mga datos sang 
kahimtangan. Tun-an ang kaangtanan 
sang mga datos, panghitabo, kag iban 
pa. Diin ang mas malahalon, diin ang 
indi ? Diin ang matuod kag diin ang 
sayop ? Paano ang pagsunod-sunod 
sang mga panghitabo ? Amo ini ang 
ginabasehan sang husto nga pag- 
analisa. 


ukon pag-ayos sa isa ka problema ukon banggi- 
anay sa hanay sang masa. Tum-okan sang 
pagtamod kon paano nalab-ot ang 
kongklusyon ukon pag-analisa kag paghukom 
sa kaso ukon hambalanon. 


Nga-a nga masiling naton nga tanan 
nga bagay nagabag-o ? 


a. Ang tanan nga bagay nagabag-o. 
Wala sang ano man nga bagay ang 
masiling naton nga human ukon 
lubos na gani indi na magbag-o. 
Kon aton nga bantayan ang palibot, 
ang naturalisa kag ang katilingban 
sang tawo, makita naton nga 
padayon nga nagabag-o ang mga 
bagay-bagay - pati ang tawo. Kada 
bagay may pagtuhaw, pag-uswag 
kag pagkadula. May mga pagbag-o 
nga amat-amat, may mga gulpi 
man. Kag ang pagbag-o nagakatabo 
sa bilog nga proseso sang 
pagluntad sang bagay, halin sa 
sugod tubtob sa katapusan sini. 

b. Ang ihibalo sang tawo bunga sang 
pagtuon sa pagbag-o, paghulag 


Tayuyon nga talakayon ang 2 kag 3. 
Maggamit sang mga simple nga halimbawa 
nga makita sa palibot. Buyokon ang tumuluon 
nga maghatag sang mga halimbawa. 


Gamiton ang ARAK Biswal - 7. 

ukon pagluntad sang mga bagay. 
Kadungan sang pag-uswag sang 
katilingban, padayon man nga 
naga-uswag ang ihibalo sang tawo. 
Nagasulong ang ihibalo sang tawo 
sa pag-analisa nga husto nga 
nagadiskobre sang mga 
kabangdanan kag pamaagi sang 
pagbag-o. sa pag-uswag sang 
ihibalo sang tawo, aktibo kag 
epektibo siya nga nagahulag sa 
pagbag-o sang mga bagay para sa 
iya kaayuhan. 

c. Ang ihibalo nga mahangpan sang 
tawo ang mga bagay paagi sa 
pagtuon sa  pagbag-o ang 
nagahatag sa aton sang kabakud 
sang buot kag lig-on nga hukom sa 
atubang sang problema kag 
mabudlay nga sitwasyon. 
Ginatudlo sini sa aton nga kon 
husto naton ma-analisa ang 
kahimtangan, mahangpan naton 
kon paano solbaron ang problema 
kag atubangon ang mabudlay nga 
sitwasyon. 


Ano ang kabangdanan sang pagbag-o 
sang mga bagay ? 


Kada bagay may duha ka bahin ukon 
aspeto nga  magkatuhay kag 
nagabanggi-anay. Ini ang ginatawag 
naton nga Kontradiksyon. Ang kinaiya 
sang bagay ginatalana sang 
kontradiksyon, kag ang pag-uswag kag 
pagbag-o sang bagay ginatalana sang 
banggi-anay sang duha ka aspeto sang 
kontradiksyon. Kon amo, ang 
kabangdanan sang pagbag-o sang ano 
man nga bagay yara sa sulod, ukon sa 
kadadalman, kag wala sa gwa sini. 


Naga-impluwensya man ang mga 
panggwa nga kahimtangan sa pagbag- 
o sang bagay. Wala sang bagay ang 
nagaluntad nga hamulag sa iya palibot. 
Sa iya paggiho kag pag-uswag, gina- 
angotan sini ang iban pa nga bagay sa 
palibot. Ini ang panggwa nga mga 
kahimtangan nga nagapadsig ukon 
nagapahinay sa pagbag-o sang bagay. 


Gamiton ang halimbawa nga yara sa teksto 
(pagbag-o kag pag-uswag sang katilingban 
Pilipino kag pag-uswag sang isa ka kaupod) sa 
pagpakita sang kabangdanan sa pagbag-o sang 
mga bagay kag ang impluwensya sang 
panggwa nga kahimtangan sa pagbag-o sang 
bagay. 


Pwede man nga gamiton nga halimbawa ang 
angot sa produksyon - ang kaangtanan sang 
binhi, duta, tubig, init, etc. sa pagtubo sang 
mga tanom; ukon ang kaangtanan sang lain- 
lain nga sangkap sang pagsagod sang sapat, 
ang lain-lain nga aspeto sang isa ka 
kampanyang masa: pagtukod kag pag-uswag 
sang organisasyon masa, kag iban pa. 

Nga-a masiling naton nga ang 
“pagtunga sang isa sa duha” ang 
husto nga pamaagi sa pag-analisa ? 


Ang pag-analisa nga nagatunga sa isa 
sa duha amo ang husto nga pamaagi 
sang pag-analisa. Ginahibalo naton ang 
duha ka aspeto nga nagabug-os sa 
Kontradiksyon. Ginahibalo naton kon 
diin sa duha ka aspeto ang 
nagapangibabaw. ukon prinsipal. 
Ginakumpara naton ang isa ka bagay 
sa iban pa agud mahibaluan ang 
esensya nga komon sa ila. Ginatuhay 
naton ang bagay nga ini sa iban pa 
agud mapaundan kag mahimo ang 
paghangop sa bagay nga gina-analisa. 
Ginahibalo naton kon paano naga- 
uswag ang kontradiksyon ukon ang 
pagtuon sa kasaysayan. 


Tayuyon nga talakayon ang 4 - 7. Gamiton 
ang halimbawa nga yara sa teksto ukon ang 
katilingban Pilipino sa pagtalakay sang mga 
punto. 


Sa isa ka ordinaryo nga bagay, ano 
ang nagapanguna nga nagatalana 
sang pagbag-o ? 


Sa simple nga bagay ukon proseso, ang 
prinsipal ukon nagapangibabaw nga 
aspeto sang kontradiksyon ang 
nagatalana sang kinaiya sang isa ka 
bagay. Sa kumplikado nga bagay ukon 
proseso, ang prinsipal nga aspeto sang 
prinsipal nga kontradiksyon ang 
nagapanguna nga nagatalana sang 
kinaiya sang isa ka bagay, sang esensya 
sini kag sa pag-uswag sang bagay ukon 
proseso. Ang kontradiksyon nga ini 
ang nagatuhog,kaangot, kag naga- 
apekto sa pagluntad kag pag-uswag 
sang tanan nga iban pa nga 
kontradiksyon. 


Sa pag-analisa, tun-an naton ang mga 
kontradiksyon nga mnagabug-os sa 
bagay, analisahon kon diin sa mga 
kontradiksyon ang prinsipal, tun-an 
kon paano ini nagatuhog kag naga- 
impluwensya sa iban pa nga 
kontradiksyon, tun-an ang mga aspeto 
sini kag hibaluon kon diin sa duha ka 
aspeto sini ang prinsipal. Kinahanglan 
man nga tun-an ang sekundaryo nga 
mga kontradiksyon kag mga aspeto 
sini. 


Ang pagsolbar sang prinsipal nga 
kontradiksyon ang maghatag alagyan 
sa pagsolbar sa iban pa nga 
kontradiksyon. 


Halimbawa Mga 
katilingban Pilipino 


kontradiksyon sa 


USI, DKB kag AMD vs Pumuluyong Pilipino 
--> prinsipal nga kontradiksyon (USI, DKB 
kag AMD ang prinsipal nga aspeto) 


Ang Mamumugon, mangunguma, ptb kag nb 


--> sekundaryo nga kontradiksyon 


Ang DRB amo ang pagsolbar sa prinsipal nga 
kontradiksyon sa katilingban Pilipino 

Nga-a kinahanglan nga ikunsidera 
ang angtanay sang kabilogan kag 
mga parte ukon bahin ? 


Sa pag-analisa sa bagay, dapat i-angot 
ini sa kabilogan para malikawan nga 
mangin maka-isa ka bahin, manabaw 
kag lutaw ang mga kongklusyon. Sa 
pihak nga bahin, ang pag-analisa sa 
bagay mahimo kag mapadalman kon 
maayo nga ma-analisa ang tanan nga 
bahin sini. 


Ano man nga bagay nga gina-analisa 
naton kabahin sang isa ka mas 
malapad nga kabilogan. Dapat 
ikunsidera ang relasyon sang bagay 
nga gina-analisa sa kabilogan sini. 
Kinahanglan nga hatagan sang 
igtalupangud kon paano naga- 
impluwensya kag makita sa bagay 
nga gina-analisa ang pag-uswag sang 
kabilogan. Sa amo, mas mahangpan 
pa naton ang kabangdanan kag pag- 
uswag sang bagay nga ini. 


Paano nagabag-o ang isa ka bagay ? 


May kontradiksyon halin sa sugod 
tubtob sa matapos ang bagay. Ang pag- 
uswag sang mga bagay naga-agi sa 
kantitatibo kag kalitatibo nga pagbag- 
o. 


Sa sugod, ang isa ka aspeto sang 
kontradiksyon mas mabaskug kag 
nagapangibabaw sa pihak nga aspeto. 
Ang nagapangibabaw nga aspeto ang 
nagatalana sang sandigan nga kinaiya 
sang bagay. 


Apang wala nagapundo ang posisyon 
nga ini. Wala untat nga nagabanggi- 
anay ang duha ka aspeto. Padayon nga 
nagabag-o ang porma kag kusog sang 
kada kabanggi. Kag padayon nga 
nagabag-o ang porma kag kagrabehon 
sang ila pagbanggi-anay, kon kaisa 
tago, kon kaisa hayag. Ini ang 
ginatawag nga lebel sang kantitatibo 
nga pagbag-o, isa ka lebel nga daw 
wala nagabag-o ang bagay. Ang 
matalupangdan lamang naton, kon 
may yara man, ang gamay nga pagbag- 
o sa porma ukon panggwa nga porma 
sang bagay. Sa bilog nga lebel nga ini, 
wala nagabag-o ang posisyon sang 
mga aspeto. 


Pwede maghatag man sang mga halimbawa 
halin sa inagihan sang tumuluon sa 
produksyon ukon pagpangabuhi ukon sa 
paghimakas: kahoy ukon bao baning oling: 
gata nangin langis, ordinaryo nga masa 
nangin aktibista, pagkatukod sang unyon sa 
pabrika, kag iban pa. 


Buyokon nga mamangkot ang tumuluon. 
Tinguhaon nga masabat. 


I-athag ang kinatuhay sang Repormismo sa 
rebolusyonaryo nga paghimakas para sa 
reporma. 

Makaangkon sang kalitatibo nga 
pagbag-o sa bagay kon nagsaylo sang 
posisyon ang duha ka aspeto. Sa 
padayon nga pagbaskug sang anay 
sekundaryo nga aspeto kag 
paghuyang sang prinsipal kag pa- 
usmod nga aspeto, magaabot ang 
panahon nga ang sadto sekundaryo 
apang pasulong ang mangibabaw kag 
ang sadto prinsipal ang pangibabawan. 
Ini ang ginatawag nga lebel sang 
kalitatibo nga  pagbag-o. Ang 
pagsaylohanay sang posisyon sang 
pagpangibabaw sang magkabanggi 
nga aspeto nagakadto sa isa ka 
paglumpat nga nagabag-o sa kinaiya 
sang bagay. Ginatalana na subong sang 
bag-o nga nangibabaw nga aspeto ang 
kinaiya sang bagay. 


Kinahanglan nga analisahon kon diin 
nagaserbi ang kantitatibo nga pagbag- 
o. Ang mga kantitatibo nga pagbag-o 
nga nagaserbi kag nagapabaskug sa 
prinsipal nga aspeto indi magkadto sa 
kalitatibo nga pagbag-o. Ang mga 
kantitatibo nga pagbag-o naman nga 
nagaserbi kag  nagapabaskug sa 
sekundaryo nga aspeto ang magakadto 
sa kalitatibo nga pagbag-o. 


Maathag sa aton ang paghangop sa 
kantitatibo kag kalitatibo nga pagbag-o 
kon ano ang mga kinahanglanon kag 
kahimtangan para matabo ang 
kalitatibo nga pagbag-o sa bagay ukon 
panghitabo. 


Paano masolbar ang isa ka 
kontradiksyon ? 


Sa pag-angkon sang kalitatibo nga 
pagbag-o sa pagsaylohanay sang 
posisyon sang prinsipal kag 
sekundaryo nga aspeto sang 
kontradiksyon, nagabag-o na ang 
kinaiya sang isa ka bagay. Nadula ang 
kundisyon sa pagluntad sa sadto 
magkabanggi nga aspeto kag natapos 
ang daan nga bagay. Nagtuhaw naman 
ang bag-o nga kontradiksyon kag bag- 
o nga bagay. Sa tion nga mangibabaw 
ang bag-o nga aspeto sa daan, ang daan 
nga bagay nagabag-o sang kalidad kag 
nangin bag-o nga bagay. 


Ang banggi-anay nga magkatuhay sa 
kalidad masolbar sa kalitatibo nga 
magkatuhay nga pamaagi. Ginatalana 


Gamiton ang mga halimbawa nga gingamit sa 
pagtalakay sa 5 - 7. I-athag ang magkatuhay 
nga pamaagi sa pagsolbar sang magkatuhay 
nga kinaiya sang kontradiksyon (mapintas kag 
indi mapintas nga pamaagi sa pagsolbar). Pero 
bangud kay padayon nga nagabag-o ang mga 
bagay, nagakatabo nga ang isa ka anay 
mapintas nga pamaagi sang pagsolbar mangin 
indi mapintas, kag ang anay indi mapintas 
mangin mapintas. 

sang kinaiya sang kontradiksyon ang 
pamaagi sa pagsolbar sini. 


Basahon ang katapusan nga parapo sang # 8 bilang pagsira sa Pagtulun-an II. 


(Tantiya nga isip sang oras sang pagtalakay : 2 ka oras) 


PAGTULUN- AN IH 


ANG LINYANG MASA 
MALAHALON NGA PUNTO PANUGYAN NGA PAMAAGI 

1. Nga-a ang prinsipyo nga “ang masa | Tayuyon nga talakayon ang pamangkot nga # 
kag ang masa lamang ang tagtuga 1-5, 
sang kasaysayan” ang sandigan nga 
prinsipyo sang linyang masa ? Gamiton ang ARAK Biswal - 8 kag 9. 
Ang prinsipyo nga “ang masa kag ang | Ipamangkot sa tumuluon kon sin-o ang 
masa lamang ang tagtuga sang nagtuga sang pagkaon kag iban pa nga 
kasaysayan” amo ang isa ka prinsipyo | sandigan nga kinahanglanon sang 
nga nakuha sa siyentipiko nga katilingban, kon sin-o ang nagatuga sang 
pamaagi sa madalom nga pag-analisa | mga dalan, taytay, bilding, kag iban pa; Kon 
sa kasaysayan sang pumuluyo nga sin-o ang nakig-away sa mga manugsakop 
ang nagasulong sang mga pagbag-o nga Espanyol, Amerikano kag Hapon. 
sang katilingban wala sang iban pa Tipunon kag sumahon ang mga sabat bilang 
kondi ang masa. Sa ila kusog sa pamatuod nga ang masa ang tagtuga sang 
produksyon nabuhi ang katilingban. kasaysayan. 
Sa ila ikasarang kag kaalam, nag- 
uswag ang ihibalo kag kabuhi sang 
sosyedad. Sa ila gahum, nadula ang 
ano man nga pwersa nga nagasablag 
sa pagsulong sang sosyedad. 
Sa amo, dapat lubos nga magsalig sa 
masa, pukawon, organisahon kag 
pahulagon ang masa sa pagpasulong 
sa rebolusyon kag sa pagpasulong sa 
mga rebolusyonaryo nga hilikuton. 
Ini ang mabakod kag siyentipiko nga 
basehan sang husto nga aktitud sa 
masa, sa mapisan kag pursigido nga 
paghulag sa hanay sang masa kag sa 
mapainuboson nga pagpakigbagay sa | Ipaambit sa tumuluon kon ano ang husto 
ila, sa pagpakigbanggi sa sayop nga naton nga aktitud sa masa kag paano ini 
kaisipan nga nagasalig sa pila katawo | mapakita kag mapabatyag sa ila. 
lamang, sa pagka palamando sa isa ka 
bahin, kag pag-ako naman sa tanan 
nga hilikuton sa pihak nga bahin. 

2. Ano ang buot silingon nga magsalig | Tum-okan nga sa pagpukaw, pag-organisa 
kag magsandig sa masa ? kag pagpahulag sa masa lamang lubos nga 

hakson sang masa ang DRB. 

Dapat kita magkadto sa hanay sang 
masa, makiisa sa ila kag epektibo nga 
pamunoan sila. Sa mapisan nga 

pagpukaw, pag-organisa kag 
pagpahulag sa mapalad nga masa, 
mapanday kag maangkon ang ila 
kusog kag ang mga rebolusyonaryo 
nga ideya mangin isa ka gamhanan 
nga materyal nga pwersa nga amo ang 
magtulod sa pagpasulong sa 
sosyedad. 


Suno kay Kaupod Mao, dapat kita nga 
magmaayo nga mapatagos sa hulag 
sang masa ang mga patakaran sang 
Partido, dapat magmaayo sa 
pagpahangop kag mahanas ang 
malapad nga masa, indi lamang ang 
pila ka nagapanguna nga kadre sa 
kada kahublagan kag paghimakas nga 
aton ginalunsar. 


Ano ang buot silingon sang hugot 
nga pag-angot sa masa kag mainit 
nga pakigsinalayo sa ila ? 


Ini ang pagtibsok sa korason sang 
interes sang masa. Sa pakigsinalayo sa 
masa, ginapukaw naton sila kag 
ginapataas ang ila lebel sang 
kamuklatan, ginabuligan naton sila 
nga boluntaryo nga ma-organisa ang 
kaugalingon kag ilunsar ang tanan 
nga esensyal nga paghimakas nga 
ginapahanugotan sang mga 
kahimtangan. 


Wala sang matabo sa ano man nga 
pagtinguha sang isa ka namuno nga 
grupo kon indi ini hugot nga 
ikumbina sa paghulag sang masa, nga 
malab-ot lamang paagi sa hugot nga 
pag-angot sa ila. Sa pihak nga bahin, 
kon ang masa lamang ang maghulag 
nga wala sang mabakod nga 
pamunoan nga maayo nga maka- 
organisa sang ila paghulag, indi 
masusteni ang ano nga paghulag, 
bisan pagpasulong sa husto nga 
direksyon, bisan mapataas pa sa mas 
mataas nga lebel. 


I-athag nga ang buot silingon sang hugot nga 
pag-angot sa masa kag mainit nga 
pakigsinalayo sa ila amo ang pagpamuklat 
tubtob sa pag-organisa kag pagpahulag sa ila 
kag masabat ang ila obhetibo nga interes. 


Tum-okan ang kamalahalon sang pamunoan 
nga hugot nagakumbina sa paghulag sa masa 
kag ang paghulag sang masa nga may 
mabakod nga pamunoan. 


Ano ang buot silingon sa “halin sa 
masa, pakadto sa masa” ? 


Ang husto nga pamaagi sang 
pagpamuno sa masa amo ang “halin 
sa masa, pakadto sa masa”. Buot 
silingon, kuhaon ang lapta-lapta nga 
mga ideya kag opinyon sang masa kag 
bilogon ang mga ini. Pagkatapos, 
ibalik kag ipahangop sa masa ang 
nahimo nga ideya tubtob nga batunon 
nila kag ipatuman. 


Gamiton nga halimbawa ang isa ka natasa na 
nga kampanya (minimum nga reporma sa 
duta, kontra-militarisasyon, kag iban pa) sa 
pagpakita nga nahimo ang konsepto sang 
kampanya halin sa pagpanayasat sa 
kahimtangan sang masa, sa pag-analisa sa 
nakuha nga datos kag paano naghiliusa ang 
mga namuno kag ang masa sa kampanya kag 
ang nadangtan sini. 

Mahimo lamang ang husto nga mga 
desisyon kag plano kon kabahin ang 
mga inagihan kag ihibalo sang masa. 


Para mapatuman ang mga ideya nga 
nahimo kag solbaron ang problema 
sang masa, kinahanglan nga magsalig 
sa ikasarang kag kusog sang masa. 
Amo nga katungdanan naton nga 
mapisan nga ipaathag sa masa ang 
ideya nga nahimo halin sa mga ideya 
nila tubtob hakson nila ini bilang 
mismo ila. Sa amo, mapatuman ini 
paagi sa ila ululupod nga paghulag. 


Ipaambit man ang mga nangin kahinaan sa 
pagpatuman sa prinsipyo nga ini kag ang 
nangin resulta. 


Ano ang buot silingon nga maghulag 
sandig sa interes kag kahandaan sang 
masa? 


Dapat kita magsugod kag maghulag 
sandig sa kongkreto nga kahimtangan 
kag kinahanglanon sang masa, indi sa 
kon ano ang aton pagpati. Ano man ka 
ayo ang aton intensyon, kon maglihis 
kita sa obhetibo nga interes sang masa, 
mahamulag kita sa ila sa madugay kag 
sa madali. 


Kon sa sugod, indi pa nila mahangpan 
ang kakinahanglanon sang pagbag-o 
kag indi pa sila handa nga maghulag 
para himuon ang pagbag-o, dapat kita 
mangin mainantuson kag mangin 
pursigido sa pagpa-athag tubtob nga 
batunon sang masa ang ideya nga 
nakuha sandig sa ila obhetibo nga 
interes, kag mangin handa kag 
determinado na sila nga ipatuman ini. 


Amo nga dapat pamatokan ang 
kumandismo sa masa, buot silingon 
ang paglapaw sa aktwal nga lebel sang 
kamuklatan pangpulitika sang masa 
kag paglapak sa prinsipyo sang 
boluntaryo nga paghulag sang masa. 


Dapat man nga pamatokan ang 
Ikogismo sa masa, pagka-ulihi sa lebel 
sang kamuklatan pangpulitika sang 
masa kag patusik-tusik nga paghulag 
kag paglapak sa prinsipyo sang 
pagpamuno sa masa agud magsulong 
ang rebolusyonaryo nga paghimakas. 


Mabahin naton ang masa sa tatlo ka 
parte : Ang abanse, ang nahanunga 
kag ang nagaka-ulihi nga parte. 


Buyokon ang tumuluon nga magahatag sang 
halimbawa sa paghulag sandig sa interes kag 
kahandaan sang masa. 


Ihalimbawa ang DRB bilang linya sa pulitika, 
nga sa panugod indi pa mahangpan sang 
masa nga amo ini ang kinahanglanon para sa 
matuod nga pagbag-o. Sa mainantuson kag 
pursigido nga pagpaathag, mabaton man nila 
nga ini santo sa interes nila kag maghulag na 
sila sa pagpatuman sini. 

Husto nga pagpamuno sa masa: 
Nagapanguna nga magsalig sa abanse 
nga bahin sang masa, ang bahin nga 
pinaka-aktibo, mapagsik kag 
interesado sa pagbag-o. Paagi sa 
abanse nga bahin nga ini, mapahulag 
ang nahanunga nga bahin kag 
mabuyok ang nagaka-ulihi nga bahin. 


Maghatag ukon mangayo sang halimbawa sa 
Kumandismo kag Ikogismo. 


Nga-a nga ang pagtamod sa linya 
sang demokratikong rebolusyon sang 
banwa ang yabe sa husto nga 
pagpangabuhi sang linyang masa sa 
nagaluntad nga halintang sang 
rebolusyon Pilipino ? 


Ang linya sang DRB nahimo halin sa 
yabe nga pagtuon sa kasaysayan kag 
kahimtangan sang katilingban 
Pilipino. Ini ang nagasabat sa interes 
sang pumuluyo para sa kahilwayan 
kag demokrasya. Ang DRB nagasugod 
sa obhetibo nga kahimtangan kag 
kinahanglanon sang malapad nga 
masa kag nagatudlo sa husto nga 
banas sang rebolusyonaryo nga 
pagbag-o. Kag bangud santo sa 
obhetibo nga interes sang malapad 
nga masa, ang linya sang DRB 
mahapos nga mahangpan sang masa, 
mahapos nga mahakos bilang ila kag 
matransporma sa ila paghulag. 


Tayuyon nga talakayon ang pamangkot nga # 
6 - 8 bilang mga pamaagi sa husto nga 
pagpangabuhi sang linyang masa. 


I-athag nga ang nagapanguna nga unod sang 
DRB nga pagsolbar sa problema sa duta amo 
ang pagsolbar man sa demanda sang 
mayoriya sang pumuluyo kag paglab-ot sa 
pinakamalapad nga demokrasya sa pungsod. 
Amo nga kongkreto nga ginapangabuhi sang 
DRB ang obhetibo nga interes sang malapad 
nga pumuluyo. 


Nga-a malahalon ang demokratikong 
estilo sa pagtrabaho sa pagpangabuhi 
sang linyang masa ? 


Ginapakita sang aton nga inagihan 
nga ginapahugot sang demokratikong 
estilo sang pagtrabaho ang aton nga 
angot sa masa, samtang ang sayop nga 
estilo sang pagtrabaho nagabunggo sa 
mga handom kag demanda sang masa 
sa isa ka natalana nga panahon kag 
lugar kag pat-ud nga ihamulag kita sa 
masa. 


I-athag kon sa paano nga pamaagi 
ginapraktika ang demokratikong estilo sang 
pagtrabaho. Ipabasa ang katapusan nga duha 
ka parapo sa teksto bilang pagsuma. 


Gamiton ang ARAK Biswal - 10. 


Nga-a nagabase ang linyang masa sa 
rebolusyonaryo nga linya sa sahi? 


Ang rebolusyonaryo nga linya sa sahi 
ang prinsipyo nga nagatudlo sa aton 
sang pagkilala kag husto nga pagtratar 
sa lain-lain nga sahi sa katilingban 
Pilipino. Gina-athag sini kon sin-o ang 
matuod nga mga abyan kag matuod 
nga mga kaaway sa rebolusyon. Gina- 
athag sini ang husto nga makasahi nga 
basehan sa pagpamuno naton sa masa 
: ang magsandig nagapanguna sa 
pinakamasaligan nga mga sahi, 
pagbuyok sa mga nahanunga nga 


I-athag nga ang aton rebolusyonaryo nga 
linya sa sahi amo ang aplikasyon sang 
linyang masa. Halimbawa, sa pagtukod sang 
mga grupong pang-organisa, una naton nga 
ginapasulod ang halin sa sandigan nga masa. 


Gamiton ang ARAK Biswal - 11. 


Kantahon ang Linyang Masa bilang pagsira 
sa topiko. 

pwersa, kag paghamulag kag 
pagpamatok sa mga kaaway. 
Ginahingalitan man naton ang mga 
kontradiksyon sa hanay sang kaaway 
nga sa amo, dugang pa nga 
mapahuyang ang bilog nga nagahari 
nga sahi kag dugang nga mapabaskug 
ang rebolsuyonaryo nga pwersa. 


Paagi sa rebolusyonaryo nga linya sa 
sahi naga-agom sang siyentipiko nga 
makasahi nga basehan ang pagkilala 
sang nagabug-os nga masa sa isa ka 
lugar. 


Tantiya nga isip sang oras sang pagtalakay : 1 ka oras 


PAGTULUN- AN IV 


ANG DEMOKRATIKONG SENTRALISMO KAG ANG SISTEMANG KOMITE 


A. ANG DEMOKRATIKONG SENTRALISMO 


MALAHALON NGA PUNTO 


PANUGYAN NGA PAMAAGI 


IL. 


Ano ang organisasyon kag nga-a 
malahalon ini ? 


Ang organisasyon isa ka sistema sang 
pagbug-os sang mga tawo para 
magtindog kag maghulag bilang isa ka 
bilog nga pwersa, para maghulag 
bilang isa pakadto sa paglab-ot sang 
isa ka katuyoan. 


Para mapat-ud ang pagmartsa sa isa 
ka kumpas pakadto sa paglab-ot sang 
natalana nga katuyoan, may yara ini 
pat-ud nga mga prinsipyo nga 
nagagiya sa pagpaminsar kag 
paghulag sa bilog nga katapoan sini 
kag balayon sang nagapanguna nga 
mga katungdanan nga ginapakita sang 
isa ka sistema sang pagpamuno sa 
lain-lain nga lebel kag sakop sang 
responsibilidad. 


Ikumpara ang organisasyon sa isa ka silhig. 
Ipamangkot sa tumuluon kon diin ini 
magkuha sang kusog para mangin epektibo 
nga makatinlo. 


Tum-okan ang kamalahalon sang prinsipyo 
nga ubay sa isa ka organisasyon kag ang 
balayon sang pagpamuno. 


Ano ang rebolusyonaryo nga 
organisasyon ? Nga-a malahalon ini ? 


Rebolusyonaryo ang isa ka 
organisasyon nga nagatib-ong sa 
interes sang malapad nga masa. 
Mainantuson ini nga nagahulag para 
hilwayon ang pumuluyo halin sa 
pagpanghimulos kag pagpamigos kag 
para sa matuod nga pagbag-o sang 
sosyedad. 


Mangayo sang halimbawa sang mga 
rebolusyonaryo nga organisasyon (sa 


sa mga dumuluong nga manugsakop). 


Mangayo man sang halimbawa sa mga 
organisasyon nga gintukod sang kaaway. 
Ipaambit kon ano ang makita ukon 
nasumalang nila nga ginhimo sang kaaway 
agud tiplangon kag tapnaon ang pumuluyo 
kag kon ano ang sabat sang pumuluyo nga 
naga-isa. 

nagaluntad kag yadtong mga nagapakig-away 


Boluntaryo ang pagpatapo sa 
rebolusyonaryo nga mga 
organisasyon. Ang pagpatapo amo 
ang muklat nga paghakos sa 
katuyoan, kag komitment nga 
boluntaryo nga maghulag sandig sa 
mga prinsipyo, patakaran kag 
desisyon sang organisasyon. 


Ang kaaway nagatukod man sang 
mga organisasyon nga ang tuyo amo 
ang pag-amlig sa makitid nga interes 
sang nagahimulos kag nagapamigos 
nga sahi. Ginagamit ang mga ini agud 
tiplangon kag tapnaon ang pumuluyo. 
Masami niya nga ginapatuman ang 
taktika nga “tungaon agud harian” 
para tapnaon ang pagtukod sang aton 
paghiliusa. 


Apang kon organisado kag mabakod 
ang paghiliusa pareho sang silhig, 
makahulag kita para silhigon ang mga 
higko kag problema sang sosyedad. 


Tum-okan nga ang kusog sang paghiliusa ang 
solo nga pwersa nga atubangon sang malapad 
nga pumuluyo batok sa gamhanan nga 
kaaway sa sahi. 


Ano ang Demokratikong Sentralismo 
? 


Ang demokratikong sentralismo ang 
prinsipyo nga naga-ubay sa aton sa 
pagtukod kag pagpadalagan sang aton 
organisasyon. Ini ang sentralismo nga 
nakabase sa demokrasya kag 
demokrasya nga gina-ubayan sang 
sentralisado nga pagpamuno. 


Ini ang nagapaseguro nga magahulag 
kita bilang isa ka organisado nga 
bilog. 


Ang esensya sang sentralismo amo 
ang mabakod nga komitment sang 
kada katapo sa mga prinsipyo kag 
katuyoan sang organisasyon nga siya 
mismo ang ginabasehan sang 
paghiliusa sa bilog nga katapoan. Diri 
nagasugod ang muklat nga disiplina 
sang mga katapo sang organisasyon, 
ukon ang boluntaryo nga 
pagpaidalom nila sa disiplina sang 
organisasyon, para sa kadalag-an sang 
mga katuyoan sang organisasyon. Ang 
demokrasya amo ang pagpartisipar 
sang katapoan sa pagtukod kag 
pagpatuman sang mga desisyon, kag 
ang maayo nga pag-uyat sang kada 
katapo sa ila mga katungdanan kag 
mga kinamatarung bilang katapo sa 
organisasyon. 


Tayuyon nga talakayon ang pamangkot # 3 - 
5. 


Gamiton ang ARAK Biswal - 12. 
Buyokon ang tumuluon nga mamangkot 


ukon magpahayag sang problema kaangot sa 
Demsen. 


Athagon ang esensya kag ubod sang Demsen. 

Yara sa ubod sang demokratikong 
sentralismo ang hugot nga pagtib-ong 
sa mga sandigan nga prinsipyo kag 
pagpatuman sa mga patakaran kag 
mga desisyon sang organisasyon. Ini 
ang nagapanguna nga nagapasiguro 
sang paghilusa sa bilog nga katapoan 
sa pamensaron kag hulag. 


Ano ang mga sandigan nga 
kundisyon sa pagluntad sang 
Demokratikong Sentralismo ? 


a. Ang mga nagapamuno nga yunit 
ukon grupo sa tanan nga lebel sang 
organisasyon ginapili sa 
demokratiko nga pamaagi. Sila 
responsable sa ila ginapamunoan 
nga lebel nga nagpili sa ila. 

b. Pagkatapos sang hilway kag 
maukod nga talakayan, tanan nga 
desisyon ginapatuman nga wala 
sang pagpangduha-duha kag 
sandig sa apat ka pagsulundan sa 
disiplina. 

c. Permi nga ginahatagan sang 
igtalupangud sang mga namuno 
nga yunit ukon grupo ang mga 
report kag panan-awan sang mga 
ginapamunoan nila nga yunit kag 
sang masa nga katapoan. Permi 
nila nga ginatun-an ang mga 
kongkreto nga inagihan kag 
nagahatag sang napanahon nga 
ubay kag bulig sa pagsolbar sang 
mga problema. 

d. Ang manubo nga mga yunit 
maghatag sang mga regular kag 
ispesyal nga report kaangot sa mga 
hilikuton nila sa organisasyon nga 
mas mataas sa ila kag napanahon 
nga mangayo sang mga 
instruksyon kaangot sa mga 
problema nga nagakinahanglan 
sang desisyon sang mataas nga 
yunit. 

e. Tanan nga yunit nagasunod sa 
prinsipyo sang kolektibo nga 
pagpamuno kag tanan nga 
malahalon nga hambalanon 
ginahukman sang kolektibo. 


Ibutang sa tsart ang mga sandigan nga 
kundisyon sa pagluntad sang demokratikong 
sentralismo. 


Ipabasa ang mga kundisyon paisa-isa. 


Ipaambit sa tumuluon kon paano nila 
ginpraktika ang demokratikong sentralismo, 
partikular sang kolektibo nga pagpamuno: 
kon may problema kaangot diri kag paano 
gina-atubang ang mga ini. 


Ano ang apat ka pagsulundan sa 
disiplina ? 


Malahalon ang apat ka pagsulundan 
sa displina para masiguro ang 
paghiliusa sang aton organisasyon. 
Nagabase ang mga ini sa prinsipyo 
sang demokratikong sentralismo: 


Ibutang sa Tsart 


Ipabasa ang apat ka pagsulundan sang 
disiplina. 

Una, ang indibidwal napaidalom sa 
organisasyon. Kinahanglan sundon 
niya ang Konstitusyon sang 
organisasyon kag mga desisyon nga 
wala sang pagpangduha-duha. 


Ikaduha, ang minoriya napaidalom 
sa mayoriya. 


Ikatatlo, ang manubo nga lebel 
napaidalom sa mas mataas nga lebel. 


Kag ang pinaka-ulihi, ang bilog nga 
katapoan napaidalom sa 
pinakamataas nga pamunoan kag 
kapulungan. 


Ipaambit kon paano ini ginapraktika sang ila 
mga yunit. Sumahon ang mga sabat. 
Magdugang sang pagpa-athag kon 
kinahanglanon. 


Ano ang mga katungdanan sang 
pamunoan kag mataas nga lebel 
sang organisasyon ? 


Katungdanan sang pamunoan ang 
pangkabilogan nga pagpamuno sa 
organisasyon. Ginasubaybayan sini 
ang pangkabilogan nga dalagan sang 
paghulag sang bilog nga 
organisasyon agud masiguro nga 
maid-id kag nagahiliusa nga 
ginasulong ang mga katuyoan sang 
organisasyon. Direkta sini nga 
ginapangunahan ang pagpatuman sa 
mga malahalon nga hilikuton para 
masiguro ang maayo nga 
pagpatuman sa mga desisyon, plano 
kag programa sa paghulag. 
Ginadumalahan sini ang paghulag sa 
lain-lain nga bahin sang 
organisasyon agud masiguro ang 
maid-id nga pagpatuman sa mga 
hilikuton. 


Isa ka malahalon nga papel sang 
pamunoan ang pagbalay sang plano 
kag programa sang paghulag sang 
organisasyon. Nagatalana man ang 
pamunoan sang mga ubay kag 
patakaran para sa pagpatuman sa 
programa ukon plano. Paagi sa 
programa ukon plano sang 
paghulag, masistematisa kag ma-isa 
naton ang paghulag sang 
organisasyon. 


Nagabaton ang pamunoan sang 
report halin sa manubo nga mga 
lebel sang organisasyon kag maukod 
sini nga ginatun-an kag gina-analisa 
ang mga ina. Nagakadto ang mga 
namuno sa hanay sang katapoan kag 
sa masa para direkta nga mangalap 


Athagon ang kinatuhay sang pamunoan sa 
rebolusyonaryo nga organisasyon sa burgis 
ukon pyudal nga mga organisasyon. 


Ihalimbawa ang mga ubay nga ginhimo sang 
pungsodnon nga pamunoan pareho sang mga 
ispesyal nga kurso pangmasa, RURD, 
Huluhalintang nga Pag-organisa, mga pulu- 
panahon nga plano kag programa kaangot sa 
mga matingkad nga isyu, kag mga 
pagpartikularisa sang mga ini sang 
pamunoan sa lebel rehiyon ukon probinsya. 


Buyokon ang mga tumuluon nga 
magpahayag kon bastante bala sila nga gina- 
ubayan ukon ginahanas sa mataas nga lebel 
sang organisasyon sa pagpamuno sang mas 
manubo nga lebel sang organisasyon kag sa 
masa. Kon indi, ano ang mga kinahanglanon 
nila nga ubay ukon paghanas ... 

sang kinahanglanon nga mga 
impormasyon kag hibaluon ang 
kongkreto nga kahimtangan. Sa amo, 
mapasiguro sang pamunoan nga 
permi masubaybayan sini ang 
dalagan sang paghulag kag mahakos 
gilayon ang ano man nga pagbag-o 
sang kahimtangan. Amo nga 
napanahon ang pag-ubay kag 
pagdesisyon kag ginapasanto kag 
ginasolbar ang nagatuhaw nga mga 
problema. Sa amo, masiguro nga 
mapasulong ang mga hilikuton. 


Ang pamunoan ang nagatawag kag 
nagapadalagan sang mga 
pangkabilogan nga pulong sang 
organisasyon. Diri ginatalakay kag 
ginadesisyonan ang malahalon nga 
hambalanon nga imbolbado ang 
interes kag paghulag sang 
organisasyon pakadto sa paghim-os 
sang isa ka pagtan-aw kag 
kinahanglanon nga mga desisyon 
kaangot sa naplastar nga mga 
hambalanon. Diri man ginareport 
sang pamunoan ang kahimtangan 
kag dalagan sang paghulag kag 
ginaplastar ang ginbalay nga 
programa ukon plano para 
mahiusahan. Katungdanan sang 
pamunoan nga sigurohon nga maayo 
nga mapanday ang paghiliusa sa 
sulod sang mga pulong. 


Ano ang mga katungdanan sang 
katapoan kag manubo nga lebel ? 


Katungdanan sang kada katapo kag 
bahin sang organisasyon nga 
magsunod sa tanan nga desisyon, 
ipatuman sang lubos nga kaayo ang 
mga hilikuton, plano kag programa, 
amligan ang interes kag katuyoan 
sang organisasyon, tun-an ang mga 
desisyon, plano kag programa para 
husto nga mahangpan ang mga ini, 
ma-analisa kon paano ini 
mapatuman kag makatalana sang 
mga pamaagi sang pagtrabaho, 
ipaabot gilayon sa pamunoan ang 
ano man nga palamangkotanon ukon 
problema, kag ang resulta sang 
pagpatuman sang mga hilikuton. 


Katungdanan sang tanan nga katapo 
kag manubo nga lebel sang 
organisasyon ang regular kag 
napanahon nga pagpaabot sang mga 
report, upod na ang ila mga 


Athagon ang kinatuhay sang mga katapo 
sang rebolusyonaryo nga organisasyon sa 
mga katapo sang burgis kag pyudal nga mga 
organisasyon. 


Ipaambit sa tumuluon kon napatuman bala 
nila ang mga katungdanan bilang mga katapo 
sang rebolusyonaryo nga organisasyon, Kon 
ano ang mga problema ukon sablag sa 
pagpatuman sa mga ini, kon paano ini 
ginsolbar ukon plano para masolbar ang mga 
ini. 

panugyan, obserbasyon kag saway sa 
lain-lain nga hambalanon sa interes 
kag paghulag sang organisasyon, 
matutom nga tun-an ang 
kahimtangan sang napasakopan, kag 
mangin tampad kag sigurohon nga 
mapaabot ang husto nga 
impormasyon para mahimo ang 
husto nga mga desisyon kag plano. 


Katungdanan sang kada katapo ang 
magtambong kag aktibo nga 
magpartisipar sa mga pulong - 
maglahad sang iya inagihan kag 
ihibalo sa kahimtangan kag 
magpahayag sang iya nga mga 
opinyon, obserbasyon, panugyan kag 
saway. 


B. ANG SISTEMANG KOMITE 


MALAHALON NGA PUNTO PANUGYAN NGA PAMAAGI 


1. Ano ang Kolektibo nga Pagpamuno ? | Ipaambit paano ginapraktika ang kolektibo 
nga pagpamuno. Sumahon ang mga sabat. 
Ang kolektibo nga pagpamuno amo 
ang pagpraktika sa prinsipyo sang 


demokratikong sentralismo sa Athagon ang kolektibo nga pagpamuno paagi 
paghulag sang pamunoan sang sa kongkreto nga inagihan sang isa ka KP 
rebolusyonaryo nga organisasyon. baryo, pabrika, komunidad ukon eskwelahan 


Ginatudlo sini ang paghulag sang mga | halimbawa. 
nagapamuno nga komite bilang mga 
kolektibo. Ang tanan nga malahalon 
nga hambalanon kolektibo nga 
ginadesisyonan kag ginapatuman. 


Paagi sa kolektibo nga pagpamuno, 
husto nga matiglawasan sang 
pamunoan ang malapad nga base sang 
demokratiko nga partisipasyon sang 
katapoan. Mas maayo nga mahakos 
sang pamunoan ang kahimtangan kag 
mga problema nga gina-atubang sang 
organisasyon. 


Paagi sa kolektibo nga pagpamuno 
maayo nga ma-isa ang paghulag sang 
mga katapo para ipatuman ang ila 
mga katungdanan sa pagpamuno. 
Ginpa-uswag sini ang inisyatiba kag 
pagtinguha sang kada kagawad nga 
magpartisipar sa paghimo kag 
pagpatuman sang mga desisyon sang 
kolektibo kag malikawan nga ma- 
monopolyo sang isa ukon sang pipila 
ang pagdesisyon kag pagpadalagan 
sang organisasyon. 


2. Ano ang Sistemang Komite ? Ipaambit ang inagihan sa sistemang komite - 
paano ang bahinay sang hilikuton, sistema 

Ang sistemang komite amo ang 
sistema ukon pamaagi sang kolektibo 
nga paghulag sang nagapamuno nga 
grupo ukon komite. Makita diri ang 
pagbahinay sang mga hilikuton, ang 
relasyon sang sekretaryo kag mga 
kagawad, pagpulong kag iban pa. 
Nagatuyo ini nga pabaskugon ang 
pagpamuno sang organisasyon agud 
nga epektibo nga mapatuman sini ang 
katungdanan sang pagpamuno. 


Maayo nga ginakumbina sang 
sistemang komite ang kolektibo nga 
pagpamuno kag indibidwal nga 
responsibilidad. Ang maayo nga 
pagpatuman sang kada kagawad sang 
komite sang ila partikular nga 
katungdanan nagabulig sa 
pagpabaskug sang kolektibo nga 
pagpamuno. 


Ang sistemang komite malahalon para 
maayo nga maatubang sang komite 
ang malahalon nga hilikuton kag 
problema sang pagpamuno. 


sang pagpulong, paano ipraktika ang 
kumbinasyon sang kolektibo nga pagpamuno 
kag indibidwal nga responsibilidad: ang mga 
inagihan ukon nasumalang nga problema 
kaangot sini kag paano masolbar. 


Sumahon ang mga sabat. Magdugang sang 
pagpa-athag kon kinahanglanon. 


Ano ang husto nga relasyon sang 
sekretaryo kag mga kagawad sang 
komite ? 


Nagaluntad sa tunga sang sekretaryo 
kag mga katapo sang komite ang 
hugot nga paghiliusa - paghiliusa 
nga tumanon ang ila katungdanan sa 
pagpamuno nga ginpaabaga sa ila 
sang organisasyon. Malahalon ini 
para mangin epektibo kag 
mabungahon ang pagpamuno sang 
komite. Malahalon nga sangkap ang 
pagsalig sang mga kagawad sa isa 
kag isa para magpabilin nga bilog 
ang paghiliusa sang bilog nga 
komite. 


Bilang nagapamuno sa komite, 
ginasubaybayan sang sekretaryo ang 
paghulag sang mga kagawad para 
sigurohon nga maayo nga 
mapatuman ang mga desisyon sang 
komite. 


Gina-ubayan kag ginabuligan niya 
ang kada isa sa pagpatuman sang 
mga hilikuton. Ginapakita niya ang 
husto nga pamaagi sang pagtrabaho 
paagi sa halimbawa. Apang ang 
pagpamuno sang sekretaryo wala 
nagakahulogan nga solo kag 


Ipaambit sa tumuluon kon nagaluntad bala 
ang husto nga relasyon sang sekretaryo kag 
sang mga kagawad sa komite nga 
ginapasakopan nila, ang mga problema nga 
gina-atubang kag paano solbaron. 


Sumahon ang mga sabat. 

nangibabaw siya sa komite kag mga 
kagawad sini. Alalangay ang tingog 
kag mga kinamatarung niya sa iban 
pa nga kagawad. Wala siya sang 
ispesyal nga mga pribelihiyo, kag 
katungdanan niya nga tumanon ang 
mga kolektibo nga desisyon. 


Katungdanan naman sang mga 
katapo nga magsuporta kag 
magbulig sa sekretaryo nga may 
pagkilala kag pagrespeto sa 
pagpamuno sini. 


Ano ang mga katungdanan sang 
Tal-os Sekretaryo ? 


Ang tal-os sekretaryo taga-bulos sa 
sekretaryo, kon indi na mapatuman 
sang ulihi ang iya mga hilikuton 
bunga sang lain-lain nga 
kabangdanan. 


Kon bag-o kag gamay pa ang 
organisasyon kag ang komite nga 
nagapamuno diri, paigo na nga may 
isa ka tal-os sekretaryo. Sa pagdaku 
sang organisasyon, masami 
nagatalana kita sang tal-os sekretaryo 
para sa organisasyon, edukasyon, 
pinansya, kag iban pa, depende sa 
kinahanglanon. 


Ang sekretaryo kag ang mga tal-os 
sekretaryo ang nagabug-os sa 
sekretaryat ukon kalihiman. Paagi sa 
sekretaryat, kolektibo nga 
ginapatuman ang mga katungdanan 
sa pang adlaw-adlaw nga 
pagsubaybay kag pagdumala sa 
paghulag sang komite. Ang 
sekretaryat indi hamulag nga 
pamunoan ukon nangibabaw sa 
komite. 


Athagon nga ang pagtalana sang tal-os 
sekretaryo tipo sang pagbinuligay sa 
hilikuton. 


Ipaambit ang inagihan sang mga KP sini. 


Ipamangkot kon ano ang masami nga 
paghangop sa sekretaryat ukon kalihiman. 


Athagon nga ang sekretaryat ukon kalihiman 
indi mataas nga organo sang komite kondi 
kabahin sa komite. 


Paano padayon nga mapaayo ang 
kolektibo nga paghulag sang 
komite ? 


Para padayon nga pabakuron ang 
kolektibo nga paghulag sang komite, 
kinahanglan nga ipaluntad kag 
pauswagon ang paghiliusa, 
paghangpanay kag pagbinuligay sa 
hanay sang mga kagawad sini. Sa 
amo, mangin halug kag 
mapahamtang ang kabubut-on sang 
isa kag isa, makakas ang paiya-iya, 
kag mangin hapos ang pagsunod sa 
kolektibo nga pagpamuno sa 
paghulag sini. 


Ipabasa ang mga pamaagi sa padayon nga 
pagpaayo sang kolektibo nga paghulag sang 
komite. 


Ipamangkot sa tumuluon kon ano ang 
pagtinguha ukon plano nila sa padayon nga 
pagpaayo sang kolektibo nga paghulag sang 
ila komite. 

Dapat hatagan sang igtalupangud 
ang pagpanday sang isa ka 
lenggwahe sa hanay sang mga 
kagawad. 


Kinahanglan nga pandayon ang 
pagka-bukas sang mga kagawad sa 
isa kag isa. 


Kinahanglan nga magtuon sa 
pagpakig-isa sa mga kakolektibo, 
magtuon nga maghulag bisan kon 
indi naton kapreho sang opinyon ang 
upod naton. 


K. PAMAAGI SA PAGTRABAHO SANG ISA KA KOMITE 


MALAHALON NGA PUNTO 


PANUGYAN NGA PAMAAGI 


IL. 


Ano ang kamalahalon sang husto 
nga mga pamaagi sa pagtrabaho 
sang isa ka komite ? 


Ang husto nga mga pamaagi sa 
pagtrabaho sang komite ang 
magpasiguro sa maayo nga 
pagpatuman sa nahimo nga mga 
desisyon. Pwede pa man nga 
magtuhaw ang mga bara sa 
pagpatuman sang mga hilikuton, 
bisan husto ang nahimo nga mga 
desisyon, kon indi mahatagan sang 
igtalupangud ang husto nga mga 
pamaagi sang pagtrabaho. 


Athagon ang kumbinasyon sa husto nga 
desisyon kag husto nga pamaagi sa 
pagtrabaho sa maayo nga pagpatuman sang 
mga hilikuton. Maghatag ukon mangayo sang 
mga kongkreto nga halimbawa. 


Ano ang buot silingon nga ang 
sekretaryo sang komite ang dapat 
magpakahanas bilang isa ka 
“iskwad lider”? 


Ang komite makumpara sa isa ka 
“iskwad” sang hukbong bayan, kag 
ang sekretaryo, sa “iskwad lider”. 
Agud matuman ang iya 
katungdanan sa pagpamuno, dapat 
magsalig ang sekretaryo sa “mga 
kagawad sang iskwad” kag hatagan 
sang alagyan ang ila lubos nga 
pagsakdag sa mga rsponsibilidad. 


Agud mangin maayo nga “iskwad 
lider”, dapat mapisan nga magtuon 
kag madalom nga mag-imbestiga 
ang sekretaryo, maghimo sang 
hilikuton propaganda kag 
organisasyon sa “mga kagawad sang 
iskwad”, magpakamaayo sa pag- 
uyat sang iya relasyon sa ila ukon 


Ang # 2 - 13 amo ang mga husto nga 
pamaagi sang pagtrabaho sang isa ka komite. 
Talakayon sang tayuyon. 


Kon hukbo ang magtuon, ipaambit kon paano 
mamuno ang isa ka maayo nga iskwad lider. 


Ipamangkot kon may nangin sekretaryo na sa 
ila. Ipaambit ang pagpatuman sa 
responsibilidad. 


Athagon ang mga pamaagi para mangin isa 
ka maayo nga sekretaryo. 

tun-an kon paano maayo nga 
ginapadalagan ang mga pulong. 


Ano ang buot silingon sa “iplastar 
ang mga problema sa lamesa” ? 


Kon may mga problema nga 
magtuhaw, kinahanglan sapanahon 
nga magpatawag sang pulong, 
“iplastar ang mga problema sa 
lamesa” para matalakay ang mga ini 
kag maghimo sang nagakaigo nga 
mga desisyon para solbaron ang mga 
problema. 


Hilikuton ini sang tanan nga mga 
katapo sang komite. Indi makasolbar 
sa mga problema ang paghambal sa 
likod sang mga tawo kaangot sa mga 
ini, sa baylo, dugang ini nga 
nagapalala pa sa mga problema kag 
mangin sablag sa pagpatuman sa mga 
katungdanan kag hilikuton. 


Ipamangkot kon ano ang masami nga 
ginahimo nila kon may problema ukon may 
natalupangdan nga problema sa grupo. 


Sumahon ang mga sabat kag tum-okan ang 
husto nga pamaagi sa pagsolbar sang mga 
problema - “iplastar ang mga problema sa 
lamesa.” 


Ano ang buot silingon sang 
“pagbaylohanay sang impormasyon” 
? 


Ang “pagbaylohanay sang 
impormasyon” nagakahulogan nga 
ang mga kagawad sa isa ka komite 
dapat permi nga maghinun-anon sa 
isa kag isa kag magbaylohanay sang 
mga panan-awan kaangot sa mga 
hambalanon nga nakakuha sang ila 
igtalupangud. Tuman ka malahalon 
ini agud malab-ot sang mga kagawad 
sang komite ang komon nga 
lenggwahe. 


Ipaambit kon sa ano nga pamaagi ginahimo 
ang baylohanay sang impormasyon sa mga 
kaupod sa komite kag angot sa ano. 


Nga-a malahalon ang maukod nga 
pagpamati sa mga opinyon kag 
panan-awan sang mga kaupod sa 
manubo nga lebel kag sang masa ? 


Ginapasulod sa aton mga desisyon 
ang husto nga mga pagtan-aw nila 
amo nga mas makalaum kita nga 
suportahan nila ang mga ini. Mas 
mabatyagan nila nga kabahin sila sa 
paghimo sang mga desisyon amo nga 
matanum naton sa ila ang pagpa- 
andar sa matuod nga demokrasya. 


Indi dapat mahuya nga mamangkot sa 
mga manubo sa aton kag dapat permi 
nga bukas nga magtuon sa ila. Indi 
magpakuno-kuno nga nabal-an ang 
wala nabal-an. 


Indi man dapat gilayon nga mag-uyon 
ukon indi mag-uyon sa mga 


Ipasabat ang mga pamangkot sa tumuluon. 


Ipamangkot kon ano ang dapat himuon sa 
mga ginahambal sang mga manubo nga lebel 
ukon sa masa. 


Tum-okan kon paano matanum sa mga 
kaupod sa manubo nga lebel ukon sa masa 
ang pagpa-andar sa matuod nga demokrasya. 

ginahambal sa mga manubo sa aton 
nga pwede nga husto ukon sayop. 
Dapat analisahon ang mga ini. 
Kadungan sini, dapat mangin maayo 
sa pag-uyat sa banggi-anay sang mga 
ideya kag maukod nga magpa-athag 
agud mangibabaw ang husto. Sa amo, 
mapanday ang mas mabakod nga 
paghiliusa sa tunga sang mga namuno 
kag ginapamunoan sandig sa kon ano 
ang husto kag makabulig sa 
pagpasulong sang rebolusyon. 


Ano ang buot silingon sa magtuon sa 
“pagtokar sang piano” ? 


Gina-atubang sang isa ka komite indi 
lamang ang isa ka hilikuton kondi 
madamo nga hilikuton. Pareho sang 
pagtokar sang piano, kinahanglan 
may pat-ud nga sistema kag 
koordinasyon sa pag-atubang sa lain- 
lain nga mga hilikuton para epektibo 
nga mapatuman ang mga ini. Agud 
mahimo ini, kinahanglan nga mahakos 
kag hugot nga mauyatan sang komite 
ang natalana sini nga sentral nga 
katungdanan sa isa ka panahon. 
Malahalon ini bangud ang sentral nga 
katungdanan amo ang mismo 
nagatalana sang nagapanguna nga 
direksyon sang mga hilikuton kag diri 
nagatiyog ang iban pa nga mga 
pagtinguha. Kinahanglan maathag 
nga matalana ang mga prayoridad sa 
isa ka panahon, buot silingon, ang 
mga hilikuton nga gina-una ukon 
nagapanguna nga gina-atubang. 


Sa proseso sang pagpatuman sang 
mga hilikuton, pat-ud nga may 
magtuhaw nga mga problema. Indi 
pwede nga indi hatagan sang 
pagtamod ang mga ini. Bisan pa man, 
kinahanglan nga matumod ang 
nagapanguna nga problema sa isa ka 
panahon kag ibubo ang mga 
pagtinguha para sa pagsolbar sini. 
Yara sa pagsolbar sang nagapanguna 
nga problema ang magahatag alagyan 
para sa mas mahapos nga pagsolbar sa 
iban pa nga mga problema. 


Analisahon anay kon kahibalo bala ang tanan 
paano magtokar sang piano. I-athag nga amo 
man ang husto nga pamaagi sa pagtrabaho 
sang isa ka komite. 


Pwede ipabasa ang # 6. Buyokon nga 
mamangkot ang tumuluon. 


Tum-okan ang kamalahalon sa pagtalana 
sang mga prayoridad sa isa ka panahon. (Indi 
pwede nga alalangay ang ihatag nga kabug- 
aton sa lain-lain nga hilikuton). 


Ano ang buot silingon sang “pag- 
uyat sang hugot “ sa nagapanguna 
nga mga katungdanan ? 


Ang “pag-uyat sang hugot” sa mga 
nagapanguna nga katungdanan 

nagakahulogan sang paghatag sang 
atensyon kag paninguha sa mga ini 


Tum-okan ang kinahanglanon nga ipokus ang 
pagpaminsar kag paghulag sa nagapanguna 
nga hilikuton. Maghatag sang kongkreto nga 
halimbawa. (Pwede man nga mangayo sang 
halimbawa sa tumuluon sandig sa ila plano). 

para masiguro nga mapatuman ang 
mga ini. Mapaslaw kita sa aton mga 
hilikuton kon indi makapokus ang 
aton pagpaminsar kag paghulag sa 
nagapanguna nga mga katungdanan. 
Ang bagay nga gina-uyatan apang 
indi man hugot ang pag-uyat pwede 
nga dali lang mabuhi-an. 


Ano ang buot silingon sa 
“pagpakamaayo sa mga numero” ? 


Ang “pagpakamaayo sa mga numero” 
nagakahulogan nga dapat naton 
hatagan sang atensyon ang kantitatibo 
nga aspeto sang isa ka sitwasyon ukon 
problema kag mahimo nga sandigan 
nga kantitatibo nga pag-analisa. Maga- 
angkon sang porma ang kada kalidad 
sa isa ka natalana nga kantidad, kag 
wala sang kalidad kon wala sang 
kantidad. 


Ihalimbawa ang mga hambalanon nga 
kinahanglanon ilista ang numero : isip sang 
sandigan nga masa sa baryo, pila ang yara sa 
GP na, isip sang katapo sang kada GP, isip 
sang tumuluon sa ano man nga pagtuon, 
arkila sa duta nga ginasukot sang AMD, kag 
iban pa. Tum-okan nga kinahanglanon ang 
mga ini agud mangin maid-id ang pag- 
analisa. 


Ano ang buot silingon sa “notisya 
para mapabalo ang publiko” ? 


Ang “notisya para mapabalo ang 
publiko” nagakahulogan nga dapat 
may pauna nga pagpahibalo sa ilunsar 
nga mga pulong, kon ano ang mga 
talakayan kag mga problema nga 
solbaron. Dapat mahimo ang 
nagakaigo nga mga paghanda pareho 
sang mga report kag borador sang 
ginpapanaug nga mga resolusyon, kag 
sang lunsaran sang pulong mismo kag 
mga kinahanglanon diri. 


Ipaambit kon paano ini ginahimo. I-athag nga 
malahalon ini para sa paghanda sa mga 
kaupod nga magtambong sa pulong. 


10. 


Ano ang buot silingon sa “mas 
gamay kag maayo nga mga tropa 
kag mas simple nga pagdumala” ? 


Ang “mas gamay kag maayo nga 
mga tropa kag mas simple nga 
pagdumala” nagakahulogan nga ang 
mga tinaga, pamulong-pulong, 
artikulo kag resolusyon dapat 
himuon nga manubo kag direkta sa 
mga punto. Indi man dapat mangin 
tuman ka lawig ang mga pulong. 


Yabe diri ang maayo kag maid-id 
nga paghanda agud malikawan ang 
pag-uyang sang panahon kag 
mangin mas mabungahon ang mga 
pulong. 


Ipamangkot kon ano kalawig ang mga pulong 
sa ila komite; kon ano ang masami nga 
kalawigon sang mga pulong; paano 
ginahandaan ang mga pulong. 


Tum-okan kon ano ang yabe para mangin 
mabungahon ang mga pulong nga wala sang 
ma-uyang nga panahon. 


A1. 


Nga-a kinahanglan nga makig-isa 
kag makigbuligay bisan sa mga 
kaupod nga indi naton pareho sang 
mga ideya ? 


Ipaambit kon paano nila gintratar ang mga 
kaupod nga may tuhay nga pagtan-aw sa mga 
hambalanon ukon yadtong nakahimo sang 
seryoso nga kasaypanan. 

Sa aton hanay masami naga-angkon 
sang magkatuhay nga mga pagtan- 
aw sa mga magtuhaw nga 
hambalanon bangud kay naghalin 
kita sa lain-lain nga lugar, kag lain- 
lain ang aton mga gin-agyan kag 
inagihan. Amo nga indi lang kita 
dapat magpakamaayo sa pagpakig- 
isa sa mga kaupod nga kapareho ang 
pagtan-aw sa aton kondi bisan sa 
mga kaupod nga may tuhay nga 
pagtan-aw. 


Amo man sa mga kaupod nga 
nakahimo sang seryoso nga 
kasaypanan. Indi naton sila 
pakalainon kag ihamulag, kag 
mangin handa kita nga makigbuligay 
sa ila sa pagpatuman sang mga 
hilikuton. 


Ang mga tuhay nga panan-awan sa 
sa mga hambalanon ginaresolba 
paagi sa pagsaway kag pagsaaway- 
sa-kaugalingon. Sa pagresolba sa 
mga magkatuhay, permi nga uyatan 
ang espiritu sang pagpangibabaw sa 
interes sang rebolusyon kag sang 
malapad nga masa, indi ang 
kaugalingon nga interes. Sa paghimo 
sang pagsaway, magsugod kita sa 
katuyoan nga makig-isa. 


Tadlungon ang mga sayop nga aktitud, kon 
may ara. 


Athagon kon paano ginaresolba ang mga 
magkatuhay sang pagtan-aw sa mga 
hambalanon. 


Hatagan tum-ok ang katuyoan nga 
pagsawayanay kag pagbangg-ianay sa mga 
ideya : Ipangibabaw kag uyatan kon ano ang 
husto, lab-uton ang mas mataas nga lebel 
sang aton paghiliusa. 


12. 


Nga-a kinahanglan bantayan ang 
arogansya ? 


Ang hugot nga pagbantay para indi 
malatnan sang arogansya ilabina ang 
mga nagapamuno isa ka hambalanon 
sang prinsipyo kag isa ka malahalon 
nga rekisito para magpabilin ang 
paghiliusa sa aton hanay. 


Ang mga kaupod nga “nagadaku 
ang ulo” bangud kay wala nakahimo 
sang seryoso nga kasaypanan kag 
naka-agum sang daku nga kadalag- 
an masami may tendensiya nga 
mangin kampante, maghalug sa 
pagbantay sa mga kasaypanan kag 
mangin padasu-daso sa pagpatuman 
sang mga hilikuton bangud 
ginapaminsar nga indi siya pwede 
makasayop. Sa mga talakayan, 
ginapaminsar niya nga siya lang ang 
permi husto kag ginasira ang 
kaugalingon para mamati kag 
magtuon sa iban. 


Ipamangkot sa tumuluon kon ano ang epekto 
sa ila sa mga tawo nga arogante, kon mangin 
maayo bala nga mamuno ang arogante nga 
tawo. 


Tum-okan ang mga peligro bunga sang 
“pagdaku sang ulo” kag ang mga kinaiya 
sang isa ka rebolusyonaryo - mapainuboson, 
simple kag mapisan sa trabaho. 

13. Nga-a malahalon nga magkurit sang | Ipamangkot kon ano ang mangin epekto kon 
linya sa pagtuhay sang pagtan-aw sa | samuon ang husto kag sayop: kon indi athag 
mga bagay-bagay ? kon ano ang nakab-ot sa hilikuton kag ano 

ang indi ukon kulang pa. 
Ginatudlo sini nga dapat naton 
hakson ang layi sang kontradiksyon | Tum-okan ang pagtan-aw sa mga bagay- 
kag tan-awon ang mga bagay-bagay | bagay sang bilog: ang paglikaw sa pagtan-aw 
nga bilog, indi lang ang isa ka bahin. | sa isa ka bahin lang. 
Una, kinahanglan nga magkurit sang 
linya sa pagtuhay sa pagtan-aw sa Sumahon ang husto nga pamaagi sang isa ka 
rebolusyon kag kontra-rebolusyon. komite. Pwede maghimo sang mga strips sang 
mga halimbawa sang kada pamaagi kag ipa- 
Ikaduha, sa sulod sang pares sa tumuluon sa kon ano nga pamaagi 
rebolusyonaryo nga hanay, ang kada isa. 
kinahanglan maghimo sang athag 
nga pagkatuhay sa tunga sang husto 
kag sayop, sa tunga sang mga nalab- 
ot kag mga pagkulang kag athagon 
kon diin ang nagapanguna, diin ang 
sekundaryo. 
Agud mangin maayo kita sa 
pagtuhay, kinahanglan ang mapisan 
nga pagtuon kag madalom nga pag- 
analisa. 
PAGSIRA SANG TOPIKO 


1. Balikan ang katuyoan sang pagtuon. 


2. Tum-okan ang mga kinaiya sang mabakod nga pamunoan sa rebolusyonaryo 


nga asosasyon kag kahublagan masa : 


a. Yara ang mga sandigan nga rebolusyonaryo nga aktitud 
b. Nagatib-ong sang rebolusyonaryo nga pagtuon kag husto nga pamaagi sang 


pag-analisa 
c. Ginaduso ang Linyang Masa 


d. Ginapraktika ang Demokratikong Sentralismo kag Sistemang Komite 


3. Athagon nga ang pagpanday sang mga kinaiya nga ini mahimo paagi sa 
rebolusyonaryo nga praktika, sa wala untat nga pagkuha sang mga leksyon halin 
diri kag sa tayuyon nga pagpasaka sa rebolusyonaryo nga praktika kag teorya sa 


mas mataas nga lebel. 


Ginlubad gikan sa KURAK-Libro 
REB-Negros 
October 2023 

